މ. ކޮޅުފުށީގެ ބަނދަރު ހުޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nމ. ކޮޅުފުށީގެ ބަނދަރު ހުޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n11 ޖުލައި 2018، ރިފަރެންސް: PR-2018-50\nاَلحَمْــدُ لِلّــهِ رَبّ العَـــالَمِــين، وَالصّـــلاة وَالسّـــلام علـى ســــيّدنا محـمَّـدٍ، خـاتم الأنبيــاء والمرســـلين، وَعلـى آلـه وَصَحْبِـــهِ أجمـعــين.\nކޮޅުފުށީގެ ލޮބުވެތި، ޢިއްޒަތްތެރި ރައްޔިތުން، އަޅުގަނޑާއެކީ މި ދަތުރުގައި ބައިވެރިވެވަޑައިގަންނަވާ އެންމެހައި ޢިއްޒަތްތެރިން؛\nالسّـــلام عليــكم ورحمــة اللّـه وبــركاتــه.\nއަޅުގަނޑު މި އުފާވެރިކަމުގެ ފިޔަވަޅުގައި ހުއްޓިހުރެ، އެންމެ ފުރަތަމަ ތިޔަބޭފުޅުން އަޅުގަނޑާ ދޭތެރޭގައި ތިޔަ ބެހެއްޓެވި ގާތްކަމާއި، ތިޔަ ދެއްވި ހޫނު ތަރުޙީބަށް ތިޔަ އެންމެ ބޭފުޅުންނަށް ވަރަށް އިޚުލާޞްތެރިކަމާއެކީ ޝުކުރު ދަންނަވަން.\nކޮޅުފުށްޓަކީ، އަޅުގަނޑުގެ ހަނދާނަށް ކަންތައްތަކެއް ގެނެސްދޭ ރަށެއް. އަޅުގަނޑަކީ މިހާރު މި އުފުލާ މަސްއޫލިއްޔަތާ ހަމައަށް އަންނަންދެން، ރައްޔިތުންގެ މަޖިލީހުގެ އެންމެފަހު ދައުރުގައި މި ދާއިރާ ތަމްސީލު ކުރަންހުރި މެންބަރު. ހަމަ އެހެންމެ، ދިވެހިރާއްޖެއަށް މިއައި، އޭޝިޔާ ސުނާމީގެ އުނދަގޫތަކާއި އަދި ގެއްލުންތައް ވެގެންދިޔައިރު، ކޮޅުފުށްޓަކީ، އެ ގެއްލުމުގައި ހަމަ އެންމެބޮޑަށް އަސަރުކުރި އެއް ރަށް.\nއެހެންވީމާ، މި ބަނދަރު ހުޅުވާ އުފާވެރި ރަސްމިއްޔާތުގައިވެސް އަޅުގަނޑުމެންގެ ހަނދާނަށް މި އަންނަނީ، ޙަޤީޤަތުގައި އެއިރު އެތަކެއް ދުވަހެއް ވަންދެން ދިވެހި ރައްޔިތުން، ކޮޅުފުށި ކަހަލަ ރަށްރަށުގައި އުފުލަމުންދިޔަ އުނދަގޫތަކުގެ ހަނދާން. އަޅުގަނޑުމެން މިއަދު މި ޖަލްސާކުރާ މާލަމަކީ، ޙަޤީޤަތުގައި އެއިރު ކޮޅުފުށީގައި ގެދޮރު ގެއްލިފައި، ސުނާމީގެ ސަބަބުން ގެދޮރު ގެއްލި، ވަރަށް އާދައިގެ ގޮތަކަށް ޓެންޓް ޖަހައިގެން ދިރިއުޅެމުންދިޔަ އެއް ސަރަޙައްދު. އެހެންވީމާ، އަޅުގަނޑުގެ ހަނދާނަށް މިކަންކަން އާދޭ. ސުނާމީގެ ވަރަށް ކުރީކޮޅު އަޅުގަނޑު ކޮޅުފުށްޓަށް ޒިޔާރަތްކުރިން.\nއަދި ހަމައެއާއެކީ، އަޅުގަނޑު ދަންނަވާލަން ބޭނުންވަނީ، ސުނާމީއަށްފަހު، ދިހަވަރަކަށް އަހަރު ވެގެންދިޔައިރުވެސް، އަޅުގަނޑުމެންނަކަށް ސަރުކާރަކަށް މާ ބޮޑެތި ކަންތައްތަކެއް ކޮށެއްނުދެވޭ. ވަގުތީ ހިޔާވަހިކަމެއްގެ ދަށުގައި ވަރަށް ގިނަ ރައްޔިތުންތަކެއް، އެތައް ޒަމާނެއް ވަންދެން އުޅެމުން ގެންދިޔަ. އެހެންނަމަވެސް، ބޭރުން ލިބުނު އެހީއާއެކީ، ދައުލަތުގެ ބަޖެޓުން ހޭދަކުރަމުން، އެކި ދިމައިގައި އިމާރާތް ކުރުމުގެ މަސައްކަތްތައް ވަނީ ކުރަމުން ގޮސްފައި. އެހެންނަމަވެސް، 10 އަހަރު ފުރިގެންދިޔައިރުވެސް، އެކަންއޮތީ ނުވެ. ﷲ ގެ ރަޙްމަތާއެކީ، އަޅުގަނޑުމެންގެ ޢަޒުމަކަށްވީ، އަޅުގަނޑުގެ ސަރުކާރުގެ ފުރަތަމަ އަހަރު ދުވަހުގެ ތެރޭގައިވެސް، އެ އޮތް ދާއިމީ ހިޔާވަހިކަމަކަށް، އޭރުއޮތް ވަގުތީ ހިޔާވަހިކަން ބަދަލުކުރަން. އެއީ، އަޅުގަނޑުމެން ކަނޑައެޅި ކަނޑައެޅުން.\nﷲ ގެ ރަޙްމަތާއެކީ އިރާދަކުރެއްވިއްޔާ، އަޅުގަނޑުމެންގެ ސަރުކާރުގެ ފުރަތަމަ އަހަރުގެ ތެރޭގައި، ވަރަށް ޚާއްޞަ، ވަރަށް ބުރަ މަސައްކަތްތަކެއް އަޅުގަނޑުމެން މިކަމުގައި ކުރީމު. ވަކި ޓާސްކްފޯސްއެއް ނަގައިގެން، އަދި ހަމަ ޚުދު ސިފައިންވެސް މިކަމުގައި ބައިވެރިވެގެން ރާއްޖޭގެ އެކި ހިސާބުގައި، އެއިރު ސުނާމީގައި ގެއްލިފައިހުރި ގެދޮރުތައް، ނޫނީ އަޅަމުންދިޔަ ގެދޮރުތަކުގެ މައްސަލަ ނިންމައި، އިރާދަކުރެއްވިއްޔާ އެކަމަށް އަޅުގަނޑު ހައްލެއް ހޯދައިދިނީމު. އެހެންވީމާ، އެ އުފަލުގައި ކޮޅުފުށީގައި ހުރެގެން ވާހަކަ ދައްކާއިރު، އަޅުގަނޑުގެ ހަނދާނަށް މިކަންކަން އާދޭ.\nކޮޅުފުށްޓަކީ، ބިމުގެ ގޮތުން ކުޑަ ރަށެއްނޫން. ބިން ބޮޑު ރަށެއް. ކޮޅުފުށީގެ ތަރައްޤީގެ މަޝްރޫޢުތަކެއް ހިންގޭކަހަލަ ރަށެއް، ކޮޅުފުށްޓަކީ. އެހެންވީމާ، ކޮޅުފުށްޓަށް ބޮޑު ބަނދަރެއްގެ ފަސޭހަކަން ލިބިގެންދިޔުމަކީ، ކޮޅުފުށީގެ އިޤްތިޞާދީ މަސައްކަތްތަކަށް ދިރުން ލިބިގެންދާނެ ކަމެއްކަމަށް އަޅުގަނޑަށް ގަބޫލުކުރެވޭ. އެހެންވީމާ، ކޮޅުފުށްޓަށް މި ލިބޭ އުފަލުގައި ތިޔަބޭފުޅުންނާއެކީ، ބައިވެރިވުމަށް އަޅުގަނޑަށް ފުރުޞަތު ލިބުނީމާ اللّــه تعـالى އަށް ޙަމްދުކުރަމުން، ކޮޅުފުށީގެ ރައްޔިތުންނާއެކީ މި އުފަލުގައި ބައިވެރިވާ ވާހަކަ އަޅުގަނޑު ހަމަ ދަންނަވާލަން ބޭނުންވޭ.\nއަޅުގަނޑުމެން މިކުރާ މަސައްކަތުގައި ވަރަށްގިނަ ތަފާސްހިސާބަށް ބިނާކޮށް އަޅުގަނޑުމެން ކުރާ މަސައްކަތްތަކުގެ ތަފްސީލުތައް ރައްޔިތުންނާ ހަމައަށް ގެނެސްދެވޭތޯ މި ބަލަނީ. ރައްޔިތުންނާ ހަމައަށް ތަފާސްހިސާބާއެކީ، މި މަސައްކަތްތައް ގެނެސްދިނުމުގެ ބޭނުމަކަށްވަނީ، ޙަޤީޤަތުގައި އަޅުގަނޑުމެން އެންމެން، ސިޔާސީ މީހުން ސިޔާސީ ޕޯޑިއަމްތަކުގައި އެކި ކަހަލަ ވާހަކަ ދައްކަމުން ގެންދާނެ.\nއެހެންނަމަވެސް، ރައްޔިތުން ގަބޫލުކުރަންޖެހޭ އެއް ޙަޤީޤަތެއް، ނޫނީ އަޅުގަނޑު ދެކެން ބޭނުންވާ ދިވެހިރާއްޖޭގައި، މިކަން އޮންނަންޖެހޭ އެއް ޙަޤީޤަތެއްގެ މައްޗަށް ބިނާކުރަން އެބަޖެހޭ. އަޅުގަނޑުމެން ހުރިހާ ސިޔާސީ މީހުންވެސް ގަބޫލުކުރަންވާނެ، އަޅުގަނޑުމެން ކޮންމެ މީހަކާއެކީ، އަޅުގަނޑުމެން ކޮންމެ ޕާޓީއަކާއެކީ، ޕާޓީގެ ފިކުރަށް ތާއީދުކުރާ އެތަކެއް ރައްޔިތުން ރާއްޖޭގެ އެކި ހިސާބުގައި ދިރިއުޅޭނެ. އެހެންނަމަވެސް، އެ ރައްޔިތުންނަށް މަގު ދައްކައިގެން އަޅުގަނޑުމެން ކޮންމެ ސިޔާސީ ޕާޓީއަކުން ދާން ބޭނުންވާ އަމާޒަކީ، މުޅި ދައުލަތުގެ މަޞްލަޙަތާއި މުޅި ރާއްޖޭގެ މަޞްލަޙަތާއި، ރާއްޖޭގެ ހަމަޖެހުމާއެކީ ތަރައްޤީކަން އަޅުގަނޑުމެން ގަބޫލުކުރަންވާނެ. އަޅުގަނޑުމެން ޕާޓީގެ އަދި އަޅުގަނޑުގެ ސަރުކާރުގެ ފަލްސަފާއަކީވެސް މިއީ. އަޅުގަނޑުމެން ތަރައްޤީއާ ހަމައަށްދާނީ، މުޅި ރަށަށް، މުޅި ރާއްޖެއަށް ހަމަޖެހުން ގެނެސްގެން. އެނޫންގޮތަކަށް އަޅުގަނޑުމެންނަކަށް ތަރައްޤީއެއް ނުކުރެވޭނެ.\nއެހެންވީމާ، މިކަހަލަ ހުރިހާ ރަށްރަށެއްގައި އަޅުގަނޑު ދައްކާ އެއް ވާހަކައަކީ، އަޅުގަނޑުމެން މިހެން ހުންނަ ރަށްރަށުގައި ކުރަން ބޭނުންވާ ކަންތައްތަކަކީ، ޙަޤީޤަތުގައި، ތަރައްޤީގެ އެތައް ބައިވަރު މަސައްކަތްތަކެއްގެ ވާހަކަ. މި ރަށްރަށަށް އެތައް ބައިވަރު ކަންތައްތަކެއް ފުދިގެންދާއިރުވެސް، އަދިވެސް މިތަންތަނަށް ޒިޔާރަތްކުރީމާ، މިތަންތަނުގައި ހުރި ޝަކުވާތައް އަޅުގަނޑުމެންނާ ހަމައަށް އަންނާނެ. އެ ރަށްރަށުގައި އަދިވެސް ނުކުރެވިހުރި ކަންތައްތައް ހުންނާނެ. ކޮންމެ ސަރުކާރަކުންވެސް މަސައްކަތްކުރާނެ، އެ ސަރުކާރުގެ ޤާބިލިއްޔަތުހުރި މިންވަރަކުން ކަންތައްތައް ކޮށްދޭން. އެހެންނަމަވެސް، ރާއްޖޭގައި މީހުން އުޅެނީ، އެންމެ އެއްރަށް، ދެ ރަށް، ތިން ރަށަކުނޫން. އެހެން ބައެއް ޤައުމުތަކުގައި ފަސޭހައަކީ އެއީ. ރާއްޖޭގައި މިކަން މިއޮތީ ވަރަށް ދަތިކޮށް. 187 ރަށެއްގައި މީހުން އެބައުޅޭ. އަނެއްކާ ކޮންމެ ދެ ރަށެއް މިއޮންނަނީ، ބޮޑު ކަނޑުގެ ރާސްތާއަކުން ވަކިކުރެވިފައި. އޭގެ ދަތިކަން އަޅުގަނޑުމެން އިޙްސާސް ކުރަންޖެހޭ.\nއެހެންނަމަވެސް، އަޅުގަނޑުމެންނަށް ތަރައްޤީގެ މަސައްކަތްތައް ކޮންމެ ތަނެއްގައި ކުރެވޭނީ، އެތަނުގައި ހަމަޖެހުން އޮވެގެން. އެހެންވީމާ، އަޅުގަނޑުމެން ސިޔާސީ ހުރިހާ އެންމެންވެސް، އެބަޖެހޭ ރައްޔިތުންނަށް ވިސްނައިދޭން، ހަމަޖެހުމާއެކީ ކުރިއަށް ގެންދަން. ކޮންމެ ރައީސަކުވެސް، ކޮންމެ ޕާޓީއަކުންވެސް، އޭނާ ރާއްޖެ ތަރައްޤީކުރާނެ، އޭނާގެ އަމިއްލަ ވިސްނުންތަކެއް، އެ ޕާޓީގެ އަމިއްލަ ފިކުރުތަކެއް ހުންނާނެ. އެ ފިކުރުތައް މި ޖެހެނީ، ރައްޔިތުންނާ ހަމައަށް ތިލަކޮށްދޭން. އަދި އެ ފިކުރުތައް ތިލަކޮށްދީފައި، އެކަން ކުރާނެ ގޮތްތަކެއް ކިޔައިދޭންވާނެ. އެކަން ކުރާނެ ގޮތްތައް ކިޔައިދިނީމާ، ދެން ކަންކަން ނިންމާނީ ރައްޔިތުންގެ ވޯޓުން.\nކޮޅުފުށްޓަކީ، މެދުމިނަށްވުރެވެސް ޙަޤީޤަތުގައި އާބާދީ ކުޑަ ރަށެއް. ކޮޅުފުށީގައި ދެހާހެއްހާ މީހުންނާ ކައިރިއަށްވެސް އަދި މީހުންނެއް ނޫޅޭ. މިހާރު ކޮޅުފުށީގައި ދިރިއުޅޭ އާބާދީއަށް ބަލާކަމަށްވަންޏާ، ހައެއްކަ، އަށެއްކަ ސަތޭކަ މީހުންކަންނޭނގެ މިހާރު ދިރިއުޅެނީ. ކޮޅުފުށީގައި މިހާރު ދިރިއުޅޭ އާބާދީއަށް ބަލާކަމަށްވަންޏާ، މި އުޅެނީ، 1400 މީހުން. އެކަމަކު ޕްލޭނިންގެ މަޝްރޫޢުތަކުގެ ތެރޭގައި، ފުރަތަމަ އިސްކަންދޭ ރަށްރަށަށް މި ކަނޑައަޅާ އަދަދަކީ، ދެހާހުން މަތި. އެއީ، ރާއްޖޭގައި ދެހާހުން މަތީ އާބާދީގެ އެތައް ބޮޑެތި ރަށްރަށެއް ހުރީމާ. އެހެންވީމާ، ޒަރޫރީ ބޭނުންތަކަށް ބަލާއިރު، ހަމަ ކޮންމެ ރަށަކަށް ޑޮކްޓަރެއްވެސް ބޭނުންވާނެ. ކޮންމެ ރަށެއް ވަކިން އޮންނާތީ، ބަނދަރެއްވެސް ބޭނުންވާނެ. އަދި ކޮންމެ ރަށަކަށް ޞިއްޙީ ނިޒާމާއި، ތަޢުލީމީ ނިޒާމާ، މި ހުރިހާ ކަމެއްގެ ފަސޭހަތައް އަންނަންވާނެ. އަދި އަޅުގަނޑުމެންނަކީ، މުސްލިމުން ކަމުގައިވާތީ، އަޅުގަނޑުމެން ހަމަ ކޮންމެ ރަށެއްގައި، އެއް މިސްކިތަށްވުރެ ގިނަ މިސްކިތްވެސް ބިނާކުރާނެ. އެކަމަކު ރަށްރަށުގެ އާބާދީއާއި، ރަށްރަށުގެ ބިމުގެ ބޮޑުމިނާއި، ރައްޔިތުން ދިރިއުޅޭ ސަރަޙައްދުތަކަށް ބަލާއިރު، އެކި ރަށްރަށުގައި އިސްކަން މި ދެވެނީ، މިކަހަލަ ކަންކަމަށް ބަލާއިރު، އާބާދީއަށް ބަލާފައި އެކި މިންވަރަށް. އެހެންވީމާ، ކޮޅުފުށްޓާ ހަމައަށް އަންނައިރު، ހަމަގައިމުވެސް އަޅުގަނޑު މިއަދު މިދަންނަވާ ތަފާސްގެ ބޭނުމަކީ، ކޮޅުފުށީގެ ރައްޔިތުންނަށް މިކަންކަން ހާމަކޮށްދިނުން.\nކޮޅުފުށީގެ އެންމެބޮޑު އެއްކަމަކަށް މި ވެގެންދިޔައީ، ކޮޅުފުށީގައި ސުނާމީގައި މި ލިބުނު ގެއްލުމުގެ ކަންތައްތައް. ﷲ ގެ ރަޙްމަތުން އިރާދަކުރެއްވިއްޔާ ސުނާމީގެ ޓެންޓުތަކެއް މިހާރު އަޅުގަނޑުމެންނަކަށް ނުފެނޭ. އެއާއެކު ދަންނަވާލަން ބޭނުންވަނީ، ކޮޅުފުށްޓަކީ، މި ސަރުކާރުން ވަރަށްބޮޑެތި ކަންތައްތައް ކުރަމުންގެންދާ ރަށެކޭ. ވަރަށްބޮޑެތި ހޭދަތައް ކުރަމުންގެންދާ ރަށެކޭ. ކޮޅުފުށްޓަކީ މި ސަރުކާރުން، އަޅާލާ ރަށެކޭ. އޭގެ ސަބަބަކީވެސް ޙަޤީޤަތުގައި މިދެންނެވިގޮތަށް، އަޅުގަނޑު މިހާރު މިހުރި މަސްއޫލިއްޔަތާ ހަވާލުވަންދެން އަޅުގަނޑަކީ، މި ދާއިރާ ތަމްސީލުކުރަން ހުރި މެންބަރު. އެހެންވީމާ، އެ ގުޅުން އަޅުގަނޑާ ކޮޅުފުށްޓާ އޮންނާނެ. އެ ގުޅުން އަޅުގަނޑާ މުލަކާ އޮންނާނެ. ނާލާފުށްޓާ އޮންނާނެ. އަދި އެ ގުޅުން އަޅުގަނޑާ މ. އަތޮޅާ އޮންނާނެ. އެހެންވީމާ، އޭގެ ނަތީޖާކަންނޭނގެ، ނޫނީ އޭގެ ނަތީޖާ އަޅުގަނޑު މި ދަންނަވަނީ، މި ސަރުކާރުން އަޅާލާ ރަށެއްގެ ގޮތުގައި ކޮޅުފުށި މިއޮތީ.\nއަޅުގަނޑު މި ވާހަކަ ހަމަ ތަފާސްހިސާބަކުން ދަންނަވާލާނަން. މިއީ އަޅުގަނޑުމެން ޝާއިޢުކޮށްފައި އަޅުގަނޑުމެންނަށް ލިބެންހުރި ތަފާސްހިސާބުގެ މަޢުލޫމާތު. 2013 ގެ ކުރިން އެ ހިނގައިދިޔަ ފަސް އަހަރުގެ ތެރޭގައި، ކޮޅުފުށްޓަށް މުޅިއެކުވެސް ހޭދަވެފައި އޮތީ، 35 މިލިއަން ރުފިޔާ. 35 މިލިއަން ރުފިޔާގެ މަޝްރޫޢު ކޮޅުފުށީގައި ހިންގާފައިހުރީ. 2013 ގެ ކުރީގެ ފަސް އަހަރުގެ އަހަރުތަކުގެ ތެރޭގައި، މިވަރުގެ އާބާދީއަކަށް އޭރުގެ ހާލަތުން 35 މިލިއަން ރުފިޔާއަކީ ޙަޤީޤަތުގައި ބޮޑު އަދަދެއް. އެ ޚަރަދު އެވަނީ ކޮށްފައި. ސަރުކާރުންވެސް ވަނީ މަޝްރޫޢުތައް ހިންގާފައި. މިއަދުގެ ޙަޤީޤަތަކީ، މި ޒަޢާމަތުގައި، މި ފަސް އަހަރުގެ ޒަޢާމަތުގައި 2013 އިން ފެށިގެން މި ހިނގާ، ރައީސް ޔާމީންގެ ސަރުކާރުގެ ޒަޢާމަތުގައި 35 މިލިއަން އޭގެކުރިން ހިނގާފައި އޮތީ. މިހާރު އަޅުގަނޑުމެން ހޭދަކޮށްފިން މި ރަށަށް، ގާތްގަނޑަކަށް 275 މިލިއަން. އެގްޒެކްޓް އަދަދަކީ، ސާފު އަދަދަކީ، 273 މިލިއަންގެ ބޮޑެތި މަޝްރޫޢު އަޅުގަނޑުމެން މި ރަށަށް ހިންގައިފީމު. އެހެންވީމާ، 35 އަކުން ގާތްގަނޑަކަށް މިދަނީ، 8 ގުނަ، ނޫނީ9ގުނަ އިތުރުވެގެން.\nއެހެންވީމާ، އެކަންކަން ކުރެވޭއިރު، އެކަންކަން އަޅުގަނޑުމެންނަށް މި ކުރެވެނީ، ރަށްރަށުގައި ހަމަޖެހުން އޮވެގެން. އެހެންވީމާ، ރަށްރަށުގައި އޮތް ސިޔާސީ ފިކުރު ތަފާތުވެދާނެ. ސިޔާސީ ފިކުރު ތަފާތުވިޔަސް އަޅުގަނޑުމެން އެ ރަށެއްގެ ތަރައްޤީއަށް ކުރާ މަސައްކަތުގައި ހަމަ ހުރިހާ އެންމެންވެސް، އެއް ވަލެއްގައި ހިފަންވާނެ. އެއީ، އަޅުގަނޑު ކޮޅުފުށީގެ ރައްޔިތުންގެ އަރިހުން އަދި އަޅުގަނޑުމެންނާ ވާދަކުރައްވާ ފިކުރުތަކުގައި ތިއްބެވި ބޭފުޅުންގެ އަރިހުންވެސް އެދޭ ކަމަކީ، ރަށުގެ ތަރައްޤީއަށް ކުރާ މަސައްކަތުގައި، މިވަގުތު ސަރުކާރުން ރައްޔިތުންނަށް ކަންތައްތައް ކޮށްދޭން ހުރި މީހަކީ، ރައީސް ޔާމީން ކަމުގައިވާތީ، އަޅުގަނޑަށް އެ އެއްބާރުލުން ދެއްވާށޭ އިނގޭތޯ. އެ އެއްބާރުލުން ދިނީމާ އަޅުގަނޑުމެން ބޭނުންވާ ކަންތައްތައް މި ކުރެވެނީ.\nއަނެއްކާ ކުރިއަށް އޮތް ފަސް އަހަރުވެސް ހަމަ ކޮންމެ ޕާޓީއަކުންވެސް ބޭފުޅަކު ނެރުމަކީ، ހަމަ ކުރަންޖެހޭ ކަމެއް. އެކަމަކު އެއާއެކީ، ވިސްނަންޖެހެނީ، މުޅި ރާއްޖޭގެ ތަރައްޤީއާއެކީ ކުރިއަށް ދެވޭނީ، އަޅުގަނޑުމެންނަށް ކިހިނެއް ކަންތައް ކޮށްގެންތޯ؟ މީގެ ތެރޭގައި ސިޔާސީ ބޭފުޅުން އެކި ކަހަލަ ވާހަކަ ދައްކަވާނެ. އެކަމަކު އަޅުގަނޑު މީގައިވެސް ފާހަގަކޮށްލަން ބޭނުންވާ ވާހަކައަކީ، ތަރައްޤީއާއެކީ ކުރިއަށް ދެވޭނީ، ކޮންމެ ރަށެއްގައިވެސް ހަމަޖެހުން އޮވެގެން. މުޅި ރާއްޖޭގައި ހަމަޖެހުން އޮންނަންޖެހޭ ސަބަބު އަޅުގަނޑު ނުދެންނެވިޔަސް، ހުރިހާ ބޭފުޅުންނަށް އެނގިވަޑައިގަންނަވާނެ. މުޅި ރާއްޖޭގެ ޞިނާޢަތް، ނޫނީ މުޅި ރާއްޖެއަށް ލިބޭ އާމްދަނީގެ ބޮޑުބައި މި އޮންނަނީ، ޓޫރިޒަމަށް، ނޫނީ ފަތުރުވެރިކަމުގެ ޞިނާޢަތަށް. ބޭރުގެ މެހުމާނުންނަށް ކަމޭހިތުމުގެ ޞިނާޢަތަށް ބިނާކޮށް، އަޅުގަނޑުމެންގެ ހުރިހާ ކަމެއް ކުރިއަށް މިދަނީ.\nއެހެންވީމާ، މުޅި ރާއްޖޭގެ އެކި ހިސާބުގައި އެއަރޕޯޓް އެޅެމުން އެދަނީ. ޙަޤީޤަތުގައި އަޅުގަނޑުމެންގެ ޓޫރިޒަމްގެ ޞިނާޢަތު ބޭނުންވަނީ، ރާއްޖޭގެ ހުރިހާ ހިސާބަކަށް ފުޅާކުރަމުން ގެންދިޔުން. މީގެ މަންފާ ލިބޭ ބަޔަކީ، ޙަޤީޤަތުގައި ކޮންމެ ދާއިރާއެއްގައި ތިބި، އެންމެ ފުރަތަމަ މަންފާ ލިބޭ ބަޔަކީ ޒުވާނުން. މިއަދު ރާއްޖޭގައި އާބާދީގައި ކޮންމެ 10 މީހުންގެ ތެރެއިން7މީހަކީ ޒުވާނެއް. 35 އަހަރުން ދަށުގެ މީހެއް. މިއަދު މި ސަރުކާރު، އަޅުގަނޑުމެންގެ މި ފަސް އަހަރު ވެގެންދާއިރު، އަޅުގަނޑުމެން އުފައްދައިފިން، ރަސްމީކޮށް އުފެއްދި އެއީ، ރިޒޯޓުތަކުންނާއި، ޞިނާޢީ އެކި މަސައްކަތުންނާއި، ސަރުކާރުގެ ކުންފުނިތަކާ، މިކަންކަމުން އުފެއްދި ވަޒީފާގެ އަދަދަކީ، ހަތްދިހަ ހަހާސް ވަޒީފާ. އަޅުގަނޑުމެން ބުނަމުން އައީ، އިރާދަކުރެއްވިއްޔާ، އަޅުގަނޑުމެންގެ ސަރުކާރު ނިމޭއިރު، ނުވަދިހަ ހަތަރުހާސް، ނޫނީ ނުވަދިހަ އަށްހާސް ވަޒީފާ އުފައްދާނަމޭ. އިރާދަކުރެއްވިއްޔާ އެކަން ހަމަ އެގޮތަށް ހިނގާނެ. އެއީ، މިހާރުވެސް އަޅުގަނޑުމެން ހުޅުވަމުން ގެންދަން ބޭނުންވާ ރިޒޯޓުތައް ގާތްގަނޑަކަށް ނިމުމަކާ ހަމައަށް އެ އަންނަނީ.\nއެހެންވީމާ، އާންމުވެގެންމިދާ މަންފާއެއް އަންނަނީ، މިދެންނެވި ގޮތަށް މުޅި ރާއްޖޭގައި ޞުލްޙަވެރިކަން، ނޫނީވިއްޔާ ބޮޑެތި ހަމަނުޖެހުމަށް ޖާގަނުދީ، އެކަންކަން އަޅުގަނޑުމެން ކޮށްގެން. އަޅުގަނޑުމެންގެ ރާއްޖެއަށް ފަތުރުވެރިން ޒިޔާރަތް ކުރާއިރު، ހަމަ މައްސަލަތަކެއް ޖެހޭނެ، ރަށްރަށުގައި، ނޫނީވިއްޔާ އަޅުގަނޑުމެންގެ އެކި ހިސާބުގައި، މައްސަލަތަކެއްޖެހި ބޮޑެތި ކަންތައްތަކެއް ހިނގާކަމަށްވަންޏާ. އަޅުގަނޑުމެންގެ ރާއްޖޭގައި އެއްވެސްކަހަލަ ބޮޑު މައްސަލައެއް، ނޫނީ އޭގެ ޒާތުގައި ފަތުރުވެރިން ސިއްސުވާލާ މައްސަލައަކަށްނުވޭ، ފެބުރުވަރީ 1 ވަނަ ދުވަހު ސުޕްރީމް ކޯޓުން ނެރުނު ޙުކުމަކީ. އެއީކީ، ރާއްޖޭގައި ދާޚިލީ ކަމަކަށް، ނޫނީ ރާއްޖޭގައި ރަށެއްގައި ހިނގާ ރައްޔިތުންގެ ތެރޭގައި ހިނގާ މަޞްލަޙަތު ގެއްލި، މިއިން އެއްވެސް ތަޞްވީރެއް، އެއްވެސް ފޮޓޯއެއް ރާއްޖެއިން ބޭރަކަށް ފެނުނު ކަމެއްނޫން.\nއެހެންނަމަވެސް، އެ ވަރުގެ ބޮޑުކަމެއް ހިނގައި ނިމިގެން ދިޔައިމާ، އެދުވަސްކޮޅު އަޅުގަނޑުމެންނަށް ޓޫރިޒަމަށް އަސަރު ނުކުރި ކަމުގައިވީނަމަވެސް، މިހާރު އަޅުގަނޑަށް އެނގޭ، އެވަރު ކަމެއް ނިމިގެން ދިޔައިމާ، އެޑްވާންސް ބުކިންގއަށް ހުރި ބުކިންގތަކުގައި އަޅުގަނޑުމެންނަށް އަސަރުކޮށްފި އިނގޭތޯ. އެހެންނަމަވެސް، އިރާދަކުރެއްވިއްޔާ، އެކަންކަން ފޫބެއްދޭތޯ މަސައްކަތްތަކެއް ކުރަމުން އެދަނީ. އެކަމަކު އޭގެ ބަދަލުގައި އެއީ އަދި ރާއްޖޭގައި ފެންނަ ފެނުމަށް އެއްވެސް ކަހަލަ ވިޔާނުދާ ބޮޑުކަމެއް ނުހިނގާއިރު، އޭގެ ބަދަލުގައި ބޮޑެތި ހަމަނުޖެހުންތަކެއް، އަޅުގަނޑުމެންގެ ރަށްރަށުގައި ހިނގާތަން ފެނިއްޖެ ކަމަށްވަންޏާ، ފަތުރުވެރިން ރާއްޖެއަށް އަންނަން އަދި ރާއްޖެއަށް އައިސް، ރާއްޖޭގެ އެކި ހިސާބަށް ދަތުރުކުރުމަށް ޖެހިލުންވާނެ، ސިހުންވާނެ. އެހެންވީމާ، އަޅުގަނޑުމެންގެ ސަލާމަތް އޮތީ، މިދެންނެވި ގޮތަށް، މުޅިތަނުގެ މަޞްލަޙަތަށް ބަލައިގެން އަޅުގަނޑުމެން ކުރާކަމެއްގެ މައްޗަށް.\nދެން ކޮންމެ ސިޔާސީ ވެރިޔަކުވެސް، އޭނާގެ ވިސްނުމާއި، އޭނާގެ ފިކުރާއި އަދި އޭނާ ކަންކަން ކުރާނެ ޙިކުމަތްތެރި ގޮތް އޭނާ ޖެހޭނީ ރައްޔިތުންނަށް އައިސް ކިޔައިދޭން. ކިޔައިދީފައި ރައްޔިތުންނަށް ވިސްނައިދިނީމާ އެނގޭނެ، ރައްޔިތުން ގަބޫލުކުރާނެ. އާނ! މިއީ މިވަރު ކަމަކައިގެން ކުރިއަށް ނުކުންނަން ތިމަންނާމެންގެ ވޯޓު ކަށަވަރުކޮށްދޭވަރު މީހެކޭ.\nއެހެންވީމާ، އަޅުގަނޑުމެން ހުރިހާ ފަރާތަކުންވެސް މެނިފެސްޓޯތަކެއް ހުށަހަޅަމުން މިގެންދަނީ. މީގައިވެސް ސިޔާސީ މީހުން، ރަށްރަށުގައި ތިބޭ ސިޔާސީ މީހުން ވިސްނަންޖެހޭ ކަމެއް އޮވޭ. ޕާޓީގެ ފިކުރުގެ ތެރެއަށް، މިސާލަކަށް، އަޅުގަނޑުމެންގެ ޕާޓީގެ ފިކުރުގެ ތެރެއަށް އަބަދުވެސް ކޯލިޝަން ހަދައިގެން އައިމާ ޖެހޭ މައްސަލަތަކެއް ނުކުމޭ. އެންމެ ފުރަތަމަ، ކޯލިޝަނެއް ހަދައިގެން، ކޯލިޝަން ކާމިޔާބުކަމާއެކީ، ސަރުކާރު ހަމަ ޙަޤީޤަތުގައިވެސް ނުހިންގުނީ. އޭރު ރައީސް ނަޝީދަށް ނުހިންގެވުނީ.\nކޯލިޝަނެއް ހަދައިގެން މަސައްކަތް ކުރާއިރު، ނުކުންނަ އުނދަގޫތަކެއް ހުރޭ. އެވާހަކަ އޭރުގެ ތަޖުރިބާއަށް ބިނާކޮށް، ރައީސް ނަޝީދު ހަމަ މުޅި ހުރިހާ ދިވެހި ރައްޔިތުންނަށް ވިދާޅުވި. ކޯލިޝަނަކާއެކީ ސަރުކާރު ހިންގުމަކީ ފަސޭހަކަމަކަށްނުވޭ. އަޅުގަނޑުވެސް އެކަން ގަބޫލުކުރަން. ކޯލިޝަނަކާއެކީ ސަރުކާރު ހިންގާއިރު، އުނދަގޫތަކެއް އެބަހުރޭ. އެއީ، އަސްލު ފިކުރުގެ ތެރެއަށް އެހެން ފިކުރެއް އައިމާ، އެ ފިކުރަށް އަންނަ ތަޣައްޔަރުކަމުގެ ތެރެއިން އުނދަގޫތަކެއް ހުންނަނީ.\nއެހެންވީމާ، ރަށްރަށަށް ބޭނުންވާ ތަރައްޤީގެ މަޝްރޫޢުތައް ހިންގާއިރުވެސް، އެކި ވުޒާރާ ބެހިފައި ހުންނަނީ، ކޯލިޝަނުގެ ތެރެއިން ކަމުގައިވާތީ، މަސައްކަތް ހިނގުމުގެ ސްޕީޑުގެ މައްސަލަތަކެއް އެބައުޅޭ. މިއަދު މި ފެންނަނީ އެ ތަފާތު. މިއަދު އެ ތަފާތު މި ފެންނަނީ. މިއަދު އަޅުގަނޑުމެންގެ މި ސަރުކާރު މި ހިންގަނީ، ސަތޭކައިން ސަތޭކަ ޕީ.ޕީ.އެމް ކެބިނެޓަކާއެކީ. ސަތޭކައިން ސަތޭކަ ޕީ.ޕީ.އެމް ކެބިނެޓަކާއެކީ ހިންގާތީ، މަޝްރޫޢުތައް މިހާ ބާރަށް ކުރިއަށް މިދަނީ. މިހާ ބާރުމިނުގައި، ރާއްޖޭގެ އެކި ހިސާބަށް ކަންތައްތައް މިދަނީ، ކޯލިޝަނަކާ ވަކިން އަޅުގަނޑުމެން މި ހިންގާތީ. އަޅުގަނޑުމެންވެސް ވެރިކަމަށް އައީ ކޯލިޝަނެއްގެ ތެރެއިން. އެކަމަކު ދާދި އަވަހަށް ކޯލިޝަން ރޫޅިއްޖެ.\nކޯލިޝަން ރޫޅުނީކީ އެއްގޮތަކަށްވެސް އަޅުގަނޑުމެން ކުރިކަމަކުންނެއް ނޫން. އޭގެ ތަފްސީލަކަށްވެސް ދާކަށްނެތީން. ހަމަ ކުރުކޮށްލާފައި މި ދަންނަވަނީ، ސަތޭކައިން ސަތޭކަ، އެއް ސިޔާސީ ފިކުރަކަށް ދައުލަތް ހިންގުމުގެ ބާރު ލިބިއްޖެ ކަމަށްވަންޏާ، ދައުލަތް ހިންގުމާއި، ރައްޔިތުންނަށް ބޭނުންވާ ތަރައްޤީގެ މަޝްރޫޢުތައް ގެނައުމާއި، އަދި މިހެން ހުންނަ އަސާސީ އެކިއެކި ބޭނުންތައް ފުއްދައިދޭން ގެންނަ މަޝްރޫޢުތައް ގެނެސް، އެކަންކަން ތަންފީޒުކުރަން ފަސޭހަވެގެންދޭ. ކޯލިޝަނެއްގެ ތެރޭގައި މަސައްކަތް ކުރާއިރު ހަމަ ދިމާވާ އަނެއް މައްސަލައަކީ، ސަރުކާރުގެ ވަޒީރުންނަކީ، މީގެ އެންމެ މުހިންމު މުއައްސަސާ. ނޫނީ އެންމެ މުހިންމު ގުނަވަން. އެކަމަކު އެއާއެކީ ޚިދުމަތްތައް، ރައްޔިތުންނާ ހަމައަށް ފޯރުކޮށްދޭން މި ތިބެނީ ކުންފުނިތަކުން.\nމިއަދުގެ ބަނދަރު ނިމިގެންދާއިރު، ޝައްކެއްވެސްނެތްގޮތުގައި، މި މަސައްކަތް ކުރާނީ، މި މަސައްކަތްކުރާ އަޅުގަނޑުމެންގެ ސަރުކާރުގެ ކޮންމެވެސް ކުންފުންޏަކުން. ކަރަންޓުގެ މަސައްކަތް ކުރާކަމަށްވަންޏާ، މި މަސައްކަތް ކުރާނީ، ސަރުކާރުގެ ކަރަންޓް ފޯރުކޮށްދޭ ދެ ކުންފުނިން ކޮންމެވެސް އެއް ކުންފުންޏެއް. ރާއްޖެތެރޭގެ ގިނަ ރަށްރަށުގައި ކަމަށްވަންޏާ، މިކަންކަން ކުރާނީ ފެނަކައިން. ބަނދަރެއް ފުންކުރުން، މަގު ހެދުން، މިއިން ކޮންމެ ކަމަކަށް ބެއްޔަސް، އަޅުގަނޑުމެން މިކަން މި ކުރަނީ ސަރުކާރުގެ ކުންފުންޏެއްގެ ތެރެއިން. ސަރުކާރުގެ ކުންފުންޏެއް ދޫކޮށްލާފައި، ބޭރުގެ ފަރާތްތަކާއެކީ މިކަން ކުރަންވީމާ ދިމާވާ ބޮޑެތި އުނދަގޫތައްވެސް ހުރޭ. އެ އުނދަގޫތަކުގެ ތެރޭގައި، މަގު ހެދުމުގެ ނަމުގައި، މަގުހެދުމަށް މަޝްރޫޢެއް ދިނީމާ، އެއަށް ބޭނުންވާ ފައިސާ، އެއްފަހަރާ ބޮޑު އަދަދެއް ނެގުމަށްފަހު، ދެން އެ ކޮންޓްރެކްޓް ކޮންމެވެސް ސަބަބަކާހެދި ހުއްޓާލާފައި ދަނީ. ރަށްރަށުގެ މަގުގެ އެތަންމިތަން ކޮނެފައި، އެއަށް އެއްވެސް އަޅައިލުމެއް ނޯވޭ. އަޅުގަނޑުމެންނަށް ކިތަންމެ މޮޅު ކޮންޓްރެކްޓެއްވެސް، ކިތަންމެ މޮޅު އެގްރިމެންޓެއްވެސް ހެދިދާނެ. އެކަމަކު އެ ތަންފީޒު ކުރުމަކީ އެހާ ފަސޭހަކަމަކަށްނުވޭ. އަދި އަމުދުން އޭގައި ހިމެނެނީ ބޭރުގެ ކުންފުންޏެއް ކަމަށްވަންޏާ، އެ ތަންފީޒު ކުރުމަކީ، އަޅުގަނޑުމެންނަށް ކުރެވޭ ކަމެއްނޫން. އެބަޔަކު ނިންމާފައި ދިޔައިމާ، އެކަން އެ ނިމުނީ. ދެން އަޅުގަނޑުމެން އެ ފައިސާ ހޯދަން، ޝަރުޢީ މަރުޙަލާތަކުގައި، ނޫނީ އެބަޔަކު ގޮވައިގެން ބޭރުގެ ކޯޓަކަށް ގޮސްގެން މިކަންކަން ކުރެވިދާނެ. އެކަމަކު ފަސްނާޅައި ކޮނެފައިހުރި މަގުތަކަކަށް ހެދޭނެގޮތެއް ނޯވޭ. އެހެންވީމާ، މިކަހަލަ ދަތި މިވަނީ ކޯލިޝަނެއްގެ ތެރެއިން ކަންކަން ކުރާއިރު.\nއެހެންވީމާ، ވިސްނުމުގެ ތެރޭގައި މަސައްކަތް ކުރާއިރު، އަޅުގަނޑު ކޮޅުފުށީގައިވެސް ދަންނަވާލަން ބޭނުންވަނީ، ކޮޅުފުށްޓަށް މި އަންނަ ތަރައްޤީ މިހާ ބާރުމިނުގައި އަޅުގަނޑުމެންނަށް ގެނެސްދެވުނީ ޙަޤީޤަތުގައިވެސް އަޅުގަނޑުމެންގެ ސަރުކާރަކީ، ސަތޭކައިން ސަތޭކަ ޕީ.ޕީ.އެމް.ގެ ސަރުކާރަށްވެފައި، ތަންފީޒު ކުރަން ތިބި މީހުންނަކީ، ސަތޭކައިން ސަތޭކަ، އެއް ފިކުރުގައި ތިބި ބަޔަކަށްވާތީ. އެހެންވީމާ، ކަންކަން ތަރައްޤީ ކުރެވޭނެ. ކޮޅުފުށީގެ ތަފާސްހިސާބު އަޅުގަނޑު މިދަންނަވާލީ. ކޮޅުފުށީގެ ތަފާސްހިސާބު ދަންނަވާލާއިރުވެސް އަޅުގަނޑު ހަމަ ދަންނަވާނަން، އަޅުގަނޑުމެން ބޭނުންވަނީ އިރާދަކުރެއްވިއްޔާ، ހަމަ ރައްޔިތުންގެ ތަރައްޤީއާއެކީ ކުރިއަށްދެވޭނެ ގޮތްތައް ރާވަން.\nއަޅުގަނޑު ކޮންމެހެން ސިޔާސީ ވާހަކަތަކެއްނޫން، ކޮންމެ ތަނެއްގައި ދައްކަމުން މި އަންނަނީ. އަޅުގަނޑު މިހާރު ދައްކަމުން މި އަންނަނީ، އަންނަ ފަސް އަހަރަކީ އިރާދަކުރެއްވިއްޔާ، ރައްޔިތުންގެ ތާއީދާއެކީ، އަޅުގަނޑަށް ރައްޔިތުންނަށް ޚިދުމަތް ކުރުމުގެ ފުރުޞަތު ލިބިއްޖެ ކަމަށްވަންޏާ، އެކި ދާއިރާތަކަށް އަޅުގަނޑު ގެންނަން ބޭނުންވާ ތަރައްޤީ. އެއީ އަޅުގަނޑުމެންގެ ތަޞައްވުރު. އެ ތަޞައްވުރު އެކުލަވައިލައިގެން އެކި ދާއިރާތަކުގެ ތަޞައްވުރުގެ ވާހަކަ މި ދައްކަނީ. އެކި އުމުރުފުރައިގެ އެކި ގިންތިތަކަށް، ކޮށްދޭނެ ކަންތައްތަކުގެ ވާހަކަ އަޅުގަނޑު މި ދަންނަވަނީ، އެކަންކަން އަޅުގަނޑުމެން ކުރަން ބޭނުންވާތީ. އަދި އެކަންކަން އިރާދަކުރެއްވިއްޔާ ކުރެވޭނެތީ. އެހެންވީމާ، އަޅުގަނޑު ދަންނަވަމުން މިއައީ އެކި ގިންތިތަކުގެ ވާހަކަ. ހަމައެއާއެކީ، މ. އަތޮޅުގެ މި ދަތުރުގައި އަޅުގަނޑު ފަށްޓައިގެން މިގެންދަނީ ޞިއްޙީ ދާއިރާގެ ވާހަކަތަކެއް. ޞިއްޙީ ދާއިރާގެ ވާހަކަތަކުގެ ތެރެއިން، މިރަށުގައި އެންމެފަހު ވާހަކައެއްގެ ގޮތަށް، ދެން ހުރި އެހެން ރަށްރަށުގައިވެސް އަޅުގަނޑުމެން ހަމަ މެނިފެސްޓޯގެ އެކި ވާހަކަ ދައްކަމުން ދާނަން.\nމި ދުރުގައި ހުރި ރަށްރަށުގައި، ޙަޤީޤަތުގައިވެސް އެންމެ އުނދަގޫ އެއްކަމަކީ، ޞިއްޙީ ދާއިރާއަށް ބޭނުންވާ ހުރިހާ ފުރިހަމަކަމެއް، ކޮންމެ ރަށަކަށް ހަމަކޮށްދިނުން. ކޮންމެ ރަށަކަށްވެސް އަޅުގަނޑުމެންނަށް، ކޮންމެވެސް ފެންވަރެއްގެ ޑޮކްޓަރުންތަކެއް ގެނެސްދެވިދާނެ. އެކަމަކު ކޮންމެވެސް ޚާއްޞަ ފަންނެއްގެ ޑޮކްޓަރެއް، ކޮންމެވެސް ރަށަކަށް ނުލިބިގެން އަބަދުވެސް މި އުޅެންޖެހެނީ. އެއީ އެ ޑޮކްޓަރުން ޒިޔާރަތްކުރަން، ނޫނީ އެ ޑޮކްޓަރުންނަށް މަޤާމު، ނޫނީވިއްޔާ ވަޒީފާ ލިބެން މިއޮތީ ހަމައެކަނި ދިވެހިރާއްޖެއަކުންނެއް ނޫން. ޑޮކްޓަރުންނަކީ ރާއްޖެއިން ބޭރުގައިވެސް ހުރިހާ ތަނަކަށް ބޭނުންވާ ބައެއް. އަދި އަމުދުން ނަރުހުންނާއި، ބައެއްކަހަލަ ސްޕެޝަލިސްޓުންނަކީ، ދުނިޔޭގެ ހުރިހާ ދިމާއެއްގައި އެމީހުންނަށް ވަޒީފާ ލިބޭނެ މީހުން. އެހެންވީމާ، އަޅުގަނޑުމެން ސިޔާސީ މީހުން ކަންކަން ނިންމާއިރު އަޅުގަނޑުމެން، ޚިޔާލަށް ގެންނަންވާނެ، މިކަންކަން ކުރުމަކީ، އަޅުގަނޑުމެންގެ 187 ރަށް އޮންނައިރު، ކޮންމެވެސް ފެންވަރެއްގެ ޞިއްޙީ ޚިދުމަތް ލިބޭ ތަނެއް ކޮންމެ ރަށެއްގައިވެސް ހުންނާނެ. އަދި އަތޮޅާ ހަމައަށް ދިޔައިމާ އެއަށްވުރެ ފެންވަރު ރަނގަޅުވެ، ސަރަޙައްދާ ހަމައަށް ދިޔައިމާ އެއަށްވުރެ ފެންވަރު ރަނގަޅުވެގެން އެބަދޭ.\nއެހެންނަމަވެސް، ހުރިހާ ރަށެއްގެ ޞިއްޙީ ފެންވަރު، ނިޒާމު އެއްވަރަކަށް ގެނައުމަކީ، ފަސޭހަކަމަކަށް ނުވާނެ. އަޅުގަނޑުމެން މިކުރާ މަސައްކަތުގެ ތެރޭގައި މި ދެންނެވިކަހަލަ، އެންމެ ބޮޑެތި މުހިންމު ކަންތައްތަކަށް ބޭނުންވާ ޚާއްޞަ ފަރުވާތައް ބޮޑެތި ރަށްރަށުން ލިބޭނެ. އެއީ، އަޅުގަނޑުމެންގެ މެނިފެސްޓޯގެ ތެރޭގައި ހިމަނާފައި އޮތް ކަމެއް. އެކަމަކު މިހެން ހުންނަ ދުރު ރަށްރަށުގައި ހުރިހާ ޚިދުމަތެއް ހަމަކޮށްދިނުމަކީ އަޅުގަނޑުމެންނަކަށްވެސް ފަސޭހަކަމަކަށް ނުވާނެ. އަދި ފަސް އަހަރެއްގެ މުއްދަތެއްގައި، ކުރެވޭ ކަމަކަށްވެސްނުވޭ. މިއަށް އޮންނަ އެންމެ ފަސޭހަ ޙައްލެއް ގޮތުގައި މިއޮތީ ހަމަ ޙަޤީޤަތުގައިވެސް މިހުރި ހުރިހާ ޞިއްޙީ މަރުކަޒުތައް ނެޓްވާރކަކުން ގުޅާލާފައި އަދި ޞިއްޙީ ދާއިރާގެ ފަރުވާއާއި، ޞިއްޙީ ދާއިރާގެ އެޑްވައިޒް، އެކަމުގެ ފަންނީ މީހުން އެ ތިބެނީ މާލޭގައި ކަމުގައިވީނަމަވެސް، ތިނަދޫގައި ކަމުގައިވީނަމަވެސް، ފުވައްމުލަކުގައި ކަމުގައިވީނަމަވެސް، އޭގެ ފަންނީ ޚާއްޞަ ޑޮކްޓަރުން އެ މަޢުލޫމާތު މިތާ ތިބޭ ޑޮކްޓަރުންނާ ހިއްސާކޮށްގެން، އެމީހުންގެ އިރުޝާދާއެކީ، ޕޭޝަންޓުންނަށް ޚިދުމަތް ދެމުން ގެންދިޔުން. އެކަހަލަ ޑޮކްޓަރަކަށް މާލެއިން ފުރައިގެން މިކަހަލަ ރަށަކަށް އައިސް، އަނެއްކާ މިތަނުގައި ކޭމްޕް ޖަހާފައި އެހެން ރަށަކަށް ގޮސް، އެއީވެސް ކުރެވިދާނެ ކަމެއް. ފަސޭހަކަމެއްނޫން. އެއީ، މާލެއާއި މާލެ ކައިރީގެ އާބާދީއަށް ބަލާކަމަށްވަންޏާ ޚިދުމަތްދޭންޖެހޭ އެއްލައްކަ ސާޅިސްހާސް މީހުންނަށްވުރެ އާބާދީ ބޮޑުކަންނޭނގެ. އެހެންވީމާ އެއީކީ ކުރެވޭނެ ކަމެއް ނޫން.\nއެހެންވީމާ، އަޅުގަނޑުމެންގެ ސަރުކާރެއްގެ އެންމެ ފުރަތަމަ އިރާދަކުރެއްވިއްޔާ، ކުރިއަށް އޮތް ދެއަހަރުގެ ތެރޭގައި އަޅުގަނޑުމެން ކުރަންބޭނުންވާ ކަމަކީ، މިކަހަލަ ހުރިހާ ޞިއްޙީ ދާއިރާގެ ހުރިހާ މަރުކަޒުތަކެއް އަޅުގަނޑުމެން ބޭނުންވަނީ، ޓެލެމެޑިސިން ނެޓްވާރކަކުން އަޅުގަނޑުމެންގެ މައި ހޮސްޕިޓަލާ ގުޅާލަން. މައި ހޮސްޕިޓަލް ނިމިގެން ދިޔައިމާ، އަޅުގަނޑުމެން ކުރާ އުންމީދަކީ، ރާއްޖެއިން ބޭރަށް އަޅުގަނޑުމެން މިހާރު ފަރުވާއަށްމިދާ ހުރިހާ ޚާއްޞަ ބަލިތަކުގެ ފަރުވާ އިރާދަކުރެއްވިއްޔާ މައި ހޮސްޕިޓަލުން ލިބިގެންދާނެ. އަނެއްކާ ލިބިގެންދާނީ ހަމަ އެންމެ ޤާބިލު، އެންމެ އެކަމުގެ ތަޖުރިބާހުރި ޑޮކްޓަރުންގެ ތެރެއިން. އެހެންވީމާ، އެވަރު މީހުންގެ ކޮންސަލްޓެންސީ ހަމަ މިރަށްރަށުގައި އެފަރުވާއަށް ބޭނުންވާ މީހުންނަށް، މިރަށްރަށުގެ ޑޮކްޓަރުން މެދުވެރިކޮށް ލިބޭނެ ގޮތްތަކެއް އަޅުގަނޑުމެން މި ހަމަޖައްސަނީ.\nއެއާއެކީ އަޅުގަނޑު ދަންނަވާލަން ބޭނުންވޭ، އެންމެ ޒުވާން ކުދިންނަށް ފަހަރުގައި އެހާ މުހިންމު ކަމަކަށް ޞިއްޙީ ދާއިރާނުވެ ހިނގައިދާނެކަންނޭނގެ. އެކަމަކު ދޮށީ ޢުމުރުގެ މީހުންނާއި، މެދު ޢުމުރުގެ މީހުންނަށް މިއީ ޝައްކެއްވެސްނެތްގޮތުގައި، އެންމެ މުހިންމު ކަންތައް. އެންމެ ޒުވާން ކުދިންނަށް، މި ރަށްރަށުގެ ކޮޅުފުށީގެވެސް ބޭނުންވާނީ، ފުޓްސެލް ދަނޑާއި، ކޮފީ ބޮވޭނެ ގޮތާ، މިކަހަލަ ކަންތައްތައް ކަންނޭނގެ. އެއީ ޒުވާނުންގެ މިޒާޖު. އެހެންވީމާ، މެދު އުމުރުގެ މީހުންނާއި، ދޮށީ އުމުރުގެ މީހުންނަށް ޞިއްޙީ ދާއިރާގެ ކަންތައްތައް ފުރިހަމަކޮށްދެވެމުން ދާއިރުވެސް، މިއަދުވެސް މިރަށުގައިވެސް އަޅުގަނޑު ޒުވާނުންނަށް ދަންނަވާލަން ބޭނުންވަނީ، އަޅުގަނޑުމެން ހިންގާ ތަރައްޤީގެ މަޝްރޫޢުތަކުގައި ޒުވާނުންނަށް ބޭނުންވާ ހުރިހާ ކަމެއް އިރާދަކުރެއްވިއްޔާ ފުއްދައިދެމޭ. ހަމަ ފުޓްސަލް ދަނޑާއި، ސްޕޯޓްސް އެރީނާގެ އިތުރަށް، ހަމަ ޒުވާނުންނަށް ބޭނުންވާ އެންމެ މުހިންމު ކަމަކަށް މި އޮންނަނީ، ވަޒީފާ. ނޫނީވިއްޔާ ޢާމްދަނީ ހޯދުމުގެ ފުރުޞަތާއި ބޯހިޔާވަހިކަން. އެހެންވީމާ، މިކަންކަމަކީ، އަޅުގަނޑުމެންގެ ސަރުކާރުގައި މިހާރުވެސް، ރައްޔިތުންނަށް ކަށަވަރުވާވަރަށް އަޅުގަނޑުމެންނަށް މަސައްކަތް ކޮށްދެވިފައި ހުރި ކަންކަން.\nބޯހިޔާވަހިކަމުގެ މަޝްރޫޢުތަކަށް ބަލާކަމަށްވަންޏާ، ރާއްޖޭގެ އެކި ހިސާބުގައި މަދުވެގެން، އަޅުގަނޑު ހަނދާންވާގޮތުން ވެއްޖިއްޔާ، ހައެއްކަ އަށެއްކަ ރަށުގައި މިހާރުވެސް ހުންނާނީ އެޕާޓްމަންޓް ހަދާފައި. އެތަންތަން އެހެރީ އެކި ފަރާތްތަކާ ހަވާލުވެސްކުރެވިފައި. އަދި ހަމައެހެންމެ މިހާރުވެސް އަޅުގަނޑުމެންގެ މިއަހަރުގެ ބަޖެޓުގައިވެސް އެހުރީ، ބިން ހިއްކާފައި ހުރި އިތުރު ރަށްރަށުގައި، ހަމަ މާލޭގައި ހަދާގޮތަށް ބުރިބުރިއަށް ހަދައި، އެޕާޓްމަންޓްތައް އެގޮތަށް ދޫކޮށްލަން އަޅުގަނޑުމެން އެހުރީ ހަމަ ނިންމާފައި. ބިން އޮތް ބޮޑެތި ރަށްރަށުގައި، ބިން ވަކިވަކިން ކަފާފައި މީހުންނަށް ދެވިދާނެކަންނޭނގެ. އެކަމަކު އެވަރު ތަނެއްގައި، އުޅެވޭނެގޮތެއް ތަނަވަސްކުރުމަކީ، އަނެއްކާވެސް އަނެއް ބޮޑު ތަކުލީފު. އެހެންވެގެން ސަރުކާރުގެ ވިސްނުމުގައި މިހުރީ މިހެން ހުންނަ ރަށްރަށުގައިވެސް، ބިން ވަކިން އަދި ދޫކުރިކަމުގައިވީނަމަވެސް ހަމަ އެޕާޓްމަންޓްތައް، މާލޭގައި، ނޫނީ ހުޅުމާލޭގައި ހެދޭގޮތަށް އަޅުގަނޑުމެންވެސް ހަދާންޖެހޭނެއޭ.\nއެހެންވީމާ، ހުޅުމާލޭގެ [ހިޔާ] މަޝްރޫޢުގެ މަސައްކަތް މިހާރު އެދަނީ ފެށިގެން ވަރަށް ބާރަށް. ވަރަށް ގިނަ ކުންފުނިތަކުން އަދި ބޭރުގެ، ކޮންޓްރެކްޓް ނެގި ފަރާތްތަކުންވެސް އެހުރީ މަސައްކަތް ފަށާފައި. އެމަސައްކަތް ނިމިގެންދާއިރު، އަޅުގަނޑުމެން އޭރު ބުނިގޮތަށް އެއްލައްކަ ވިހިހާހެއްހާ މީހުންނަށް އާބާދީ، ނޫނީ އާބާދީގެ އެއްލައްކަ ވިހިހާހެއްހާ މީހުންނަށް ބޯހިޔާވަހިކަން ކަށަވަރުވެގެންދާނެ. އަނެއްކާ މި ހުޅުމާލޭގައި މި ހަދަމުންގެންދާ ހިޔާ މަޝްރޫޢުގެ ބޮޑު އަމާޒަކީ ޙަޤީޤަތުގައި އަލަށް މީހުންނާ އިނދެގެން އުޅޭ ޒުވާނުން. އެ ކެޓެގަރީ އެއޮތީ ޚާއްޞަކޮށްފައި. އޭގެ މާނައަކީ އެހެން ކެޓެގަރީތަކަށް ކަންތައްތައް ނުވަނީކީއެއް ނޫން. އެހެންވީމާ، މިއީ ޒުވާނުންނަށް އެންމެ މުހިންމުވާ ކަންތައް.\nއެހެންވީމާ، ދޮށީ އުމުރުގެ މީހުންނަށް ކަންތައްތައް ކޮށްދޭ ވާހަކަ ދަންނަވާއިރުވެސް، އަޅުގަނޑު ހަމަ ޒުވާނުންނަށް މިއަދުވެސް ތަކުރާރުކޮށް ދަންނަވަން ބޭނުންވަނީ، ޒުވާނުންނަށް ބޭނުންވާ ކަންތައްތަކެއް، މި ސަރުކާރުންނޭ އެންމެ އިސްކަންދީގެން މި ގެންދަނީ. އަދި ހަމަ މެދު އުމުރުގެ ބޭފުޅުންނަށް އަޅުގަނޑު ދަންނަވާލަން ބޭނުންވާ ވާހަކައެއް އެބައޮތް ކޮޅުފުށީގައި. މުޅި ރާއްޖޭގެ ހުރިހާ ރައްޔިތުންވެސް މި އަޑުއައްސަވާނެ. 65 އަހަރުން މަތީގެ މީހުންނަށް މިހާރު ލިބޭ ޢިނާޔަތް، އަޅުގަނޑުމެންގެ ތަނަވަސްކަން ހުރި މިންވަރުން ފަސްހާހަށްވުރެ މައްޗަށްދާނެ ވާހަކަ އަޅުގަނޑު އިއްޔެ އިޢުލާނު ކުރިން. އިރާދަކުރެއްވިއްޔާ، އެކަން އަޅުގަނޑުމެން ކުރާނަން. އެ އަދަދެއް އަޅުގަނޑަށް އަދި ހަމަ ނުދެންނެވިގެން މިއުޅެނީ، އަޅުގަނޑުމެން ހިސާބުތަކެއްގެ ތެރޭގައި އަދި އުޅޭތީ. އެހެންނަމަވެސް އެއީ ކަށަވަރުކަމެއް. އިރާދަކުރެއްވިއްޔާ އެކަން އަޅުގަނޑުމެން ހަމަޖައްސާނަން. ހަމަ އެއާއެކީ، ކަނބަލުންނަށް ކޮށްދޭނެ ކަންތައްތަކުގެ ވާހަކަވެސް އަޅުގަނޑު މި އަންނަނީ ދަންނަވަމުން. ޒުވާނުންނަށް ކޮށްދޭނެ ކަންތައްތަކުގެ ވާހަކަ، އަޅުގަނޑުގެ މެނިފެސްޓޯގެ ބޮޑުބަޔަކީ، ޒުވާނުންނަށް އަމާޒުކޮށްފައި ހުރި ތަރައްޤީއާއި، ޒުވާނުންނަށް އަމާޒުކޮށްފައި ހުރި ކުޅިވަރާއި، މުނިފޫހިފިލުވުމުގެ ހަރަކާތްތައް. އެއާއެކީ ވަޒީފާގެ ކަށަވަރުކަން ދެންމެ އަޅުގަނޑު މި ދަންނަވާލީ، ހަތްދިހަ ހަހާސް ވަޒީފާގެ ވާހަކަ.\nއަޅުގަނޑުމެންނަށް ވާހަކައެއް ނުދެންނެވި ދޫކޮށްލެވިފައި އޮތް ބަޔަކަށްވަންޏާ ވާނީ، މެދު އުމުރުގެ މީހުން، ނޫނީވިއްޔާ ދޮށީ އުމުރަށް ހިޖުރަކުރަން ކައިރިވެފައި ތިބި މީހުން. ގާތްގަނޑަކަށް 55 އަހަރާއި 65 އަހަރާ ދެމެދުގެ މީހުންގެ ވާހަކަ މި ދެއްކެނީ. 65 އަހަރާ ހަމައަށް ދިޔައިމާ، ޝައްކެއްވެސްނެތްގޮތުގައި، ދައުލަތުގެ ޢިނާޔަތްތެރިކަން ލިބިގެން އެބަދޭ. އެކަމަކު ދިވެހިރާއްޖޭގެ ޒުވާން އާބާދީ އިތުރުވަމުންދާ މިންވަރަށް ބަލާފައި، މީގެ ކުރީގެ ސަރުކާރުތަކުން މިވަނީ ނިންމާފައި، މީހުން ސަރުކާރުގެ ވަޒީފާއިން، ނޫނީ ސިވިލް ސަރވިސްގެ ވަޒީފާއިން މުސްކުޅިކުރާ އުމުރެއް އެއޮތީ ޤާނޫނުގައި ކަނޑައަޅާފައި. އެ އުމުރު މިއޮތީ 65 އަހަރަށް ހަމަޖައްސާފައި. އަދި އިންޑިވިޖުއަލް ރިޓަޔަރމަންޓެއް، ނޫނީވިއްޔާ ރިޓަޔަރމަންޓަށް ހިތްވަރު ދިނުމުގެ ގޮތުން، ސަރުކާރުން ޢިނާޔަތެއް ދީފައި، 55 އަހަރާއި 60 އަހަރާ ދޭތެރެއިންވެސް މީހުންނަށް ރިޓަޔަރ އެބަ ކުރެވޭ. އެއީ މިހާރު އޮތް ޤާނޫނީ އުސޫލު. އެ ޤާނޫނީ އުސޫލަށް ބަދަލެއް ގެނެސްގެން ކަންކަން ކުރުމަކީ، މިވަގުތު މިހާ އިންތިޚާބާ ކައިރިވެފައި އޮއްވާ، އެއީކީ ފަސޭހަ ކަމަކަށްވެސް ނުވާނެ. އަނެއްކާ އޭރުގެ ސަރުކާރުތަކުން އެކަން ކޮށްފައި އެއޮތީ، ވިސްނުންތަކެއްވެސް ވިސްނާފައި.\nއެކަމަކު މިހާރު އަޅުގަނޑުމެންގެ ޞިއްޙަތަށާއި ދުޅަހެޔޮކަމަށް މި އަންނަ ބަދަލުތަކަށް ބަލާއިރު، އަދި އަޅުގަނޑުމެންގެ ހަރަކާތްތެރިކަމަށް ބަލާއިރު، އަޅުގަނޑު އަމިއްލަގޮތުން ގަބޫލެއްނުކުރަން، 55 އަހަރާއި 65 އަހަރުގެ މީހުންނަކީ، ކޮންމެހެން މަސައްކަތެއް ނުކޮށް، ކުރާނެ ކަމެއް ނެތިފައި، އަދާކުރާނެ ވަޒީފާއެއް ނެތިފައި، ގޭގައި ތިބެންޖެހޭ ބައެއް ކަމަކަށް އަޅުގަނޑަކަށް ގަބޫލެއްނުކުރެވޭ. އެމީހުންނަކީ މަސައްކަތް ކުރެވޭނެ ބައެއް. 65 އަހަރުން މައްޗަށް ދިޔައިމާވެސް އެކި ފަންނުތަކުގެ މީހުންނަކީ، މަސައްކަތް ކުރެވޭނެ މީހުން. އޭރުގެ ޤާނޫނު، 65 އަހަރުގެ ރިޓަޔަރމަންޓް ކަނޑައެޅިއިރާއި، މިއަދު އަޅުގަނޑުމެންގެ ހާލަތު އިރާދަކުރެއްވިއްޔާ ބަދަލުވެއްޖެ. މި ހާލަތު ބަދަލުވީ މުޅި ރާއްޖެއަށް މިއައި ތަރައްޤީއާއި ރާއްޖޭގެ ތަނަވަސްކަމާ ގުޅިގެން.\nއެހެންވީމާ، މިއަދުގެ ހާލަތަށް ރިޢާޔަތް ކުރާއިރު، އަޅުގަނޑު ކަނޑައެޅިގެން ވަކި ޕްރޮގްރާމްތަކެއް މިއަދުގެ މި ޖަލްސާއަކު ނުދަންނަވާނަން. އެކަމަކު އިރާދަކުރެއްވިއްޔާ ކުރިއަށް އޮތްތަނުގައި، އަޅުގަނޑުމެން އެކަހަލަ މަސައްކަތްތަކެއް ކުރާ ވާހަކަ މި ދަންނަވަނީ. ކަންތައްތަކެއް އިޢުލާނު ކުރާނަން. އެކަމަކު ހަމަ ދަންނަވާލަން ބޭނުންވަނީ، މި އުމުރުފުރައިގެ ބޭފުޅުންނަށް، އަޅުގަނޑެއް ގަބޫލެއްނުކުރަމޭ، މި އުމުރުފުރައަށް ދިޔައިމާ، މަސައްކަތް ކުރާނޭ ހަކަތަ ނެތިގެން، އެބަޔަކު ގޭގައި ތިބެންޖެހޭނެ ކަމަކަށް. މިސާލަކަށް ބައްލަވާ، ޚާއްޞަ ފަންނީ ގިންތިއަކަށް. ޚާއްޞަ ފަންނަކަށް ބައްލަވާ! ޑޮކްޓަރެއް. ޑޮކްޓަރެއްގެ އުމުރުން 60 އަހަރަށް ދިޔައިމާ، ކީއްވެގެންތޯ އޭނާ ރިޓަޔަރ ކުރަންޖެހެނީ؟ އަޅުގަނޑުމެން އެންމެ ކައިރިން މިދާ ރަށްތަކަށް ބަލާއިރު، 60 ން މަތީ އުމުރުގެ ކިތައް ޑޮކްޓަރުންނަށްތޯ އަޅުގަނޑުމެންގެ ޕޭޝަންޓުން މި ދައްކަނީ؟ އެހެންވީމާ، 60 އަހަރަށް މީހެއްގެ އުމުރު ދިޔުން އެއީ، ޑޮކްޓަރުންގެ ޚާއްޞަ ފަންނަށް ބެލިނަމަވެސް، އެއީކީ ރިޓަޔަރ ކުރަންޖެހޭ އުމުރަކަށްނުވޭ.\nއެހެނެއްނޫން، ފަހަރެއްގައި ވެދާނެކަންނޭނގެ، ސާރޖަރީ ހަދާ ޑޮކްޓަރުންނާ، މިކަހަލަ މީހުންނަކީ، ވަކި އުމުރަކަށް ދިޔައިމާ، އެމީހުންނަށް މަސައްކަތުގެ އުނދަގޫތަކެއް ހުންނާނެތީވެ، ރިޓަޔަރ ކުރަންޖެހޭ ބަޔަކަށްވެދާނެ. އެކަމަކު އެމީހުންގެ ފަރުވާއަށް ބަލާކަމަށްވަންޏާ، ނޫނީވިއްޔާ ފަރުވާއަށް އެދި އަންނަ މީހުންގެ ފަރުވާއަށް ބަލާކަމަށްވަންޏާ، މި ޑޮކްޓަރުންނަކީ އެއްގޮތަކަށްވެސް، މަސައްކަތް ހުއްޓާލާފައި ގޭގައި ތިބެންޖެހޭ ބައެއްނޫން. ޓީޗަރުންނަށް ބެއްޔަސް މިކަން އޮތީ މިގޮތަށް. ކީއްވެގެންތޯ ދިވެހި މުދައްރިސެއް، ނޫނީ އިސްލާމް މުދައްރިސެއް 55 އަހަރުވީމާ، އޭނާ ކޮންމެހެން ރިޓަޔަރ ކުރަން އަޅުގަނޑުމެން މިއުޅެނީ؟ 55 އަހަރުވީމާ ކީއްވެގެންތޯ ކުލާސްރޫމްގައި ފިލާވަޅު ނަގައިނުދެވޭނެ ކަމަށް އަޅުގަނޑުމެން މި ވިސްނަނީ؟ އަޅުގަނޑުމެން ބޭރު ކަރަކަރައަށްދޭ އެބަ ދިވެހިރާއްޖޭގެ ޒުވާން ކުދިން. ޒުވާން ކުދިންނަށް ލެކްޗަރ ހޯލްތަކުގައި، އޮޑިޓޯރިއަމްތަކުގައި، ގިނަފަހަރު ތަޤުރީރު ކުރަން، ފިލާވަޅު ނަގައިދޭން އެ ތިބެނީ މި އުމުރަށްވުރެ ދޮށީ މީހުން. އެހެންވީމާ، ރާއްޖޭގެ ހާލަތު ބަދަލުވެގެން މިއުޅެނީ ކީއްވެގެންތޯ؟ އެހެންވީމާ، އަޅުގަނޑުމެންގެ ވިސްނުމުގައި، އަޅުގަނޑުމެންގެ ފިކުރުގައި 55 އަހަރާއި 65 އަހަރާ ހަމައަށް ދިޔައަކަސް އަދި ނުޖެހޭ މަސައްކަތް ދޫކޮށްލާފައި ދާކަށެއް.\nއަޅުގަނޑުމެންގެ ވިސްނުމުގައި، އެއަށްވުރެ ދޮށީ އުމުރަކަށް ދިޔަނަމަވެސް، މަސައްކަތް ކުރެވޭނެ. އެހެންވީމާ، 72 އަހަރުވިޔަސް، 73 އަހަރުވިޔަސް އަޅުގަނޑު ގަބޫލުކުރަނީ މަސައްކަތް ކުރެވޭނެ ކަމަށް. އެކަމަކު، މި އުމުރުފުރައަށް ވަކި މިވެނިކަމެއް ކޮށްދޭނަމެކޭ އަދި އަޅުގަނޑު ބުނަނީކީއެއްނޫން. އެކަމަކު، މިއަދުވެސް އަޅުގަނޑު ކަށަވަރުކޮށްދޭން ބޭނުންވަނީ، މި ގިންތި، ނޫނީ މި އުމުރުފުރައާ ދޭތެރޭގައި އަޅުގަނޑުމެންގެ ވިސްނުން އެބަހުއްޓޭ. އަޅުގަނޑުމެންގެ ވިސްނުން ހުރިގޮތް، އަޅުގަނޑު މި ދަންނަވާލީ. އަޅުގަނޑު އެއްގޮތަކަށްވެސް ގަބޫލުކުރާކަށް ބޭނުމެއްނޫން. ކޮންމެހެނެއް މަސައްކަތް ނުކުރެވިގެން، މަސައްކަތް ކުރުމުގެ ހަކަތަ ނެތިގެން، މިއީކީ ރިޓަޔަރކޮށްފައި، މަސައްކަތެއްނެތި އަތްއުރާލައިގެން ތިއްބަވަންޖެހޭނެ ގިންތިއެއް ކަމަކަށް އަޅުގަނޑު ގަބޫލެއްނުކުރަން. އަދި މިއިކީ، ކޮންމެހެން ދޮށީ ރައްޔިތުންނަށް ވީތީއެއްވެސް ނޫން. މި އުމުރުފުރައިގެ ބޭފުޅުންނަކީ، އެ ބޭފުޅުންގެ ފަންނީ މަސައްކަތްތަކަށް ބެލިނަމަވެސް، އަދި އެހެން މަސައްކަތްތަކަށް ބެލިނަމަވެސް، ހަމަ ދައުލަތް ބިނާކުރުމުގައި އެކިއެކި އިޚުލާޞްތެރި މަސައްކަތްތަކެއް އަދި ހަލުވި މަސައްކަތްތަކެއްވެސް ކޮށްދެއްވޭނެ ބޭފުޅުން. އެހެންވީމާ، މި ބޭފުޅުންނަށްވެސް އަޅުގަނޑު ބޭނުންވޭ، ހަމަ މިދެންނެވި ކަހަލަ ރަނގަޅު މެސެޖެއް ދޭން.\nއެއާއެކީ، އަދިވެސް އަޅުގަނޑު ދަންނަވާލާނަން. އަޅުގަނޑުމެން ބޭނުންވަނީ، އެކި ދާއިރާތަކުން، އިޤްތިޞާދީ ދާއިރާތަކުން ކުރިއަށްދާން. އިޤްތިޞާދީ އެކިއެކި ދާއިރާތަކުން ރަށްރަށަށް ބޭނުންވާ ވަސީލަތްތައް ފުރިހަމަކުރުމަކީ، މުޅި ރާއްޖޭގެ ތަނަވަސްކަން ތަންދޭ މިންވަރަކުން، އަޅުގަނޑުމެންނަށް ކުރެވޭނެ ކަންކަން. މީގެ ފަސް އަހަރު ކުރިން، މިސާލަކަށް، ކާކުތޯ ހިތަށްއަރާނީ، އަޅުގަނޑުމެންގެ ބައިނަލްއަޤްވާމީ އެއަރޕޯޓް، މިސާލަކަށް، އެއްހާސް މިލިއަން ޑޮލަރު ހޭދަކޮށްގެން އަޅުގަނޑުމެން އެތަނުގައި، އަޅުގަނޑުމެން މި ހިންގާ ބިޔަ މަޝްރޫޢު ހިންގާނެކަމަށް. ކާކަށްތޯ މީގެކުރިން ޚިޔާލަށް ގެނެވޭނީ، މިސާލަކަށް ދިވެހިރާއްޖޭގެ މާލިއްޔަތުގައި އެވަރަށް ހަކަތަ އެބަހުރި ކަމަށް. ނޫނީ އަޅުގަނޑުމެންގެ އެކިއެކި ރަޙްމަތްތެރި ޤައުމުތަކުގައި ބުނެގެން އަޅުގަނޑުމެންނަށް 300 މިލިއަން ޑޮލަރުގެ އެހީން ބްރިޖެއް އެޅޭނެކަމަކަށް ކާކުތޯ ގަބޫލުކުރާނީ.\nއަޅުގަނޑުމެން ސަރުކާރާ ހަވާލުވިއިރު ސަރުކާރުގެ ދަރަނި އޮތީ، ބޮޑު ދަރަންޏެއްގެ ގޮތުގައި. ސަރުކާރުގެ މާލިއްޔާގެ އޭރުގެ ދަރަންޏަކީ ގާތްގަނޑަކަށް އޮނަތިރީސްހާސް މިލިއަން ރުފިޔާ. ގާތްގަނޑަކަށް ދެ އަހަރާއި ތިން އަހަރުގެ ޖުމުލަ ޤައުމީ އުފެއްދުންތެރިކަމުގެ މިންވަރު އޮތީ ދަރަނިވެފައި. އެހެންވީމާ، އޭރުގެ ހިސާބުތަކަށް ބަލާއިރު އެއްވެސް މީހަކު ގަބޫލެއްނުކުރާނެ، އަޅުގަނޑުމެން ބޭރުގެ އެހީއަށް ދިޔަނަމަވެސް، ބޭރުގެ އެހީ މިގޮތަށް ލިބިދާނެ ކަމަކަށް. އަދި އަޅުގަނޑުމެންގެ ހިތަށްވެސް ގެންނާކަށް ބޭނުމެއްނުވާނެ، އަޅުގަނޑުމެން ތިރީހަކަށް މިލިއަން ޑޮލަރުން ފެށި އެއަރޕޯޓު، އަޅުގަނޑުމެން މިއަދު އެއްހާސް މިލިއަން ޑޮލަރު ހޭދަކޮށްގެން، އަށް މިލިއަން ފަސިންޖަރުންނަށް އަޅުގަނޑުމެންގެ މެހުމާންދާރީ އަދާކުރާވަރުގެ ގިމަތައަކަށް އެތަން ބަދަލުވެގެންދާނެ ކަމަކަށް އަޅުގަނޑުމެންގެ ޚިޔާލަކަށް ނުގެނެވޭނެ. އެކަމަކު، އެ މަސައްކަތް ކުރާކަމަށްވަންޏާ، އެއީ އަޅުގަނޑު މިދަންނަވަނީ، ހުރިހާ ދާއިރާއަކުން އަޅުގަނޑުމެން ކުރިއަށްދާންޖެހޭ ސަބަބު. އެ ހުރިހާ ދާއިރާއަކުން އަޅުގަނޑުމެން ކުރިއަށްދާންޖެހޭ ސަބަބަކީ، ދެނެއް އިރާދަކުރެއްވިއްޔާ މިސާލަކަށް، ހަމަ އެންމެ ދާއިރާއެއް ހިންގަވާ ބަލަމާ!\nޞިއްޙީ ދާއިރާ. ދަރުމަވަންތަ ހޮސްޕިޓަލް ނިމިގެން އަޅުގަނޑު މި ކުރަން ވިސްނާ ފެންވަރުގައި މި ސަރަޙައްދީ ހަސްފަތާލުތަކަށް މި ގެންނަންޖެހޭ، ފެންވަރު މަތިކޮށް، އަޕްގްރޭޑް ކުރުމުގެ މަސައްކަތްތައް ނިމިގެންދާއިރު މި ރަށްރަށުގައި ތިއްބަވާ ރައްޔިތުންނެއް ހަމަގައިމުވެސް، ހިތުގެ ފަރުވާ ހޯދާކަށް ރާއްޖެއިން ބޭރަށް ދާކަށް ނުޖެހޭނެ. ހިތުގެ މައްސަލަ ޖެހިގެނެއް އެންޖީއޯ ޕްލާސްޓީ ހަދާކަށް ރާއްޖެއިން ބޭރަކަށް ދާކަށެއް މިއަދަކު ނުޖެހޭނެ. ސްޓެންޓް ލައްވާކަށް ރާއްޖެއިން ބޭރަށް ދާކަށް ނުޖެހޭނެ.\nމީގެ ކުރީގައި، އެއީ އަޅުގަނޑުމެންގެ ނެތް ޚިދުމަތެއް. އަޅުގަނޑުމެންގެ އެ ޚިދުމަތް ނެތީމާ، މި ހިސާބުން ދުރު ރަށްރަށުން އެ ޚިދުމަތް ނުލިބޭތީ، ނޫނީ އެއަށް ފޯރުންތެރިކަން ނެތީމާ، ނޫނީ ސަރުކާރުގެ ބަޖެޓުން އެހީ ނުވެވޭތީ، ނޫނީ ދީލަތި ފަރާތެއްގެ އެހީތެރިކަން ނުލިބޭތީ، ހަމަ އެމީހުން، ޤުދުރަތުން އެކަން ނިޔާކުރަންދެން އެ މީހުން ތިބޭނީ. އެކަމަކު ޙާލަތު ބަދަލުކުރުމަކީ، އަޅުގަނޑުމެން ކުރަންޖެހޭ ކަމެއް. އެހެންވެގެން، ލޯނު ނަގައިގެންވެސް ކަންތައްތައް ކުރަނީ. ލޯނު ނަގައިގެންވެސް، ބަޖެޓު ބޮޑުކޮށްގެންވެސް މިއަދު ދަރުމަވަންތަ ހޮސްޕިޓަލުގައި ކާޑިއެކް ސެންޓަރެއް ހެދުނީމާ، އަޅުގަނޑު އޭރު ހިސާބު ބެލިން. އަޅުގަނޑަށް ހީވަނީ، ފުރަތަމަ ސަތޭކަވަރަކަށް ދުވަހުގެ ތެރޭގައި، ރާއްޖޭގެ އެކި ހިސާބުން 500 އަށްވުރެ ގިނަ ޕޭޝަންޓުން އެ ކާޑިއެކް ސެންޓަރުގެ އެހީ، ނޫނީވިއްޔާ ފަރުވާ ހޯދި. ﷲ ގެ ރަޙްމަތާއެކީ ސްޓެންޓް ލައްވައިގެން، ނޫނީވިއްޔާ އެންޖީއޯ ޕްލާސްޓީ ހަދައިގެން، ކިތައް މީހުންނަށްތޯ ޝިފާ ލިބިފައި މިހުރީ.\nއެހެންވީމާ، މިކަންކަމުގައި ރާއްޖެއިން ބޭރަކަށް ދެން ދަތުރުކުރާކަށް ނުޖެހޭނެ. އެހެންވީމާ، އެ އަންނަނީ އަޅުގަނޑުމެންނަށް ފުދުންތެރިކަން. އެކަމަކު، އެ ފުދުންތެރިކަމަކީ މިދެންނެވިގޮތަށް، ހުރިހާ ދާއިރާއަކަށް އަންނަ ފުދުންތެރިކަން. މި ފުދުންތެރިކަން މިއަންނަނީ، މުޅި ރާއްޖޭގެ އިޤްތިޞާދު ވަރުގަދަވެގެން. މުޅި ރާއްޖޭގެ އިޤްތިޞާދު ވަރުގަދަ ކުރުމަށްޓަކައި، ސިޔާސީ ފިކުރުތައް އެއްކިބާކޮށްފައި އަޅުގަނޑުމެން އެބަޖެހޭ، އަޅުގަނޑުމެން އާންމުކޮށް ގަބޫލުކުރާ ކަންތައްތަކެއް ކުރަން. ހުރިހާ ފިކުރަކަށްވުރެ، ހުރިހާ މަޞްލަޙަތަކަށްވުރެ ބޮޑު މަޞްލަޙަތަކީ، މުޅި ޤައުމުގެ ހަމަޖެހުންކަން އަޅުގަނޑުމެން ގަބޫލުކުރަންޖެހޭ. މުޅި ޤައުމުގެ ހަމަޖެހުމާއެކީ، މިކަންކަން އަޅުގަނޑުމެންނަށް ކުރިއަށް ގެންދެވޭނީ. އަޅުގަނޑުމެން ހުރިހާ ރަށްރަށަކުން، ހުރިހާ ރައްޔިތުން ބޭނުންވާނީ ތަރައްޤީ.\nމިއަދު ކޮޅުފުށީގައި، މިސާލަކަށް، ބަނދަރު ބޮޑުވީ. އާ ބަނދަރަކަށް ވެގެން މިދިޔައީ. އެކަމަކު، މިހިސާބުން ކޮޅުފުށީގެ ރައްޔިތުންގެ ބޭނުންތައް ނިމުނީކަމަކަށް އަޅުގަނޑު ގަބޫލެއްނުކުރަން. އަދިވެސް ހުންނާނެ، ކޮޅުފުށީގެ ރައްޔިތުން ބޭނުންވާނެ ކަންކަން. އަދިވެސް ދައުލަތުގެ ބަޖެޓުން ކޮޅުފުށްޓަށް ހޭދަކުރަންޖެހޭނެ. 275 މިލިއަން، ނޫނީވިއްޔާ 273 މިލިއަން ކޮޅުފުށްޓަށް ހޭދަކުރުމުން، އެއީ، ކޮންމެހެން ކޮޅުފުށީގެ ހުރިހާ އަސާސީ ޚިދުމަތްތައް ނިމުނީކީނޫން. އެކަމަކު، އަޅުގަނޑުމެންނާއެކީ މި ދަތުރުތަކުގައި އުޅުއްވާނެ، މީގެކުރީގައި ރާއްޖޭގެ ރަށްރަށުގައި، މިކަހަލަ ރަށްރަށުގައި ހޭދަކުރެވިފައި ހުރި މިންވަރު ރަނގަޅަށް އެނގިވަޑައިގަންނަވާނެ ބޭފުޅުން. އޭރު އަޅުގަނޑުމެންގެ ނަސީބު ރަނގަޅިއްޔާ، މިވަރު ރަށަކަށް ފަނަރަވަރަކަށް މިލިއަން ރުފިޔާ ލިބިއްޖެ ކަމަށްވަންޏާ، ބަޖެޓުން ލިބިއްޖެ ކަމަށްވަންޏާ، މުޅި މަޝްޢޫތަކަށް، އެއީ، މުވައްޒަފުންގެ މުސާރައެއްނޫން، ފަނަރަވަރަކަށް މިލިއަން ރުފިޔާ ލިބިއްޖެ ކަމަށްވަންޏާ، އެއޮތީ ބޮޑު އަދަދެއް ހޭދަކުރެވިފައި. އެކަމަކު، މިއަދު އެ އަދަދު 35 މިލިއަނުން އަޅުގަނޑުމެން މި ދައްކަނީ. މި ރަށަށް އެކަނި ބެލިކަމުގައިވީނަމަވެސް، 273 މިލިއަން ރުފިޔާގެ ވާހަކަ މި ދައްކަނީ. އެހެންވީމާ، މިއީ އަންނަ ތަރައްޤީއަކީ.\nއެހެންވީމާ، ތަރައްޤީގެ ވިސްނުމާއެކީ، އަޅުގަނޑުމެން ކުރިއަށްދާން ބޭނުންވާ ކަމަށްވަންޏާ، އަޅުގަނޑުމެން ސިޔާސީ މީހުން އައިސް ރައްޔިތުންނަށް ވިސްނައިދޭންވީ ތަރައްޤީގެ ވާހަކަ. ތަރައްޤީ ކުރާނެގޮތެއް. ތަރައްޤީ ކުރީމާ ރައްޔިތުންނަށް ލިބޭނެ ފައިދާ އަދި ތަރައްޤީ ކުރީމާ، މުޅި ދައުލަތަށް ލިބޭނެ އަމާންކަމާއި، ސުލްޙަވެރިކަން. އަޅުގަނޑުމެންނަކީ އެކަނި އޮވެގެން މަސައްކަތްކުރާ ބައެއްނޫން. އަޅުގަނޑުމެންނަށް އުނދަގޫވާނެ، އަޅުގަނޑުމެންގެ ހުރި ކަންތައްތަކާ ބޭރުގެ ފަރާތްތަކުން ބެހުނީމާ. އަދި އެފަރާތްތަކުން ބެހުމަށް އަޅުގަނޑުމެންގެ ތެރެއިން ބަޔަކު ދަޢުވަތު ދިނީމާ އަޅުގަނޑުމެންނަށް އުނދަގޫވާނެ. ވަގުތީގޮތުން ބަޔަކު އެދޭގޮތަށް ކަންކަން ޙައްލުވެގެން ދިޔަޔަސް، މުޅި ރާއްޖޭގެ ރައްޔިތުންނަށް ބަލައިފި ކަމަށްވަންޏާ، އެއީކީ އަޅުގަނޑުމެންގެ އަމާންކަމާއި، މަޞްލަޙަތު ހިމެނޭ ކަމެއްނޫން. އެހެންވީމާ، އަޅުގަނޑުމެންގެ އަވަށްޓެރި ޤައުމަކުންވިޔަސް އަދި އަޅުގަނޑުމެން އެބަޔަކާއެކީ މަސައްކަތްކުރާ އިއްތިހާދަކުންވިޔަސް، ސަރަޙައްދަކުންވިޔަސް އަޅުގަނޑުމެންނަށް ދަތިކުރުމުގެ ފިޔަވަޅު އަޅައިފި ކަމަށްވަންޏާ، އަޅުގަނޑުމެންނަށް އުނދަގޫތަކެއް އުފުލަންޖެހޭނެ. އެ އުނދަގޫތައް އުފުލާއިރު، އެއްބަޔަކަށް އެ އުނދަގޫވެފައި، އަނެއް ބަޔަކަށް އުނދަގޫ ނުވާނެކަމަށް ވިސްނުމަކީ، ބުއްދިވެރި ވިސްނުމެއް ނޫން.\nއެހެންވީމާ، މިއީކީއެއް، އަޅުގަނޑުމެންގެ މުޅި ރައްޔިތުންގެ މަޞްލަޙަތާއި، މުޅި ރަށުގެ ސަލާމަތަށް ބަލާއިރު، އަޅުގަނޑުމެން އެއްގޮތަކަށްވެސް އެދިގެންވާނެ ކަމެއްނޫން، ކޮށްގެންވާނެ ކަމެއްނޫން. އަޅުގަނޑުމެން ކުރާ މަސައްކަތް، އަޅުގަނޑުމެން ހިންގަވާ، އަޅުގަނޑުމެންގެ ވެށީގެ ތެރޭގައި ކުރަމާ! އަޅުގަނޑުމެންގެ ރާއްޖޭގެ ތެރޭގައި، އަޅުގަނޑުމެންގެ މީހުންނަށް ވިސްނައިދީގެން ކުރަމާ ހިންގަވާ. އެ ވިސްނައިދީގެން ކުރާ ކަންތައްތަކުގެ ތެރޭގައި، މިދެންނެވި ގޮތަށް މުޅި ޤައުމުގެ މަޞްލަޙަތު ގެއްލޭގޮތަށް، ބޭރުގެ ފަރާތްތަކަށް ދަޢުވަތު ދީގެން މިކުރެވޭ ކަންކަމުން ނުކުންނަ ނަތީޖާ ރަނގަޅެއް ނުވާނެ އެއްގޮތަކަށްވެސް.\nއެހެންވީމާ، އަޅުގަނޑު ނިންމާލަމުންވެސް ދަންނަވާނަން. ކޮޅުފުށީގައި ދަންނަވަން ބޭނުންވަނީ، ކޮޅުފުށްޓަށް އައިސް ރައްޔިތުންނާ ބައްދަލުކުރަން މި ލިބޭ ފުރުޞަތަކީ، އަޅުގަނޑަށް ލިބޭ އުފަލެއް. އަދި މިތަނުގައި، މި މާލަމުގައި އަޅުގަނޑުމެން މި ޖަލްސާކުރާއިރު، މި ކޮޅުފުށި، ކުރީގެ ސުނާމީގެ ތެރޭގައި އޮތް ހިސާބު އަޅުގަނޑުގެ ހިތަށް ގެނެވޭ. އެހެންކަމާއެކީ، އަޅުގަނޑު ހަމަ ދަންނަވާލަން ބޭނުންވަނީ، އަދިވެސް މި ރަށްރަށަށް ބޭނުންވާ ކަންތައްތައް މަދެއްނޫނޭ. ބައިވަރު ކަންތައްތައް އެބަހުރި.\nއެހެންވީމާ، ނިންމާލަމުންވެސް އަޅުގަނޑު ދަންނަވާނީ، މުޅި ރާއްޖޭގެ ސަލާމަތާއި، މުޅި ރާއްޖޭގެ ރައްޔިތުންގެ މަޞްލަޙަތަށް ވިސްނާފައި އަޅުގަނޑުމެން ކުރިއަށްދާށޭ! އަޅުގަނޑުމެންގެ ޕާޓީގެ ފިކުރަކީ، އަމާންކަމާއި، ސުލްޙަވެރިކަމާއެކީ، އެކި ދާއިރާއަށް ބޭނުންވާ ތަރައްޤީ ގެނެސްދިނުން. އަޅުގަނޑުމެން މި ތަރައްޤީ ގެންނާކަށް އަޅުގަނޑުމެންނެއް ރައްޔިތުންނަށް ގެއްލުންވާ، އުނދަގޫވާ، ނޫނީވިއްޔާ ތަކުލީފު އުފުލަންޖެހޭ އެއްވެސް ކަމެއް ކޮށްފައެއް ނޯންނާނެ. ސިޔާސީ މީހުންގެ ތެރޭގައި ޚިޔާލު ތަފާތުވެދާނެ. ސިޔާސީ މީހުންގެ ތެރޭގައި ޙުކުމް އައިސް، ޖަލުގައި ބަޔަކު ތިބެދާނެ. އަދި އެނޫން އެހެން ކަންކަން ވެދާނެ. އެކަމަކު އެއީކީ އާންމު ފަރުދުންނާ ހަމައަށް އޭގެ ދިލަ ފޯރާ ކަންކަމެއްނޫން. މި ސަރުކާރަކުން އެއްވެސް މީހަކު އާބިޓްރަލީ، ނޫނީވިއްޔާ ތަޙްޤީޤަކާއި ޝަރީޢަތަކާ ނުލައި ބަންދުކޮށްފައެއް ނުހުންނާނެ. މި ސަރުކާރުން ކަންތައްތައް ކުރާނީ ޤާނޫނީ ޙުކޫމަތުގެ ތެރެއިން، ޤާނޫނީ އުސޫލުތަކުގެ ތެރެއިން.\nއެހެންވީމާ، ޤާނޫނީ އުސޫލުން ބޭރުން ކަންކަން ކުރެވުނީމާ، މައްސަލައަކަށް މިވަނީ. ޤާނޫނީ އުސޫލުން ކަންކަން ކުރާއިރު، އެންމެ މޮޅު މީހާއަށްވެސް، އެންމެ ނިކަމެތި މީހާއަށްވެސް ލޯޔަރެއް ޢައްޔަނު ކުރުމުގެ ޙައްޤު، ޤާނޫނުއަސާސީން އަޅުގަނޑުމެންނަށް ކަށަވަރުކޮށްދޭ. އޭނާ ކުށުން ބަރީއަވާން ކުރެވެންހުރި ކޮންމެ މަސައްކަތްތަކެއް ކުރުމުގެ ޙައްޤު އޭނާއަށް އެބަ ލިބޭ. އަދި ކުށެއް ނުކުރާ މީހެއް ކަމަށްވަންޏާ، އޭނާގެ މައްޗަށް ކުށެއް ސާބިތުކުރެވޭނެ ކަމަކީ ނެތް ކަމެއް. އެހެންވީމާ، މި ވަގުތު ގައިދީންގެ ގޮތުގައި ތިބި ބައެއް، ނޫނީ ޖަލުގައި ތިބި ބައެއްގެ ޝަކުވާ އަޅުގަނޑުމެންނަށް އަޑުއިވެމުން އެބަދޭ. ހަމަ އެ ޝަކުވާއާއެކީ ކުރިއަށް ދެވޭނެ، އަނެއްކާވެސް އެބޭފުޅުން އިސްތިއުނާފު މަރުޙަލާތަކަށް، އެ ބޭފުޅުން އިސްތިއުނާފު ކުރައްވައިގެން.\nސަރުކާރަށް، ރައީސުލްޖުމްހޫރިއްޔާއަށް ހުރި ބާރުތައް މިހާރު މިވަނީ، ކުރީގައި ރައީސުންނަށް ހުންނަ ބާރުތައް ބޮޑުކަމާއެކީ، މިފަހަރުގެ ޤާނޫނުއަސާސީ އިޞްލާޙުވެގެން ދިޔައިރު ވަނީ، ރައީސުލްޖުމްހޫރިއްޔާގެ ބާރުތައް ހަނިކޮށްފައި. އެހެންވީމާ، ކުށަށް މަޢާފު ދިނުމާއި، ޢާންމު ޢަފޫޢާންމު ދިނުމާ، މިކަންކަމަކީ ހުދޫދެއްގެ ތެރޭގައި މިހާރު ކުރެވޭ ކަމެއް. ރައީސުލްޖުމްހޫރިއްޔާއަށް އާންމު ޢަފޫޢާންމެއް، ނޫނީ މަޢާފު ނުދެވޭނެ ކުށްތަކެއް އެބަހުރި ކަނޑައަޅާފައި. އޭގެ ބައެއް ކުށްތައްވެސް އަޅުގަނޑު ދަންނަވާލާނަން. އޭގެ ކުށްތަކުގެ ތެރޭގައި މިސާލަކަށް، ޓެރަރިޒަމްގެ ޢަމަލު ހިންގާ ބޮޑެތި ކުށްވެރިންނަކަށް ރައީސުލްޖުމްހޫރިއްޔާއަކަށް މަޢާފެއް ނުދެވޭނެ. އެހެންވީމާ، އާންމު މަޢާފުގެ ތެރެއިން ނުކުރެވޭ ކަންކަން ހުރޭ. އަދި މި ރައީސް، ރައީސްކަމާ ހަވާލުވެފައި، އަޅުގަނޑު ހުންނާނެ، އަޅުގަނޑުމެންގެ ޒަމީރަށް ގަބޫލުނުކުރެވޭ ކަންތައްތައްވެސް، އޭގެތެރޭގައި ބައެއް ކަންތައް ހިމަނާފައި. އެއީ، ކްލެމެންސީ ބޯޑުން އަދި ނިންމި ކަމުގައިވީނަމަވެސް، ރައީސުލްޖުމްހޫރިއްޔާއާ ހަމައަށް އައިމާ، ރައީސުލްޖުމްހޫރިއްޔާއަކަށް ފަސޭހައެއްނޫން، ކުޑަކުދިންގެ ޙައްޤުތަކަށް އަރައިގަންނަ މީހުންނަކަށް މަޢާފުދޭކަށެއް. އެއީ، އަޅުގަނޑަކަށް ފަސޭހަ ކަންކަމެއްނޫން. އެހެންވީމާ، ބޮޑެތި ޙައްޤުތަކަށް ނިކަމެތިން، މަޢުޞޫމުން، ނޫނީވިއްޔާ މިދެންނެވިގޮތަށް ވަލްނަރަބަލް ގިންތިތަކުގެ ޙައްޤުތަކަށް އަރައިގަންނަ މީހުންގެ ކުށް ސާބިތުވެ، ޙުކުމް ތަންފީޒުވަމުންދާއިރު، އެ ޙުކުމަށް މަޢާފު ކުރުމަކީ، އަޅުގަނޑަކަށް އެހާ ފަސޭހަކަމެއްނޫން. މީގެ ތެރޭގައި، އެންމެ ފާހަގަކުރާ ކަމަކީ، މަޢުޞޫމު ތުއްތު ކުދިންނާ ނަހަމަ ގުޅުން، ނޫނީވިއްޔާ ޖިންސީ ގޯނާ ކުރާ ކުރުމަކީ، އަޅުގަނޑަކަށް އެހާ ފަސޭހަކަމެއް ނޫން، މަޢާފުކުރާކަށެއް. އެހެންވީމާ، މިކަހަލަ ކަންތައްތައް ހުންނާނެ. އަދި ހަމައެހެންމެ، ޤާނޫނުން ކަނޑައަޅާފައި ހުރި ކަންތައްތައް އަޅުގަނޑު މިދެންނެވީ.\nއެހެންވީމާ، ކުރީގައި 2008 ވަނަ އަހަރު ޤާނޫނުއަސާސީ އައުމުގެ ކުރިން ރައީސުލްޖުމްހޫރިއްޔާއަށް ހުރޭ، މަޢާފުކުރުމާއި ޢަފޫޢާންމު ދިނުމުގެ ވަރަށް ބޮޑެތި އިޚްތިޔާރުތަކެއް ދީފައި. އެ އިޚްތިޔާރުގެ ބޭނުން، މީގެކުރީގައި ތިއްބެވި ރައީސުން ކުރައްވާފައިވަނީ. އެހެންނަމަވެސް، މި ފަހަރުގެ ޤާނޫނުއަސާސީ އަޅުގަނޑުމެން އިޞްލާޙުކޮށް، 2008 ވަނަ އަހަރު ތަންފީޒުކޮށްގެން ހިންގަންފެށި ޤާނޫނުއަސާސީގައި ރައީސުލްޖުމްހޫރިއްޔާ މަޢާފު ދިނުމާއި، ޢަފޫޢާންމު ދިނުމުގައި އެބަހުރި ރައީސުލްޖުމްހޫރިއްޔާވެސް ހިނގަންޖެހޭ އިންފާރު، އިންތަކެއް ކަނޑައަޅައިދީފައި އެބަހުރޭ. އެހެންވީމާ، ރައީސްގެ ބާރުތައްވެސް މި އޮންނަނީ، ހަމަ ރަނގަޅު ސަބަބުތަކަށްޓަކައި. އަޅުގަނޑު ގަބޫލުކުރާގޮތުން ރައީސްގެ ބާރުތައްވެސް މިއޮންނަނީ، މިކަމުގައި ހުދޫދު ކުރެވިފައި. ނޫނީ އިން ކަނޑައެޅިފައި. އެހެންވީމާ، މިއީ އަޅުގަނޑުމެންގެ ޙާލަތަކީ. އެހެންވީމާ، އަޅުގަނޑުމެންގެ އާންމު ޙާލަތު، ހުރިހާ ރައްޔިތުންނަށް އެބަ އެނގެންޖެހޭ. އެނގޭއިރު އަޅުގަނޑުމެން ގަބޫލުކުރަންވީ، އަޅުގަނޑުމެންގެ ސަރުކާރެއްގައި މިހާ ހިސާބަށް ތަރައްޤީގެ މަޝްޢޫތައް މި ގެނައީކީ އެއްގޮތަކަށްވެސް ރައްޔިތުންގެ ހަމަޖެހުން ނަގައިލައިގެނެއް ނޫން. ރައްޔިތުންގެ އަމާންކަމާއި، ސުލްޙަވެރިކަން ކަށަވަރުކޮށްދިނުމާއެކީ، އަޅުގަނޑުމެންނަށް މިހާ ހިސާބަށް ތަރައްޤީ މި ކުރެވުނީ.\nއެހެންވީމާ، ކުރިއަށް މިއޮތް ފަސް އަހަރާއި، އަންނަން އޮތް ޖީލުތަކުގައި އަޅުގަނޑަކަށް ނުވިސްނޭ، ރައްޔިތުންގެ ހަމަޖެހުން ގެއްލިގެން އަންނާނެ ތަރައްޤީއެއް. ރައްޔިތުންގެ ހަމަޖެހުން ގެއްލިގެން އަންނާނީ ސިހުން. ރައްޔިތުންގެ ހަމަޖެހުން ގެއްލިގެން އަންނާނީ ނުރައްކާތެރި ކަންކަން. އަދި އެކަމުން އަރައިނުގަނެވިގެން އަޅުގަނޑުމެން އަބަދުވެސް އުޅެންޖެހޭނީ. މިކަހަލަ ރަށްރަށުގައި މި ހުންނަ، މަޢުޞޫމު މުޖުތަމަޢުގެ ތެރޭގައި އަޅުގަނޑުމެން ބޭނުމެއްނުވާނެ، ބޮޑެތި ކުށްކުރާ މީހުން އުޅޭކަށް. އަޅުގަނޑުމެން ބޭނުމެއްނުވާނެ، މިކަހަލަ ވެށީގައި މީހުންނަށް ޖިސްމާނީ ބޮޑެތި ގެއްލުންދޭ ތަން ފެންނާކަށް. އަދި އެ ގެއްލުމަކީ އާންމުވާ ގެއްލުމަކަށްވާކަށް އަޅުގަނޑުމެންނެއް ނޭދޭނެ. އަޅުގަނޑުމެންގެ ކޮންމެ މީހަކަށް އެކަން އިޙްސާސް ކުރެވޭނެ، އަޅުގަނޑުމެން ލޯބިވާ މީހަކަށް އެކަހަލަ ތަކުލީފެއް ގޯ ތުރޫ ކުރަން ޖެހުނީމާ.\nއެހެންވީމާ، އަޅުގަނޑުމެންގެ އާންމު ވިސްނުމުގައި، އިންސާނުންގެ އާންމު ވިސްނުމެއްގައި މިކަހަލަ ބޮޑެތި ކުށްތަކަށް ޚާއްޞަކޮށް، މީހުންނަށް ޖިންސީ، ނޫނީވިއްޔާ މީހުންނަށް ނަފްސާނީ ގޮތުންވެސް، ނޫނީވިއްޔާ މީހުންނަށް ޖިސްމާނީ ގޮތުން އަނިޔާ ކުރުމަކީ، އަޅުގަނޑުމެންގެ މުޖުތަމަޢު ގަބޫލުކުރާ ކަމެއްނޫން. އެ ސަބަބުތަކަށްޓަކައި މި ކަހަލަ ކަންކަން ކުރާ މީހުންނަށް ހަރުކަށި އަދަބު ދޭންޖެހެނީ. އެހެންވީމާ، ރައީސް އެކަން ތަންފީޒުކޮށްދީފިއްޔާ، ނޫނީވިއްޔާ ޤާނޫނުން އެކަން ކަށަވަރުކޮށްދިނަސް، އެ އަމާންކަމެއް ރައްޔިތުންނަށް އާންމުވެގެނެއް ނުދޭ.\nއަޅުގަނޑުގެ ވާހަކަކޮޅު ނިންމާލާނަން. އަޅުގަނޑުގެ ވާހަކަކޮޅު ނިންމާލަމުންވެސް، އަޅުގަނޑު ކޮޅުފުށީގައި ހަމަ ދަންނަވާލަން ބޭނުންވަނީ، އަޅުގަނޑަކީ ސިޔާސީ މީހެއް. އަޅުގަނޑު މިއައީ ރައްޔިތުންގެ އަރިހަށް 2013 ވަނަ އަހަރުވެސް އައި އުސޫލުން. ރައްޔިތުންނަށް އަޅުގަނޑު ކަށަވަރުކޮށްދެނީ، ރާއްޖެއަށް އެކި ދާއިރާތަކަށް ބޭނުންވާ، އެކި ގިންތިތަކަށް ބޭނުންވާ، އަދި އެކި ސެގްމަންޓްތަކަށް ބޭނުންވާ ތަރައްޤީ ގެނައުމުގެ ފުރުޞަތު، މި ސެޕްޓެންބަރު 23 ގައި ލައްވާ ވޯޓުގައި އަޅުގަނޑަށް އެކަން ތަނަވަސްކޮށްދެއްވާށޭ! އެކަން ތަނަވަސްކޮށްދެއްވީމާ، އަޅުގަނޑުގެ ވިސްނުމާއެކީ، މިހާތަނަށް ގެނެސްފައިހުރި ތަރައްޤީގެ މަޝްރޫޢޫތައް ނިންމުމަކަށް ގެނެވޭނީ. އަދި އެއާއެކީ އަޅުގަނޑަށް ތަރައްޤީގެ މަޝްރޫޢޫތައް އިތުރުކުރެވޭނީ. މިހާރު މި ރަށަށް އައީމާ، ޢާންމުކޮށް މި ދެކެވޭ ވާހަކައަކީ، އަޅުގަނޑުމެންގެ ސަރުކާރާ ހަމައަށް އައިއިރު، އަސާސީ ލަފާފުރުމުގެ ދަތިކަމުގެ ވާހަކަ.\nދެންމެ މުޢިއްޒުގެ ތަފާސް ހިސާބުތަކުގެ ވާހަކަ އެ ވިދާޅުވީ. 115 ވަރަކަށް ރަށުގެ ތެރެއިން 105 ރަށުގައި އެކަން ނިމިފައި. އަޅުގަނޑުމެން މިއަންނަ ދައުރުގައި މި ވިސްނަނީކީ، އަސާސީ ލަފާފުރުމުގެ ދަތިކަމުގެ ވާހަކައެއްނޫން. މި އަންނަ ދައުރުގައި އަޅުގަނޑުމެން މި ވިސްނަނީ، ކުދި ބަނދަރުތައް ބޮޑުކުރާ ވާހަކަ. އަދި އެއާއެކީ، ޞިނާޢީ، އިޤްތިޞާދީ، ބޮޑެތި ބަނދަރު ހަދާ ވާހަކަ. އެއީ އަޅުގަނޑު ދިއްގަރުގައި ވާހަކަ ދައްކަމުން، ވޭވަށަށް ނިސްބަތްކޮށްފައި އަޅުގަނޑު ދެންނެވިން، ވޭވަށުގެ ބަނދަރަކީ އަޅުގަނޑު ވިސްނާގޮތުން ވެއްޖިއްޔާ، އަސާސީ ލަފާފުރުމުގެ ދަތިކަން ޙައްލުކޮށްދޭ ބަނދަރަކަށް ވެގެން ނުވާނެއޭ. ވޭވަށުގެ ބަނދަރަކީ އޭގެ ޒާތުގައި ޤުދުރަތީ ބަނދަރެއް. އަދި މ. އަތޮޅުގެ ޞިނާޢީ އެކިއެކި މަސައްކަތްކުރާ ފަރާތްތައް، ޚާއްޞަކޮށް، މަސްވެރިންނަށް ވަރަށް މުހިންމު ބަނދަރަކަށް ވެގެން އެބަދޭ. އެހެންވީމާ، އަޅުގަނޑުމެން މި ދައްކަނީ އަސާސީ ބަނދަރުން މިހާރު އަޅުގަނޑުމެން ގްރެޖުއޭޓްވީ. އެއެއްނޫން، އަޅުގަނޑުމެންގެ ވިސްނުމުގައި މިހުންނަނީ. އަޅުގަނޑުމެންގެ ވިސްނުން މިހުރީ ޞިނާޢީ، އިޤްތިޞާދީ ބޮޑެތި ބަނދަރު ހަދަން. އެހެންވީމާ، އެ ވިސްނުމާ ހަމައަށް، އަޅުގަނޑުމެންގެ އުއްމީދުތައް ކުރިއަށް ޖެހިލަން އެބަޖެހޭ. އަޅުގަނޑުމެންގެ އުއްމީދުތައް ކުރިއަށް ޖެހިލަންޖެހޭއިރު، މިއަދު އަޅުގަނޑުމެންގެ ޖީބަށްލާ އާމްދަނީއަކީ، އަޅުގަނޑުމެން ސަރުކާރާ ހަވާލުވިއިރު، ހަތަރުހާސް އެމެރިކާ ޑޮލަރު. އަޅުގަނޑުމެންގެ ސަރުކާރު ނިމިގެންދާއިރު، ގާތްގަނޑަކަށް އެ އަދަދު އެއޮތީ، ދިހަހާސް އެމެރިކާ ޑޮލަރަށްވެފައި.\nމިހާރު މި ގެންނަ ތަރައްޤީއާއެކީ، ކުރިއަށް އޮތް ފަސް އަހަރުގެ ތެރޭގައި އެއަރޕޯޓް ނިންމާފައި، މި ދެންނެވި އަދަދަށް ޓޫރިސްޓުން އަންނަ ކަމަށްވަންޏާ، ކީއްވެގެންތޯ މި ދިހަހާސް އެމެރިކާ ޑޮލަރު، ވިހިހާސް އެމެރިކާ ޑޮލަރަށް ބަދަލުނުވާންވީ. އެ ފުރުޞަތަށް ކީއްވެގެންތޯ އަޅުގަނޑުމެން އިންތިޒާރު ނުކުރަންވީ. އަޅުގަނޑުމެންގެ ސަރުކާރެއްގައި ޤައުމީ އުފެއްދުންތެރިކަން، ބޮލަކަށްޖެހޭ މިންވަރު ޑަބަލް ކޮށްދީފީމު. ޑަބަލަށްވުރެ އިތުރުކޮށްފީމު. އެހެންވީމާ، މިހާރު މިއައިސްހުރި، އިޤްތިޞާދީ ބޮޑެތި ތަރައްޤީތަކާއެކީ، އާމްދަނީ ހޯދަން މިކުރާ މަސައްކަތުގައި ހަމަ އެއްވެސް ރައްޔިތަކު ޝައްކު ނުކުރައްވާ! ދިހަހާސް އެމެރިކާ ޑޮލަރު، އިރާދަކުރެއްވިއްޔާ، ވިހިހާސް އެމެރިކާ ޑޮލަރަށް ވެގެން ދިޔުމަކީ، މުޅި ރާއްޖޭގެ ހުރިހާ ހިސާބެއްގެ ރައްޔިތުންނަށް އުފާފާގަތިކަން އިތުރުވެގެންދިޔުން.\nއަޅުގަނޑުގެ ވާހަކަކޮޅު ނިންމާލާނަން. އަޅުގަނޑު ހަމަ ކޮޅުފުށީގެ ހުރިހާ ރައްޔިތުންގެ މި އުފަލުގައި ބައިވެރިވާ ވާހަކަ އަދިވެސް ހަމަ އަޅުގަނޑު ތިޔަބޭފުޅުންނަށް ދަންނަވާނަން.\nއިރާދަކުރެއްވިއްޔާ، އަޅުގަނޑުމެން ރައްޔިތުންގެ ތަރައްޤީއަށް މިކުރާ މަސައްކަތުގައި، މާތް ﷲ ގެ ބަރަކާތް މިންވަރު ކުރައްވާށި!\nوالسّـــلام عليــكم ورحمــة اللّـه وبــركاتــه.


ނަޝީދަށް ދިން ހަމަލާ އާ ގުޅިގެން ހައްޔަރުކުރި ދެ މީހެއްގެ ބަންދުގެ މުއްދަތު އިތުރުކޮށްފި | Sandhaanu\nނަޝީދަށް ދިން ހަމަލާ އާ ގުޅިގެން ހައްޔަރުކުރި ދެ މީހެއްގެ ބަންދުގެ މުއްދަތު އިތުރުކޮށްފި\nމަޖިލީހުގެ ރައީސް، ރައީސްމުހައްމަދު ނަޝީދަށް ދިން ބޮމުގެ ހަމަލާ އާއި ގުޅިގެން ހައްޔަރުކުރި ދެ މީހެއްގެ ބަންދުގެ މުއްދަތު ކްރިމިނަލް ކޯޓުން އިތުރުކޮށްފިއެވެ.\nކޯޓުން ބަންދުގެ މުއްދަތު އިތރުކުރީ މެއި ހައެއްގައި ނަޝީދަށް ދިން ހަމލާއާ ގުޅިގެން ހައްޔަރުކުރި އިސްހާގު އާއި ފަހުމީ އަލީގެ ބަންދުގެ މުއްދަތުއެވެ.\nމި ދެމީހުން ބަންދުގައި ބައިތިއްބައިގެން ތަހުގީގު ކުރިއަށް ގެންދިއުމަށް ޖުލައި މަހުގެ ފަހުކޮޅު ކްރިމިނިލް ކޯޓުން ވަނީ 30 ދުވަސް ޖަހައި ދީފައެވެ. އެ ދެމީހުންގެ ބަންދަށް އިއްޔެ ކްރިމިނަލް ކޯޓުން ވަނީ 14 ދުވަސް ޖަހައިފައެވެ. މި މުއްދަތު ޖެހީ އެމީހުން ބަންދުގައި ބައިތިއްބާ މުއްދަތު ހަމަވުމާއި ގުޅިގެންނެވެ.\nފުލުހުން ތުހުމަތުކުރާ ގޮތުގައި އިސްހާގަކީ ހަމަލާ ރާވައި ހިންގުމުގައި އިސް ދައުރެއް އަދާކުރި މީހެކެވެ. އަދި އޭނާއަކީ ބޮން ގޮއްވައިލި ކަމަށް ތުހުމަތުކުރާ އަދުހަމް އަހުމަދު ރަޝީދު ތައްޔާރުކުރުމުގައި އެންމެ އިސްކޮށް ހަރަކާތްތެރިވި އެކަކުކަމަށް ވެސް އފުލުހުން ވަނީ ބުނެފައެވެ.\nފަހުމީއަލީއަކީ އަކީ ވެސް ނަޝީދަށް އަމާޒުކޮށްގެން ދިން ބޮމުގެ ހަމލާގައި އިސްދައުރެއް އަދާކޮށްފައިވާ މީހެއްކަމަށް ފުލުހުން ތުހުމަތުކުރާ އެކެކެވެ.\nރައީސް ނަޝީދަށް ދިން ހަމަލާއާއި ގުޅިގެން ދައުވާ ކުރަން ފޮނުވާފައިވަނީ ވ. ތިނަދޫ ލަކީ އަދުހަމް އަހްމަދު ރަޝީދު (25) އާއި މއ. ފޭރުގެ މުޖާޒް އަހުމަދު (21) އާއި، ގއ. ކޮނޑޭ ފޮޅޭމާ ތަހުމީން އަހްމަދު (32) އަދި ނ. މަނަދޫ ނޫރީގެ އަލީ ހައިޝަމް (27) އެވެ. މިމައްސަލާގައި ލ. ގަން، ދުންފިނިއުފާ އަހްމަދު ފާތިހުގެ މައްޗަށް ވެސް ދައުވާ ކުރަން ފުލުހުން ޕީޖީ އޮފީހަށް މައްސަލަ ފޮނުވި އެވެ. ނަމަވެސް ފާތިހަށް ދައުވާ ނުކުރުމުން ފުލުހުން މިހާރު ވަނީ އޭނާ ދޫކޮށްލާފަ އެވެ.\nއަދުހަމަކީ ހަމަލާ ދިނުމަށްޓަކައި އަތަމާ ޕެލަސްގެ ގޯޅިތެރޭ ހުރެގެން ބޮން ގޮއްވާލި ކަމަށް ތުހުމަތުކުރެވޭ މީހާ އެވެ. މި ހަމަލާ ދީފައިވަނީ ސައިކަލެއްގައި ބޮން ހަރުކޮށްގެން ކަމަށްވާއިރު ތަހުމީނަކީ ހަމަލާ ދިނުމަށް ބޭނުންކުރި ސައިކަލްގެ ވެރި ފަރާތްކމަށް ތުހުމަތުކުރެވޭ މީހާއެވ. އޭނާ ވަނީ ސައިކަލްގައި ބޮން ހަރުކުރުމަށްވެސް އެހީތެރިވެ ދީފައި ކަމަށް ފުލުހުން ބުނެއެވެ. އަދި މުޖާޒަކީ ހަމަލާގެ ފަހުން އަދުހަމްގެ ހެދުން ބަދަލުކޮށް ފިލައިގެން މާލޭގައި އުޅުމަށް އެހީތެރިވެދިން މީހެކެވެ. އަލީ ހައިޝަމަކީ ސައިކަލްގައި ބޮން ހަރުކުރަން އަމަލީގޮތުން ބައިވެރިވެ ހަމަލާ ދިނުމަށް އިސްކޮށް އެކަކަކަމަށް ތުހުމަތުކުރެވޭ މީހެކެވެ.


IOIG: "Inthizaam thah haasbai thafaathu" | Mihaaru\nރާއްޖޭގެ ކޮންޓިންޖެންޓުގެ މެމްބަރުން މޮރިޝަސް އެއާޕޯޓުގައި. -- އެމްއޯސީ ފޮޓޯ: ނިޝާން އަލީ\n18 ޖުލައި 2019 - 10:00 10 comments\nއިންޑިއަން އޯޝަން އައިލެންޑް ގޭމްސްގައި ވާދަކުރާ ދިވެހިރާއްޖޭގެ އެތުލީޓުންނާއި އޮފިޝަލުން އިއްޔެ މޮރިޝަސް އަށް އައިސް ހަމަޖެހިލާފައިވާއިރު، ހުރިހާ އިންތިޒާމެއް ވެސް މިދިޔަ ދެ ފަހަރުގެ ގޭމްސްއާ ބަލާއިރު ރަނގަޅު ކަމަށް ދިވެހި ކޮންޓިންޖެންޓުގެ ސީނިއާ އޮފިޝަލުންނާއި ބައެއް އެތުލީޓުން ބުނެފި އެވެ.\nރިޔޫނިއަން އައިލެންޑްސްގައި 2015 ވަނަ އަހަރު ބޭއްވި ގޭމްސްގައި ކުޅުންތެރިން ތިބީ ޔުނިވާސިޓީ ހޮސްޓެލުގަ އެވެ. އޭގެ ކުރިން 2011 ވަނަ އަހަރު އެކޮމަޑޭޝަން ހަމަޖެހިފައި ހުރީ ރޯ ހައުސްތަކެއްގަ އެވެ. މި ފަހަރު ކުޅުންތެރިންނާއި އޮފިޝަލުން އެކޮމަޑޭޝަން ހަމަޖައްސާފައިވަނީ މަތީ ފަންތީގެ ހޮޓަލަކުންނެވެ.\n"ކެއުމާއި އެކޮމަޑޭޝަން މިދިޔަ ދެ ގޭމްސް އަށް ވުރެ މާބޮޑަށް ވެސް ރަނގަޅު،" ޓޭބަލް ޓެނިސް ކުޅުންތެރިޔާ މުއީނާ މުހައްމަދު ބުންޏެވެ.\nކޮންޓިންޖެންޓާ އެކު ހުންނެވި ސްޕޯޓްސް ކޮމިޝަނަރު ހީނާ އަހުމަދު ސަލީމް (ބޮޑުހީނާ) ވިދާޅުވީ ހުރިހާ ކަމެއް ވެސް ވަރަށް ރަނގަޅު ކަމަށެވެ.\n"ކެއުމާއި ތިބުމާ މި ހުރިހާ ކަމެއް ވެސް ވަރަށް ރަނގަޅު. އެތުލީޓުން ތިބީ ވަރަށް ބޮޑަށް ހިތްހަމަޖެހިފައި،" ހީނާ ސަލީމް ވިދާޅުވި އެވެ.\nޗެފް ޑި މިޝަނުގެ ޓީމުން ވަނީ ކުޅުންތެރިން ހޮޓަލަށް އަންނަންވާއިރަށް ރޫމް އެލޮކޭޝަން ހަމަޖައްސައި، ވަގުތުން ވަދެވޭނެ އިންތިޒާމް ހަމަޖައްސައިފަ އެވެ. މީގެ އިތުރުން ސިމް ނެގުން ފަދަ ވަގުތުން ވަގުތަށް ބޭނުންވާނެ އެހެން ހިދުމަތްތައް ވެސް ސީދާ ހޮޓަލުން ލިބޭނެ ގޮތް ވަނީ އިންތިޒާމްކޮށްދީފަ އެވެ.\nއޮލިމްޕިކް ކޮމިޓީގެ ސެކްރެޓަރީ ޖެނެރަލް އަހުމަދު މަރުޒޫގު (މަރޭ) ވެސް ވިދާޅުވީ އިންތިޒާމުތަކާއި އެހެން ކަންކަން ވެސް 2015 ވަނަ އަހަރުގެ ގޭމްސްއާ އަޅާބަލާއިރު ހާސްބައި ތަފާތު ކަމަށެވެ.\n"ހަމައެކަނި ޓްރާންސްޕޯޓުގައި ހިތްހަމަނުޖެހޭ ކުދިކުދި ކަންކަންހުރީ. އެކަންކަން ވެސް 24 ގަޑިއިރުގެ ތެރޭ ހައްލުވާނެ. އެހެން އިންތިޒާމްތަކާއި ހޮޓާ ވެސް އެތުލީޓުން ހިތްހަމަޖެހޭވަރުވާނެ،" މަރުޒޫގު ވިދާޅުވި އެވެ.\nމީގެ ދެ ދުވަސް ކުރިން މިތަނަށް އައި ގައުމީ ފުޓްބޯޅަ ޓީމުން ވެސް ވަނީ އެކޮމަޑޭޝަނާ މެދު ހިތްހަމަޖެހޭ ކަމަށް ބުނެފަ އެވެ.\nރާއްޖޭގެ ކޮންޓިންޖެންޓުގެ މެމްބަރުންނަށް އޮލިމްޕިކް ކޮމިޓީގެ ސެކްރެޓަރީ ޖެނެރަލް މަރުޒޫގު މޮރިޝަސް އިން މަރުހަބާ ކިޔަނީ . -- އެމްއޯސީ ފޮޓޯ: އިސްމާއިލް ތޯރިގް\nދިވެގި ކޮންޓިންޖެންޓުގެ ޗެފް ޑި މިޝަނަ އިބްރާހިމް ނާހިދު ބުނީ ކުޅުންތެރިންނާއި އެތުލީޓުންގެ ސަމާލުކަން ހުންނާނީ ހަމައެކަނި މެޗުތަކާއި ތައްޔާރީޔަކަށް ކަމަށާއި އިތުރު އެއްވެސް ކަހަލަ ކަމަކާ ވިސްނަން ނުޖެހޭ ވަރަށް ހުރިހާ ކަމެއް ހަމަޖެހިފައިވާ ކަމަށެވެ.\nއެންމެ ފަހުގެ ގޭމްސް އިން ނުވަ މެޑަލް ލިބުނު ހިސާބުން ފެށިގެން އޮލިމްޕިކް ކޮމިޓީން ވަނީ މި އަހަރަށް 15 މެޑަލުގެ ޓާގެޓެއް ކަނޑައަޅައިފަ އެވެ. މަރުޒޫގު ވިދާޅުވީ މޮރިޝަސްގައި ފައިޖައްސާލީ 15 މެޑަލުގެ އުއްމީދުގައި ކަމަށާއި އިރާދަކުރެއްވިއްޔާ އެނބުރި ދާނީ ވެސް 15 މެޑެއްޔާ އެކު ކަމަށެވެ.\n"އަޅުގަނޑު ގޭމްސް ނިމެންދެން ވެސް ހުންނާނީ އެގޮތުގައި. އަޅުގަނޑުމެން އެންމެން އެއްކޮށް އޮލިމްޕިކް ކޮމިޓީ އާއި ހުރިހާ އެސޯސިއޭޝަންތަކާ އެއްކޮށް ވަރަށް ބުރަކޮށް ހަތަރު އަހަރު ކުރި މަސައްކަތް، ހާއްސަކޮށް އެހެން އަހަރުތަކާ ތަފާތު އެސޯސިއޭޝަންތަކުން ވަރަށް ބޮޑަށް ޓާގެޓްކޮށްގެން މި މަސައްކަތްކޮށްފައިވަނީ. އަޅުގަނޑުމެން ހީކުރާ ވަރަށް ވުރެ ވެސް މާ ރަނގަޅަށް ވެސް ތައްޔާރުވެގެން ހެން ހާއްސަކޮށް މެޑަލް ޓާގެޓް ކުޅިވަރުތަކަށް، އަޅުގަނޑު ޝައްކެއް ނުކުރަން އެ އެތުލީޓުންނާއި އެސޯސިއޭޝަންތަކުގެ ވެރިންނާއި ކޯޗުން ކުރި މަސައްކަތާ ދޭތެރޭ،" މަރުޒޫގު ވިދާޅުވި އެވެ.\nގޭމްސް ރަސްމީކޮށް ފަށާނީ މާދަމާ ބާއްވާ ހުޅުވުމުގެ ރަސްމިއްޔާތުންނެވެ. މި ރަސްމިއްޔާތުގައި ބައިވެރިވެވަޑައިގަތުމަށް ރައީސް އިބްރާހިމް މުހައްމަދު ސޯލިހު މިއަދު މި ގައުމަށް ވަޑައިގަންނަވާނެ އެވެ. އެމަނިކުފާނު ރާއްޖޭގެ ބައެއް މެޗުތައް ވެސް ބައްލަވާލައްވާނެ އެވެ.


Flat nulibuny haggu nuvaathee eh noon, evarah Flat nethee: Committee | Jazeera\tފްލެޓް ނުލިބުނީ ހައްގު ނުވާތީއެއް ނޫން: ކޮމިޓީ - Jazeera\nފްލެޓް ނުލިބުނީ ހައްގު ނުވާތީއެއް ނޫން, އެވަރަށް ފްލެޓު ނެތީ: ކޮމިޓީ\nޖަވިޔަނި February 10, 2021 252 views0\nހިޔާ މަޝްރޫއުގެ ފެލްޓުތައް ލިބުނު ފަރާތްތަކުގެ ދާއިމީ ލިސްޓުގައި ނެތް ފަރާތްތަކަކީ، ފެލްޓު ހައްގު ނުވާ ފަރާތްތަކެއް ނޫން ކަމަށް ފްލެޓް ކޮމިޓީގެ މެމްބަރު ތޯހާ މުހައްމަދު ވިދާޅުވެއްޖެއެވެ.\nހިޔާ މަޝްރޫއުގެ ފްލެޓުތައް ލިބުނު ފަރާތްތަކުގެ ދާއިމީ ލިސްޓު އާއްމުކުރީ އިއްޔެގެ ވަގުތެއްގައެވެ. މި ލިސްޓު އާއްމު ކުރުމާއި އެކު، ފެލްޓުތައް ދީފައިވަނީ އެންމެ ހައްގުވެރި ފަރާތްތަކަށް ނޫން ކަމަށް ބުނާ އަޑު ގަދަވެގެންދިޔައެވެ. އަދި އެންމެ ހާލުގައި އުޅޭ ފަރާތްތަކުގެ އަތުން ފްލެޓު އަތުލާ ސަރުކާރުގެ އިސްވެރިންގެ އާއިލާތަކަށް ފްލެޓު ހަވާލުކޮށްފައިވާ ކަމުގެ ތުހުމަތުތައް ކުރެވެން ފެށުނެވެ.\nރައީސް އޮފީހުން މިއަދު ބޭއްވި ނޫސްވެރިންގެ ބައްދަލުވުމުގައި ފްލެޓު ދީފައިވަނީ އެންމެ ހައްގުވެރި ފަރާތްތަކަށްތޯ ނޫސްވެރިއެއް ކުރި ސުވާލަކަށް ޖަވާބުދެއްވަމުން ތޯހާ ވިދާޅުވީ އެ ކޮމިޓީގެ މެންޑޭޓަކީ މީގެކުރިން ފްލެޓު ލިބުނު ފަރާތްތަކަށް ލިބުނީ 2018 ވަނަ އަހަރު އިއުލާނުކުރެވުނުއިރު ހުރި ޝަރުތުތަކާއި އެއްގޮތަށްތޯ ކަށަވަރު ކުރުން ކަމަށެވެ. އެގޮތުން ދާއިމީ ލިސްޓު އެކުލަވާލިއިރު އެ ފަރާތްތަކުގެ ދިރިއުޅުމުގެ ހާލަތު ވަޒަންކޮށްފައިވަނީ އެއް އުސޫލަކަށް ކަމަށެވެ.\nދަތި ހާލުގައި އުޅެމުންދާ މީހުންނަށް ވެސް ފްލެޓު ނުލިބިވާކަން ފާހަގަކުރައްވާ ތޯހާ ވިދާޅުވީ އެފަރާތްތަކަށް ފެލްޓު ނުލިބުނީ ހައްގު ނުވާތީ ނޫން ކަމަށެވެ. ނުވަތަ ދިރިއުމުގެ ފެންވަރު ރަނގަޅު ވުމުންނެއް ވެސް ނޫން ކަމަށެވެ. ތޯހާ ވިދާޅުވި ގޮތުގައި އެ ފަރާތްތަކަށް ފްލެޓު ނުލިބުނީ އެ އަދަދަށް ފްލެޓު ނެތުމުންނެވެ.\nފްލެޓު ނުލިބިވާ ފަރާތްތަކަކީ، އަޅުގަނޑުމެންނަށް ވެސް އެނގޭ ވަރަށް ހާލުގައި އުޅޭ ފަރާތްތަކަށްވެސް ފްލެޓު ނުލިބި ހުރި. އެއީ ހައްގު ނުވާތީ ފެލްޓު ނުލިވި ވަނީ އެއް ނޫން. މާބޮޑަށް ދިރިއުޅުމުގެ ހާލަތު ރަނގަޅުވެގެން ފްލެޓު ނުލިބި ވަނީއެއް ނޫން. އަޅުގަނޑު މި ފާހަގަކުރާ ކަމަކީ ވަރަށް ހާލުގައި އުޅޭ ފަރާތްތަކަށް ވެސް ފްލެޓު ނުލިބި އެބަހުރި. މި ކްރައިޓީރިއާ ކަނޑައެޅިފަ ހުރި ގޮތުން. ފްލެޓު ނުލިބި އެވަނީ އެއަދަދަށް ފްލެޓު ނެތީމަ ފްލެޓު ނުލިބި ވަނީ.\nހިޔާ މަޝްރޫއުގެ 6720 ފްލެޓަށް 23،000 ށް ވުރެ ގިނަ އެޕްލިކޭޝަން ކޮމިޓީއަށް ލިބުނުކަން ފާހަގަކުރައްވާ ތޯހާ ވިދާޅުވީ ކޮންމެ ކެޓަގަރީއެއް ވަކިކޮށްލާއިރު ފްލެޓު ލިބޭނީ ވަކި ފަރާތްތަކަށް ކަމަށެވެ. އަދި އެ ލިސްޓު އެކުލަވާލުމުގައި އެންމެ ހައްގު ވެރިންނަށް ފްލެޓު ދެވޭތޯ ކަށަވަރުކޮށްފައިވާނެ ކަމަށެވެ.\nފްލެޓް ނުލިބުނީ ހައްގު ނުވާތީއެއް ނޫން: ކޮމިޓީ


Sanaa aai Paras ge kaiveneege show eh | Mihaaru\n17 ފެބުރުއަރީ 2020 - 07:382comments\n"ބިގް ބޮސް 13" ގެ ތިނަކަށް ދިޔަ ޝެހެނާޒް ގިލް (ސަނާ) އާއި ހަ ވަނައިން ޝޯ ނިންމައިލި ޕާރަސް ޗާބްޅާ ފެނިގެންދާ އާ ޝޯގެ ނަމަކީ "މުޖްސޭ ޝާދީ ކަރޯގޭ" އެވެ. ކޮންމެ ހަފުތާއެއްގެ ހޯމައިން ހުކުރު ދުވަހުގެ ރެއާ ހަމައަށް އެޕިސޯޑްތައް ދައްކާ މި ޝޯ އަކީ އެ ދެ ބައިވެރިން އިންނާނެ މީހަކު ހޯދަން ކުރިއަށް ގެންދާ ޝޯއެކެވެ.\nއެގޮތުން ދެ ފަންނާނުންނާ ކައިވެނިކުރަން ޝައުގުވެރިކަން ފާޅުކުރި ބައިވެރިންތަކެއް ބައިވެރިކޮށްގެން ޝޯ ކުރިއަށް ގެންދާ އިރު، ސަނާ އާއި ސަނާ އަށް ކުރަން ޖެހޭނެ ކަމަކީ އެ މީހުން ކައިވެނިކުރަން ގަޔާވާނެ މީހަކު ޝޯގެ ތެރެއިން ފުރާނާލައިގެން ހޯދުމެވެ.\nAabra ka daabra, dekhiye kaun banegi Mrs. Chhabra🤔\nTune in to #Colors and watch #MujhseShaadiKaroge, 17th Feb se, Mon-Fri raat 10:30 baje.#ParasChhabra\nAnytime on @justvoot pic.twitter.com/84KhqPsBjo\nފާހަގަކޮށްލެވޭ ކަމަކީ ކައިވެނީގެ ޝޯއަކަށް އެ ދެ މީހުން އެއްބަސްވި އިރު، "ބިގް ބޮސް 13" ގައި ޕާރަސް ވާދަކުރި އިރު އަކަންކްޝާ ޕޫރީ ކިޔާ ލޯބިވެރިޔަކު ވެސް ހުރި ކަމެވެ. ނަމަވެސް ޝޯގެ ތެރޭގައި މާހިރާ ޝަރުމާއާ ހާއްސަ ގުޅުމެއް އުފެދި، އެ ގުޅުމާ ދޭތެރޭ އެކި ފަހަރުމަތިން އަކަންކްޝާ ސުވާލުތައް އުފެއްދުމާއި ޝޯ އަށް ދިޔަ ފަހުން ޕާރަސް އަށް ކުރި މައިގަނޑު ހުރިހާ ހަރަދެއް ކުރީ އަކަންކްޝާ ކަމަށް އޭނާ ބުނެފައިވާތީ ޕާރަސް ވަނީ އެ ގުޅުން ދެން ކުރިއަށް ނުގެންދާނެ ކަމަށް ބުނެފަ އެވެ. އަދި "ބިގް ބޮސް" ގައި ބައިވެރިވާން ނިންމި އިރު، އޭނާ ބޭނުންވީ އަކަންކްޝާއާ ރުޅިވުމަށް ފަހު ޝޯ އަށް ދާން ކަމަށް ޕާރަސް އެތައް ފަހަރަކު ބުނެފައިވެ އެވެ.\nސަނާ އަށް ބަލާ އިރު، އޭނާ ވަނީ "ބިގް ބޮސް" ގައި ޕާރަސް އާއި ޝޯ ކާމިޔާބުކުރި ސިދާތު ޝުކްލާގެ ހިތްއަތުލަން ލައްކަ މަސައްކަތްކޮށްފަ އެވެ. ޝޯގެ ވަރަށް ކުރީކޮޅުގައި ސަނާ އާއި ޕާރަސްއާ ދެމެދު ވަރަށް ގާތް ގުޅުމެއް އުފެދިފައި ވަނިކޮށް، ޕާރަސްގެ ލޯބިވެރިއެއް ހުރިކަން އެނގުމުން ސަނާ ވަނީ އޭނާ ފެއަށް ޖެހި ސިދާތަށް ދީލާލައިފަ އެވެ. އޭގެ ފަހުން އެ ދެ މީހުންގެ ޖޯޑުވެގެން ދިޔައީ ޝޯ ބެލި މީހުން ގަޔާވި އެއް ކަމަށެވެ. އެގޮތުން #ސިޑްނާޒް ގެ ނަމުގައި އެ ދެ މީހުންގެ ނަން ސޯޝަލް މީޑިއާތަކުގައި ދިޔައީ ވަރަށް ގަދައަށް ބޭނުންކުރަމުންނެވެ.\nކޮންމެއަކަސް ސަނާ އާއި ޕާރަސްއާ އެކު ގެނެސްދޭ ޝޯ "މުޖްސޭ ޝާދީ ކަރޯގޭ" ވެގެންދާނީ ބެލުންތެރިން ވަރަށް މުނިފޫހި ފިލުވައިދޭނެ އެއްޗަކަށެވެ. މި ޝޯ ދައްކާނީ ކޮންމެ "ބިގް ބޮސް" ގެ ޝޯތައް ދައްކަމުން ދިޔަ ގަޑި ކަމަށްވާ ރާއްޖެ ގަޑިން ރޭގަނޑު 10:00 ގަ އެވެެ. އެހެންވެ "ބިގް ބޮސް" ނެތްކަމުގެ ފަޅުކަން ޝޯ އިން ފިލުވައިދޭނެ އެވެ.\n"މުޖްސޭ ޝާދީ ކަރޯގޭ" ގެ ޕްރޮމޯތައް ވެސް މިހާރު ކަލާޒުން އަންނަނީ ދައްކަމުންނެވެ.\nހަމަމިއާ އެކު މި މަހު 22 އިން ފެށިގެން ރޯހިތު ޝެޓީ ހޯސްޓްކުރާ ސްޓަންޓް ރިއަލިޓީ ޝޯ "ހަތުރޯން ކޭ ކިލާޅީ" ގެ 11 ވަނަ ސީޒަން ދައްކަން ފަށާނެ އެވެ. އެ ޝޯގެ އެޕިސޯޑްތައް ގެނެސްދޭނީ ކޮންމެ ހަފުތާއެއްގެ ހޮނިހިރާއި އާދީއްތަ ދުވަހުގެ ރެ އެވެ.\nއިތުރު ލިޔުންތައް ބޮލީވުޑް ކައިވެނި ހަފްލާ ކައިވެނި ޓީވީ ޝޯ ބިގް ބޮސް


SunOnline: Film "thiya loaibbaa dhurah" gai Ali Rameez ge kureege2lava\nފިލްމު "ތިޔަ ލޯތްބާ ދުރަށް" ގައި އަލީ ރަމީޒުގެ ކުރީގެ ދެލަވަ\nއައިޝަތު ފަރީޙާ 02 Jan 2018, 18:22\nފިލްމު ތިޔަ ލޯތްބާ ދުރަށް ގެ މަންޒަރެއް--- ފޮޓޯ: ފޭސްބުކް\nއަލީ ރަމީޒުގެ އަޑަކީ މިހާރުވެސް ގިނަ ދިވެހިންނަށް އެންމެ މަގުބޫލު އަޑެވެ. އޭނާ ލަވަކިޔުމާ ދުރަށް ދިޔަ ނަމަވެސް އޭނާގެ އަޑުން ކިޔާފައިވާ ލަވަތަކަކީ އަދިވެސް މަގުބޫލުކަން ކުޑަނުވާ ލަވަތަކެކެވެ.\nއަލީ ރަމީޒުގެ ލަވަތަކަށް ލޯބިކުރާ މީހުންނަށް މިފަހަރު މިއޮތީ އުފާވެރި ހަބަރެކެވެ. މީގެ ގާތްގަނޑަކަށް 16 ވަރަކަށް އަހަރު ކުރިން އެސްފިޔަ އަލްބަމް އަށް އަލީ ރަމީޒު ކިޔާފައިވާ "ދީވާނާ" އަދި ފަޒީލާ އާމިރާ އެކު ކިޔާފައިވާ "އާވާ ހަނދާނޭ" މި ދެލަވަ ފިލްމު، ތިޔަ ލޯތްބާ ދުރަށް" ގައި ވަނީ ހިމަނައިފައެވެ.\nފިލްމުގެ ޑައިރެކްޓަރު އަދި މަޝްހޫރު ވާހަކަ ލިޔުންތެރިޔާ މަރިޔަމް މޫސާ (މަރީ) ސަން އަށް ބުނީ އެ ދެ ލަވައަކީ މަރީމެން އުފެއްދި އަލްބަމެއްގައި ހިމެނޭ ދެ ލަވަ ކަމަށާއި މިއަދާ ހަމައަށް އައި އިރުވެސް އެ ދެ ލަވައިގެ ވީޑިއޯ އެއް ހެދިފައި ނުވާތީ އާއެކު، އެެ ދެލަވަ ފިލްމު "ތިޔަ ލޯތްބާ ދުރަށް" ގައި ހިމެނީ ކަމަށެވެ. އެ ފިލްމުގައި ޖުމުލަ ހަތަރު ލަވަ ހިމެނޭނެއެވެ.\n"ތިޔަ ލޯތްބާ ދުރަށް" ފިލްމަކީ މަޝްހޫރު ވާހަކަ ލިޔުންތެރިޔާ މަރިޔަމް މޫސާ (މަރީ) ޑައިރެކްޓް ކުރާ ފުރަތަމަ ފީޗާ ފިލްމެވެ. އެ ފިލްމު މިއަހަރުގެ އޭޕްރީލްމަހުގެ 21 ގައި ސިލްވާ ސްކްރީނަށް އަންނާނެއެވެ.\nތިޔަ ލޯތްބާ ދުރަށް ފިލްމުގެ ހުރިހާ މަންޒަރެއް ޝޫޓްކޮށްފައިވަނީ ސްރީލަންކާގައެވެ. ފިލްމުގެ މުހިއްމު ރޯލުތަކުން ފެނިގެންދާނީ އަހުމަދު އަޒްމީލް (އަޒޭ) އާއި މަަލިހާ ވަހީދު (މަލް)ގެ އިތުރުން 2000 ގެ އަހަރުތަކުގެ ތެރޭގައި ވީޑިއޯ ލަވަތަކުން ވިދާލި މަރިޔަމް ޝަހުޒާ (ޝަހޫ) ގެ އިތުރުން ޝަހޫގެ ފިރިމީހާ އަހުމަދު އަމަން (ޓޮމް) އެވެ. މީގެ އިތުރުން ފިލްމުގެ ސައިޑް ރޯލަކުން ލަންކާގެ ތަރިއަކުވެސް ފެނިގެންދާނެއެވެ. ފިލްމުގެ ކެމަރާމަން އަކީ އަލީ ރަޝީދު (ގޮޅާ އައްޔަ) އެވެ.\n"ހިތު ވިންދު"، "ސަޒާ"، "ސިއްރު" އަދި "ހިތުގެ އެދުން" ފަދަ މަގްބޫލު ދިވެހި ވާހަކަތައް ލިޔެފައިވާ މަރީގެ ފުރަތަމަ ޑައިރެކްޝަން އޭނާގެ ވާހަކަތަކާ އެއްވަރަށް އަސަރުގަދަވާނެ ކަމާމެދު ޝައްކެއް ނެތެވެ.\nތިނެސްކަން ލޯބީގެ މި ފިލްމުގެ އިންތިޒާރުގައި މަރީގެ ވާހަކަތަކަށް ލޯބިކުރާ މީހުން ތިބޭނެ ކަން ޔަގީނެވެ.\nތިޔަ ލޯތްބާ ދުރަށް\n"ދަބަންގް 3" އަންނަ ޑިސެމްބަރުގައި


ކޮމިއުނިޓީ ރިހެބިލިޓޭޝަން ސަރވިސަސް - ގއ.ވިލިނގިލި "ދަގެނާ" ހުޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nކޮމިއުނިޓީ ރިހެބިލިޓޭޝަން ސަރވިސަސް - ގއ.ވިލިނގިލި "ދަގެނާ" ހުޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n28 ޑިސެންބަރު 2020، ރިފަރެންސް: SA/NRFN/2020/25\nޖެންޑަރ މިނިސްޓަރ ޢާއިޝަތު މުޙައްމަދުދީދީ، ދައުލަތުގެ ވަޒީރުން، ވިލިނގިލީ ދާއިރާގެ ޢިއްޒަތްތެރި މެންބަރު ސަޢުދު ޙުސައިން، ރައްޔިތުންގެ މަޖިލީހުގެ ޢިއްޒަތްތެރި މެންބަރުން، ކޮމިޝަނަރ އޮފް ޕޮލިސް މުޙައްމަދު ޙަމީދު، އެން.ޑީ.އޭ.ގެ އިސްވެރިން، އަތޮޅު ކައުންސިލް އަދި ރަށު ކައުންސިލްގެ ރައީސުން އަދި މެންބަރުން، މި ރަސްމިއްޔާތަށް ވަޑައިގެން ތިއްބެވި ދައުލަތުގެ މުއައްސަސާތަކުގެ އިސްވެރިން، އަދި ވިލިނގިލީގެ ލޮބުވެތި ރައްޔިތުންނާއި، ހުވަދުއަތޮޅުގެ އެންމެހައި ލޮބުވެތި ރައްޔިތުން؛\nއާދެ، އެންމެފުރަތަމަވެސް އަޅުގަނޑު ޝުކުރު އަދާކޮށްލާނީ، އިއްޔެ އަޅުގަނޑުމެން މި ރަށަށް އައުމުން، ވިލިނގިލީގެ ރައްޔިތުން ވަރަށް އުފާވެރިކަމާއެކު، އަޅުގަނޑުމެންނާ ބައްދަލުކުރެއްވި. އެނގިވަޑައިގަންނަވާނެ، ކޯވިޑްގެ މި ޙާލަތުގައި އަޅުގަނޑުމެންގެ ކޮންމެ ފިޔަވަޅެއްވެސް ބަހައްޓަން މިޖެހެނީ ވަކިގޮތަކަށް. އެހެންވީމާ، އަޅުގަނޑުމެންނަށް އިއްޔެވެސް އެގޮތަށް އަޅުގަނޑުމެން ޢަމަލުކުރަންޖެހުނީ.\nހަމައެއާއެކު އަޅުގަނޑު ފާހަގަކޮށްލަން، ވިލިނގިލި ވެގެންދިޔައީ އާދެ، 26 ޑިސެންބަރު އަޅުގަނޑުމެން މި ފާހަގަކުރަނީ، ޤައުމީ އެއްބައިވަންތަކަމުގެ ދުވަހުގެ ގޮތުގައި. އާދެ، 2004 ވަނަ އަހަރުގެ ޑިސެންބަރުމަހުގެ 26ވީ ދުވަހު، މުޅި ޤައުމަށް ކުރިމަތިވި ހިތާމަވެރި ކާރިސާގައި، ވަރަށްބޮޑެތި ގެއްލުންތަކެއް ލިބުނު ރަށެއްގެ ގޮތުގައި، ލިބުނު ރައްޔިތެއްގެ ގޮތުގައި ވިލިނގިލި ވެގެންދިޔައީ. އާދެ، ލިބުނު ގެއްލުންތަކުން އަރައިގަތުމަށް، މިހާހިސާބަށް އައުމަށްޓަކައި ފެނިގެންދިޔައީ، ރައްޔިތުންގެ އެކުވެރިކަމާއެކުގައި ކުރެވުނު މަސައްކަތްތައް.\nއާދެ، އަޅުގަނޑު ދަންނަވާލަން މިއުޅެނީ އަޅުގަނޑުމެންގެ ތެރޭގައި، ޚާއްޞަކޮށް، އިޖުތިމާޢީގޮތުން ތަފާތު ގިނަގުނަ މައްސަލަތައް އެބަހުރި. ޤައުމާއި އަދި ރާއްޖޭގެ އެކި ރަށްރަށުގައި މި މައްސަލަތައް ވަރަށްބޮޑަށް އެބަހުރި. އާދެ، އިޖުތިމާޢީ މައްސަލަތަކަކީ ގިނަފަހަރަށް ޢާންމުގޮތެއްގައި އެހާބޮޑަށް ނުފެންނަ ކަންތައްތައް. އަޅުގަނޑުމެންނަށް ބޮޑަށް ބޭނުންވެފައި މި އޮންނަނީ ޢިމާރާތްކުރުމާއި، މަގުތާރުއެޅުމާއި، މިބާވަތުގެ ފެންނަން ހުންނަ ކަންތައްތަކަށް އިސްކަންދީގެން މަސައްކަތްކުރުން. އެހެންނަމަވެސް، ތަރުބިއްޔަތާއި، އަޚްލާޤާއި ސުލޫކު ޚާއްޞަކޮށް، އިޖުތިމާޢީ މިކަހަލަ ކަންތައްތަކަކީ އެއީ، އަތުންހިފައި، ލޮލަށް އެގޮތަށް ފެންނަ އެއްޗިއްސަށްނުވާތީވެ، ބައެއްފަހަރަށް މިކަހަލަ ކަންތައްތަކަށް ދެވޭ ސަމާލުކަން އޮންނަނީ ކުޑަވެފައި. އެހެންނަމަވެސް، މި ސަރުކާރުން މުޅިން ތަފާތު. ރައީސުލްޖުމްހޫރިއްޔާ، ސޯޝަލް ކައުންސިލް އެކުލަވައިލައްވައި، އަޅުގަނޑާއި ޑޮކްޓަރ މުޞްޠަފާ ލުޠުފީއާ ދެ މީހުންނާއި، މި މަސައްކަތުގައި ހިމެނިވަޑައިގަންނަވާ ވަޒީރުންނާއެއްކޮށް ޙަވާލުކުރައްވައި، ވަރަށްބޮޑު މަސްއޫލިއްޔަތުތަކެއް، ވަރަށްބޮޑު ޒިންމާތަކެއް އަޅުގަނޑުމެންނާ ޙަވާލުކުރެއްވި. އެގޮތުން، ރައީސުލްޖުމްހޫރިއްޔާ ވަރަށް ސާފުކޮށް، އެންމެ ފުރަތަމަ ދުވަހުން ފެށިގެންވެސް ވިދާޅުވާ ކަމެއް، ޤައުމުގައި، އާދެ، މުޅި ޤައުމަށް، މުޅި ރައްޔިތުންނަށް ދިމާވެފައިވާ އެންމެބޮޑު، އެކަމަކުން އެންމެބޮޑު ގެއްލުމެއް ތާއަބަދަށް ލިބިގެންދާ ކަމެއްގެ ގޮތުގައި މި އޮންނަނީ މަސްތުވާތަކެތީގެ ވަބާއޭ. ނުވަތަ މަސްތުވާތަކެތީގެ މި މައްސަލައޭ. އަދި މި މައްސަލައަކީ، ގިނަ ދުވަސްތަކެއް ވަންދެން އެ ކުރެވުނު މަސައްކަތަކުންވެސް އެކަށީގެންވާފަދަ ނަތީޖާއެއް ލިބިފައިނުވާ މައްސަލައެކޭ. އެހެންވީމާ، މުޅި ސޯޝަލް ކައުންސިލާއި، ސޯޝަލް ކައުންސިލްގައި ހިމެނިވަޑައިގަންނަވާ މިނިސްޓްރީތަކުގެ އަމާޒު ބަހައްޓާށޭ، މި މައްސަލަ ޙައްލުކުރުމަށްޓަކައި. މިކަމަށް ދާއިމީ ޙައްލެއް ހޯދުމަށްޓަކައި. މިކަމަށް މަސައްކަތްކުރާށޭ.\nއާދެ، އިއްޔެ އަޅުގަނޑު މި އަތޮޅަށް، މި ރަށަށް އައުމުގެ ކުރިން، ރައީސުލްޖުމްހޫރިއްޔާގެ އަރިހަށް އަޅުގަނޑު ދިޔައިން. އަޅުގަނޑު ކައިރި ވިދާޅުވި، ތިޔަ ފަށްޓާ މަސައްކަތަކީ، ވަރަށް މުހިންމު މަސައްކަތެކޭ. އެކަމަކު، އެ މަސައްކަތް ނުހުއްޓި، ނަތީޖާނެރެނިވި ގޮތަކަށް، ހާސިލުކުރެވޭނެފަދަ ގޮތަކަށް ތިޔަ ކަންތައް ކުރިއަށް ގެންދެވެންޖެހޭނެއޭ. އެ މެސެޖް، ރަށުގެ ރައްޔިތުންނަށް، މިކަމުގައި ބައިވެރިވާ ހުރިހާ ފަރާތްތަކަށް، އަޅުގަނޑު އެ މެސެޖް ދޭށޭ.\nއެހެންވީމާ، އަޅުގަނޑު މިއަދު ދަންނަވާލަން އޮތީ، އަތޮޅު ކައުންސިލްގެ ރައީސް، އަޙްމަދު ފުއާދުގެ ވާހަކަފުޅުގައި ވިދާޅުވި، ޢިމާރާތުގެ ބާ ވާހަކަ. އަޅުގަނޑުމެން މިއަދު ގަބޫލުކުރަންވީ، އަޅުގަނޑުމެން ކަމެއްކުރާއިރު، މޮޅު ޢިމާރާތެއް ހުރެގެންނެއް، ރީތި ޢިމާރާތެއް ހުރެގެނެއް އަދި ނުފުދޭ. އަޅުގަނޑުމެންނަށް މުހިންމުވަނީ އިޚްލާޞްތެރިކަމާއެކު، ހެޔޮނިޔަތުގައި ކުރާ މަސައްކަތް.\nއަޅުގަނޑަށް ފެންނަނީ، މި ޢިމާރާތުގައި މިދެންނެވި ގޮތަށް ރަނގަޅު މަސައްކަތްތަކެއް ކުރެވިއްޖެ ކަމަށްވަންޏާ، އަޅުގަނޑުމެންނަށް ނަތީޖާ ހާސިލުކުރެވޭތަން. އަޅުގަނޑުމެން މިއުޅެނީ ނަތީޖާ ހޯދަން. ނަތީޖާ ހާސިލުކުރެވޭނީ، ޢަމަލު ރަނގަޅު ކުރެވިގެން. އުރުދޫ ޅެން ބައިތެއްގައި އޮވޭ، "ނަތީޖާ ކިޔުންކަރު އައްޗާ ހޯ ނަހޯ ޖަބްތަކް ޢަމަލު އައްޗާ." އެހެންވީމާ، އަޅުގަނޑުމެންގެ ޢަމަލުތަކާއ، އަޅުގަނޑުމެން ކުރާ ކަންތައްތައް ރަނގަޅު ނުވާހައި ހިނދަކު، ނަތީޖާ ރަނގަޅެއް ނުވާނެ.\nއާދެ، މިއަދު މި ފެށިގެންދާ، އާދެ، "ދެގުން". އަޅުގަނޑަށް ވަރަށްބޮޑަށް ފާހަގަވެގެންދިޔަ، އަޅުގަނޑުމެން މިއަދުވެސް މިއުޅެނީ ރަނގަޅު ކަންތައްތައް ކުރުން އަށަގެންނެވުމަށްޓަކައި. އަޅުގަނޑުމެންގެ މާޒީގެތެރެއިން އަޅުގަނޑުމެންގެ ކާބަފައިން، އަޅުގަނޑުމެންނަށް ދައްކުވައިދިން ރިވެތި ކަންތައްތައް އަށަގެންނެވުމަށްޓަކައި، ކުދިން "ދަގުނަ" އަށް އަރުވަން މިއުޅެނީ. ދެން އަޅުގަނޑު، އަޅުގަނޑުގެ ބަހެއްވެސް މި ލީ. ދެން ފަހަރެއްގައި ނުގުޅިދާނެ. މިއީ، މީގެތެރެއިން އަޅުގަނޑަށް ފާހަގަކުރެވުނީ ހުވަދޫބަސް، އަޅުގަނޑަށް ހަމަގައިމުވެސް ހަމަ އެންމެ ރީތި އެއްބަސް ހުވަދޫބަސް މިއީ. އެހެރަ މުއްސަނދިކަމާއި، ރީތި ޗާލުކަން.\nއެހެންވީމާ، އަޅުގަނޑުމެންގެ އުޅުމުގެތެރޭގައި ހުރި އަޅުގަނޑުމެން ކަންކުރަމުން އައި ރީތި ގޮތްތައްވެސް އަޅުގަނޑުމެން އެބަޖެހޭ އިޢާދަކޮށް، މިކަހަލަ ޕްރޮގްރާމެއްގެ ތެރެއިންވެސް، އެކަންތައްވެސް ދަސްކޮށްދޭން. އަޅުގަނޑުމެންނަށް ލިބިފައި ހުރި އެއްވެސް ރަނގަޅު އެއްޗެއް، ތަރައްޤީއަކީ އެއީ އަޅުގަނޑުމެންނަށް ފެންނަ ކޮންމެ އެއްޗެއްގައި ހިފައިގެން އަޅުގަނޑުމެންނަށް ދަސްވެފައި ހުރި ރީތި އާދަތަކާއި، ރީތި އާދަކާދަތައް ދޫކޮށްލުމެއްނޫން. މިއަދުގެ ދަރިންނަށް އަޅުގަނޑުމެން ދަސްކޮށްދޭންވީ، މާޒީގައި އެ ދުވަހުވެސް، އަޅުގަނޑުމެން ކުރި ރަނގަޅު ކަންތައްތަކާއި، ރިވެތި ބަހުރުވަ. ރިވެތިގޮތުގައި މުޢާމަލާތް ކުރުން އެއީ އަޅުގަނޑުމެން ކުރަންވީ ކަމަކީ.\nއާދެ، މި ޕްރޮގްރާމް، ﷲ އިރާދަފުޅުން އަޅުގަނޑުމެންނަށް ފެށިގެން، ރަނގަޅު ކާމިޔާބު ޕްރޮގްރާމަކަށް ހެދިއްޖެ ކަމަށްވަންޏާ، މިއީ މުޅި ރާއްޖެއަށް އޭގެ ފައިދާތަކެއް ކުރަމުންދާނެ. އެނގިވަޑައިގަންނަވާނެ، ރާއްޖޭގެ ޒުވާނުންގެ ވަރަށްބޮޑު ބަޔަކަށް މި މައްސަލައިގައި، އަޅުގަނޑު ގަބޫލުކުރަނީ، ސިސްޓަމެއް އޮވެގެން، އެ ސިސްޓަމެއްގެ ތެރެއިން އެކަށީގެންވާ ރަނގަޅު ނަތީޖާއެއް ނުނެރެވިއްޖެ ކަމަށްވަންޏާ، އަޅުގަނޑުމެން އެބަޖެހޭ ބަދަލުކުރަން. އެއީ އަޅުގަނޑުމެން ކުރަންޖެހޭ ކަމެއް. ވޭތުވެދިޔަ ދުވަސްތަކުގައި، އެތައްސަތޭކަ ޒުވާނުންނަށް މި މައްސަލަ ދިމާވެ، ޤައުމުގެ ތަރައްޤީގައި އެ ޒުވާނުންނަށް ފުރުޞަތު ލިބިފައިނެތީ ކީއްވެގެންތޯ؟ ރަނގަޅު ނުކުރެވުނީ ކީއްވެގެންތޯ؟ އެއީ މިއަދު އެން.ޑީ.އޭ. ބޭފުޅުން ޚާއްޞަ ސަމާލުކަމެއް ދެއްވައިގެން ކުރަންޖެހޭ ކަމެއް. ބަދަލަކީ ހެޔޮކަމެއް، ހެޔޮބަދަލެއް ކަމަށްވަންޏާ ކުރަންޖެހޭ ކަމެއް. ބަދަލުގެންނަނީ ރައްޔިތުން. ރައްޔިތުން ބަދަލުގެނޭ. ވަރަށް ގިނަގިނައިންވެސް ބަދަލުގެނޭ. ކަންތައްތަކުގައި ބަދަލުގެންނަން، އެ ވާހަކަދައްކާ.\nއެހެންވީމާ، މިއަދު އަޅުގަނޑު ގަބޫލުކުރަނީ، އެތައް އަހަރުތަކެއްވީއިރު، އެކަށީގެންވާ ޙައްލެއް ލިބިފައި ނެތް މި މައްސަލައަށް ބަދަލުގެނެސްގެންވެސް، ގެންނަންޖެހޭ ކޮންމެ ކަމެއް ކޮށްގެންވެސް، މިކަން ކާމިޔާބު ކުރުމަށްޓަކައި މަސައްކަތްކުރަންވާނެ. މިއީ، އަޅުގަނޑުމެންގެ ކޮނޑުގައި މިއަދު އެޅިފައިވާ މަސްއޫލިއްޔަތެއްގެ ގޮތުގައި، އަޅުގަނޑުމެން އެންމެން، ޚާއްޞަކޮށް، އެން.ޑީ.އޭ. ހިންގަވަން ތިބި ފަރާތްތަކާއި، ޖެންޑަރ މިނިސްޓަރ، އަދި މިކަމާ ގުޅުންހުރި ހުރިހާ ފަރާތްތަކުން އެކަން އަޅުގަނޑުމެން ގަބޫލުކުރަންޖެހޭނެ. އެންމެ ފުރަތަމަ އަޅުގަނޑުމެންނަށް އެކަން ގަބޫލުކުރެވިގެން ނޫނީ، އަޅުގަނޑުމެންނަށް ރަނގަޅު ފިޔަވަޅެއް ނޭޅޭނެ.\nއާދެ، އަޅުގަނޑުމެން މި މަސައްކަތް، މި ޕްރޮގްރާމް މިއަދު ފެށިގެންދާއިރު، އިރާދަކުރެއްވިއްޔާ، މި ޕްރޮގްރާމް ގެންދެވޭނީ، އާދެ، އަޅުގަނޑުގެ ހަނދާނަށް އަންނަނީ، އަޅުގަނޑުމެންގެ ކޮންމެ ބައްދަލުވުމެއްގައިވެސް، ޚާއްޞަކޮށް، ސޯޝަލް ކައުންސިލާ ގުޅިފައި ހުންނަ މަސައްކަތުގެ ތެރެއިން، ވަރަށް ގިނައިން އަޑުއިވޭ ބަހެއް އެއީ ވަށައިޖެހޭ ވާހަކަ. އެ ވާހަކަ އެންމެ ގިނައިން ދައްކަވާނީ ޑޮކްޓަރ މުޞްޠަފާ ލުޠުފީ. ހަމައެކަނި ފަރުވާއަކުން އަޅުގަނޑުމެންނަކަށް ނުނިމޭ. ފަރުވާދިނުމަށްފަހު، އަޅުގަނޑުމެން އެބަޖެހޭ މަސައްކަތްތެރި ބައެއް، ޒަމާނުއްސުރެ ފެށިގެން ދިވެހިންނަކީ މަސައްކަތްތެރި ބައެއް. ހުވަދޫ ރައްޔިތުންނަކީ، ވަރަށް މަސައްކަތްތެރި ބައެއް. މަސައްކަތްކުރި ބައެއް. ކުރަމުންދާ ބައެއް. އަމިއްލަ މަސައްކަތުން ކުރިއެރުން ހޯދާ ބައެއް. ދިވެހިންނަކީ އެފަދަ ބައެއް. މިއަދު އަޅުގަނޑުމެން ހަމައެކަނި ފަރުވާދީފައި މިކަން ނިންމާލެވޭކަށް ނެތް. އަޅުގަނޑުމެންގެ ޤައުމުގައި ބައިވަރު މަސައްކަތްތައް އެބަހުރި. އަޅުގަނޑުމެންގެ އުންމީދުތައް ހާސިލުކުރުމަށްޓަކައި ބައިވަރު ކަންތައްތައް އެބަހުރި. މިކަން ކުރަންޖެހެނީ އަޅުގަނޑުމެން. ކުރާ ކޮންމެ ކަމަކީ ބޭރުން، އެހެން ކަރަކަރަތަކުން މީހުން ގެނެސްގެން ކުރަންޖެހޭ ކަމެއްނޫން. އަޅުގަނޑުމެންނަށް ނުކުރެވޭ ކަންތައް، އަޅުގަނޑުމެންގެ މީހުންނަށްވުރެ، އިތުރަށް މީހުން ބޭނުންވެއްޖެ ކަމަށްވަންޏާ، އެ ޙާލަތުގައި އަޅުގަނޑުމެން އެގޮތަށް އެކަންތައް ކުރަންޖެހެނީ.\nއާދެ، މި ފަރުވާގެ ނުވަތަ މި ޕްރޮގްރާމާއެކު، މަސައްކަތް ދަސްކޮށްދިނުމަކީ އެއީ ވަރަށް މުހިންމު ކަމެއްގެ ގޮތުގައި އިރާދަކުރެއްވިއްޔާ، މީގައި ހިމެނިގެންދާނޭ ކަމެއް. ހަމައެއާއެކު، ވަޒީފާގެ ފުރުޞަތުތައް ހޯދައިދިނުމާއި، އަމިއްލަ ފުދުންތެރިކަން އިތުރުކުރުމަށްޓަކައި ޒުވާން 'އޮންޓަރޕްރޮނަރޝިޕް' އާދެ، އެ އުފެއްދުމަށްޓަކައި އަޅުގަނޑުމެން ގިނަގުނަ މަސައްކަތްތަކެއް ކުރަން އެބަޖެހޭ.\nއާދެ، އަޅުގަނޑު ދަންނަވާލަން އޮތީ، އަޅުގަނޑުމެންގެ އުންމީދުތަކެއް ކުރަން އެބަޖެހޭ. ދަރީންނާމެދު، އަޅުގަނޑުމެންގެ ޒުވާނުންނާމެދު، އަޅުގަނޑުމެންގެ އެކުވެރިންނާމެދު، އަޅުގަނޑުމެންގެ އަތްތައް އަޅުގަނޑުމެން ހުޅުވައިލަން އެބަޖެހޭ. އަޅުގަނޑުމެން ޕޮޒިޓިވް ތިންކިންގއެއްގައި، ޕޮޒިޓިވް އެޓިޓިއުޑެއް އަޅުގަނޑުމެން ގެންގުޅެން އެބަޖެހޭ. މިއަދު އަޅުގަނޑުމެން މި ބިންގާ އެޅުމަށްފަހު، އެ އުންމީދުތައް ހާސިލުކުރުމަށްޓަކައި ކޮންމެ މީހަކަށްވެސް ކުރެވެން އޮތް ކަމެއް ކޮށްދޭން އެބަޖެހޭ. އަބަދުވެސް އަޅުގަނޑުމެން ނުރަނގަޅު ވާހަކަތައް، ނުވާނެކަމުގެ ވާހަކަތައް ދައްކާހައި ހިނދަކު، ކަމެއް ރަނގަޅެއް ނުވާނެ. އަޅުގަނޑުމެން ބަލަންވީ، ކަންވާނެ ގޮތްތައް ހޯދަން. ކޮން ގޮތަކަށްތޯ ކަންވާން އޮތީ. އެނގޭކަމަކީ މިއީ ނުކޮށް ދޫކޮށްލެވޭވަރުގެ ކަމެއް ނޫންކަން.\nއެހެންވީމާ، އަޅުގަނޑު މިއަދު ހަމަ ޚާއްޞަކޮށް، ވިލިނގިލީގެ ލޮބުވެތި އެންމެހައި މައިންބަފައިން އާދެ، ރައްޔިތުންނަށް، އަދި ދިވެހިރާއްޖޭގެ އެންމެހައި ލޮބުވެތި ރައްޔިތުންނަށް އަޅުގަނޑު މިއަދު ދަންނަވާލަން އޮތީ، މި މައްސަލަ ޙައްލުކުރުމަށްޓަކައި ދައުލަތުގެ މުއައްސަސާތަކާއި، މިކަމާ ގުޅުންހުރި ހުރިހާ ފަރާތްތަކާއި އަދި މަދަނީ ޖަމުޢިއްޔާތަކާ، އެންމެން އެކުގައި އެއް ރޫޙެއްގައި އަޅުގަނޑުމެން މި ދެންނެވިގޮތަށް، އެ ޕޮޒިޓިވް ވިސްނުމެއްގައި މަސައްކަތްކުރަން އެބަޖެހޭ. އަޅުގަނޑުމެން ފުރުޞަތުތައް ހޯދައިދޭން އެބަޖެހޭ. ގޯސްކަމެއް ކުރެވުމުން، އަޅުގަނޑުމެންގެ މުސްލިމުންގެ މައްޗަށް މި އޮންނަނީ، ރަނގަޅު ކަމެއް ކުރުން. ގޯސްކަމެއް ކުރެވިއްޖެ ކަމަށްވަންޏާ، ދެން އޮތީ އަޅުގަނޑުމެން އަވަހަށް ރަނގަޅު ކަންތައްތައް ކުރުން. މީހާއަށް ވިސްނޭ ހިސާބުން އެމީހާ ރަނގަޅު ކަންތައްތައް ކުރުން. އެހެންވީމާ، މިކަމުގައި އަޅުގަނޑުމެން މި ފުރުޞަތުތައް ހޯދައިދީ، އެ އުންމީދު، އަޅުގަނޑުމެން ހިތްވަރުދޭން އެބަޖެހޭ. އަޅުގަނޑުމެންނަކީ، ހިތްވަރުދޭ ބަޔަކަށްވާން އެބަޖެހޭ. ބަލައިގަންނަ ބަޔަކަށްވާން އެބަޖެހޭ.\nއެހެންވީމާ، އަޅުގަނޑު ހަމަ އަޅުގަނޑުގެ ވާހަކަކޮޅު ނިންމާލަމުންވެސް، އަޅުގަނޑު ދަންނަވާލަން އޮތީ، މިފަދަ ޕްރޮގްރާމެއްގެ ކާމިޔާބަކަށްވާނީ، މި ދެންނެވި ގޮތަށް އަޅުގަނޑުމެންނަށް އެ ފުރުޞަތުތައް ހޯދައިދެވިގެން. އަޅުގަނޑުމެންނަށް މިކަންތައްތައް ބެލިގެން. ކަމުގައި ހިމެނޭ ހުރިހާ ފަރާތްތަކުން، އެއް މިސްރާބަކަށް ވާސިލުވުމަށްޓަކައި، އަޅުގަނޑުމެން މަސައްކަތްތަކެއް ކޮށްގެން. އަޅުގަނޑުމެންގެ ކުރިމަތީގައި ހުރި މަސައްކަތްތައް ވަރަށް ގިނަ. އަޅުގަނޑުމެންނަށް މިއަދު މި އަތޮޅު ކައުންސިލް، ރަށު ކައުންސިލް، އަދި ދާއިރާގެ ވިލިނގިލި، ހުވަދޫ، ގއ. އަށް ނިސްބަތްވާ ޢިއްޒަތްތެރި މެންބަރުންނާ އެއްކޮށްވެސް އަޅުގަނޑުމެންނަށް ބައްދަލުވުންތަކެއް ބޭއްވިގެން ގޮސްފި. ހަމަ އޭގައިވެސް މުޅިން ދެކެވިގެން ދިޔައީ ރައްޔިތުންނަށްޓަކައި، ރައްޔިތުންނަށް ފަސޭހަކުރުމަށްޓަކައި، ރައްޔިތުންގެ މުސްތަޤްބަލް އުޖާލާކުރުމަށްޓަކައި ގިނަގުނަ ކަންތައްތަކެއްގެ ވާހަކަ. އެހެންވީމާ، އަޅުގަނޑުމެންގެ ކުރިއަށް ހުރި މަސައްކަތްތައް ވަރަށް ގިނަ.\nއަޅުގަނޑު ވަރަށް އުފާކުރަން، ޚާއްޞަކޮށް އަޅުގަނޑުމެންނަށް މި އަތޮޅުތަކުގެ ތެރޭގައި ވަރަށް ގާތް ގުޅުމެއް ފެނިގެން އެބަދޭ. އަޅުގަނޑުމެންނަށް ރާއްޖޭގެ އެކި ކަންކޮޅުތަކުގައި، ޚާއްޞަކޮށް، ދަތުރުފަތުރުގެ ނިޒާމާ ގުޅިގެން، އުތުރާއި މެދުރާއްޖޭގެ އަތޮޅުތަކާއި އަދި ދެކުނުގެ އަތޮޅުތަކުގައި ވަރަށް ޚާއްޞަކޮށް، އެކުވެރިކަމުގެ ގުޅުންތަކެއް އަޅުގަނޑުމެންނަށް ފެނި، އެކްސްޗޭންޖް ޕްރޮގްރާމްތަކެއްގެ ގޮތުގައި އަޅުގަނޑުމެންނަށް ކަންތައްތަކެއް ފެނިގެން އެބަދޭ. އަޅުގަނޑު މީގައި ދަންނަވާލަން އޮތީ، ކުރިއަށް އޮތްތާނގައިވެސް، އެ ރޫޙުގައި އެގޮތުގައި އަޅުގަނޑުމެންނަށް މަސައްކަތް ކުރެވިއްޖެ ކަމަށްވަންޏާ، ﷲ އިރާދަކުރެއްވިއްޔާ، އަޅުގަނޑުމެންނަށް ކާމިޔާބު ލިބިގެންދާނެއޭ.\nއާދެ، މިއަދު އަޅުގަނޑުމެންނާ އެއްކޮށް ކޮމިޝަނަރ އޮފް ޕޮލިސް، މުޙައްމަދު ޙަމީދު، އަޅުގަނޑުގެ ކުށްހީއަކަށް ނުވާނަމަ، ކޮމިޝަނަރ އޮފް ޕޮލިހަކީ ވިލިނގިލި، އާދެ، މި ރަށުގެވެސް ބޭފުޅެއް. އެހެންވީމާ، އެކަން ހަމަ އަޅުގަނޑު ފާހަގަކޮށް، އަދި މިއަދު، ޚާއްޞަކޮށް ފުލުހުންގެ ޕްރޮގްރާމްތަކެއް މި ރަށުގައި ފެށިގެންދާތީ، އެކަމަށްޓަކައި އަޅުގަނޑު ކޮމިޝަނަރ އޮފް ޕޮލިހަށް، މި ފުރުޞަތުގައިވެސް އަޅުގަނޑު ހަމަ ޝުކުރު އަދާކޮށްލަން. އެއީވެސް މިކަމާ ވަރަށްބޮޑަށް ގުޅިފައި އޮތް ކަމެއްގެ ގޮތުގައި، މިކަމުގެ ކާމިޔާބާ ވަރަށްބޮޑަށް ގުޅިފައި އޮތް ކަމެއްގެ ގޮތުގައި އަޅުގަނޑު ގަބޫލުކުރަނީ.\nއެހެންވީމާ، ނިންމާލަމުން އަދިވެސް އެއްފަހަރު، ވިލިނގިލީގެ އެންމެހައި ލޮބުވެތި ރައްޔިތުންނާއި އަދި ޚާއްޞަކޮށް، ވިލިނގިލީ ރަށު ކައުންސިލް، އަތޮޅު ކައުންސިލް، ސްކޫލް، ޕޮލިސް، އަދި އަންހެނުންގެ ކޮމިޓީ، އަޅުގަނޑު ވަރަށްބޮޑަށް ފާހަގަކޮށްލަން ބޭނުންވޭ. އެނގިވަޑައިގަންނަވާނެ، މިފަދަ ކޮންމެ ކަމެއްގައި، އެންމެ އަވަހަށް ނަތީޖާ ނެރެވެނީ، ކަންތައްތައް އެންމެބޮޑަށް މި ކުރެވެނީ، އަންހެން ބޭފުޅުންގެ ހިތްވަރާއި މިންނަތުން. އެހެންވީމާ، އެކަންވެސް އަޅުގަނޑު ހަމަ ފާހަގަކޮށް، އެންމެހައި ބޭފުޅުންނަށް އަޅުގަނޑު ޝުކުރު އަދާކޮށްލަން.\nއަޅުގަނޑުގެ ދުޢާއަކީ، އަޅުގަނޑުމެން އެންމެން އެއްކޮށް، އެކުގައި މިކުރާ މަސައްކަތުގައި، اللَّـهُ سُبْحَانَهُ وَتَعَالَىٰ ބަރަކާތްލެއްވުން. އަދި އަޅުގަނޑުމެންގެ ޒުވާނުންނަކީ، ޤައުމަށް ފައިދާކުރަނިވި، ޤައުމުގެ މުސްތަޤްބަލް އުޖާލާކުރުވަނިވި، ބޭނުންތެރި، އުފެއްދުންތެރި ބައެއްގެ ގޮތުގައި ލެއްވުން.


BREAKING NEWS: Raees Husha Helhy Inthihaab Baathil Kuran - Vaguthu\nމާލޭގެ ފައްސި ދަށަށް - 22 ގަޑިއިރު ކުރިން\nރައީސް ހުށަހެޅުއްވީ އިންތިހާބު ބާތިލުކުރަން\nރައީސް ޔާމީން ވާހަކަފުޅު ދައްކަވަނީ – ފޮޓޯ: ރައީސް އޮފީސް\nސުޕްރީމް ކޯޓަށް ރައީސް ޔާމީން ހުށަހެޅުއްވި ދުސްތޫރީ މައްސަލައިގައި އެދިފައިވަނީ ރިޔާސީ އިންތިހާބު ބާތިލުކުރަންކަން އެނގިއްޖެއެވެ.\nރައީސް ޔާމީންގެ ފަރާތްޕުޅުން މި މައްސަލަ ސުޕްރީމް ކޯޓަށް ހުށަހެޅުއްވީ އިއްޔެއެވެ. އަދި ރޭގެ ވަގުތެއްގައި ސުޕްރީމް ކޯޓުން ވަނީ މި މައްސަލައި ބަލައިގެންފައެވެ. އަދި މި ހެނދުނު މި މައްސަލައިގެ އިބްތިދާއީ އަޑުއެހުމެއް އެ ކޯޓުގައި ވަނީ ބާއްވާފައެވެ.\nމި މައްސަލައިގައި ރައީސް ޔާމީން އެދިވަޑައިގެންފައި ވަނީ ދުސްތޫރީ އުސޫލުތަކާ ހިލާފަށް އިންތިހާބުގެ ތެރޭގައި ކަންތައްތަކެއް ހިންގާފައި ވާތީ ރިޔާސީ އިންތިހާބު ބާތިލްކޮށް ދިނުމަށެވެ.\nމި މައްސަލަ ސުޕްރީމް ކޯޓަށް ހުށަހެޅުއްވުމަށްފަހު ޕީޕީއެމް އިން އިއްޔެ ނެރުނު ބަޔާނެއްގައި ބުނީ މި މައްސަލަ ކޯޓަށް ވެއްދީ އިންތިހާބުގައި ހަރަކާތްތެރިވި އޮބްޒާވަރުންނާއި މޮނިޓަރުންނާއި އަދި އެހެނިހެން ފަރާތްތަކުން އެ ޕާޓީއަށް ހުށަހެޅި ޝަކުވާތައް، ޕީޕީއެމްގެ ފަރާތުން ފުލުހުންނަށް ހުށަހެޅުމުން އެ އިދާރާ އިން ދީފައިވާ ޖަވާބަށް ރިއާޔަތް ކުރުމަށްފަހު ކަމަށެވެ.\nޕީޕީއެމް އިން ބުނިގޮތުގައި ހުށަހެޅިފައިވާ ޝަކުވާތަކުގެ ތެރޭގައި ވޯޓު ކަރުދާސް ޗާޕުކުރުމުން ފެށިގެން، ވޯޓުލުމުގެ މަރުހަލާގައި އޮޅުވާލުންތަކަކާއި މަކަރާއި ހީލަތް ހިމެނުމާއި، ގާނޫނާއި ހިލާފު ތަފާތު އާލާތްތައް ބޭނުންކޮށްގެން ލެވޭ ވޯޓާއި އަދި ޖުމްލަ ނަތީޖައަށް އުނި އިތުރު ގެންނަން މަސައްކަތް ކުރުމާއި ރީ ރެޖިސްޓްރޭޝަނާއި ލިސްޓުތައް ތަރުތީބު ކުރުމާއި ވޯޓުލީ މަރުކަޒުތަކުގައި އިންތިހާބާ ގުޅޭ އެކި އޮފިޝަލުންގެ އަމަލުތައް ގަވާއިދާ ހިލާފަށް ހުރުން ފަދަ ކަންތައްތައް ހިމެނޭ ކަމަށެވެ.\nއިންތިޚާބާއި ގުޅޭ މައްސަލައެއް ސުޕްރީމް ކޯޓަށް ހުށަހަޅާފައި ވާއިރު ކޮމިޝަންގެ ރައީސް އަހްމަދު ޝަރީފް ފިޔަވައި އެހެން ހުރިހާ މެންބަރުން މިހާރު ތިއްބެވީ ސްރީލަންކާގައެވެ.\nއޮކްޓޯބަރ 11, 2018 13:19\nއައްޗީޑި.ދެން ކިކޭ އެވީދުނީ ތިމަންނަ ރައްޔިތުންގެ ނިންމުން ގަބޫލު ކުރަމޭ ކިޔާފަ. ބުނަން ތީ ހަމަ ބޮޑު ލުއްޗާއެއް. ތީތި ވީ ހަމަ ހަވަރަށް ދޭން\nއޮކްޓޯބަރ 11, 2018 15:33\nމައސަލަ އޮތިއްތާ ބެލެން ޖެހޭ\nއޮކްޓޯބަރ 11, 2018 13:21\nއިންތިޚާބުގައި ބޮޑެތި ގޯސްތަކެއް ހަދާ އިންތިޚާބުން ވައްކަންކޮށްފައިވާނަމަ އިންތިޚާބު ބާޠިލްކުރަން ހުށަ ނާޅަންވީ އެއްވެސް ސަބަބެއް ނެތް!! ދެން ގޯސްތަކެއް ނަހަދާނަމަ އިލެކްޝަންކަމިޝަންގެ ރައިސް ފިޔަވާ ހުރިހާ މެމްބަރުން އިންތިޚާބު ނިމުނުތާ ހަފްތާއެއްގެ ތެރޭ ފުރައިގެން ބޭރަށްގޮސް ނިޒާމުގެތެރެއިން ފިލަންވީ އެއްވެސް ސަބަބެއް ނެތް!! މިމީހުން ބޭރަށް ކުއްލިއަކަށް ފުރައިގެން މިދިޔައީ އިންތިޚާބުގައި ވޯޓް އޮޅުވާލިކަމުގެ ތުހުމަތުގެ އިނގިލި ދިއްކޮށް އޯޑިއޯ ތަކެއް ލީކްވި ހިސާބުންކަން ފާހަގަކުރަން.!! ގޯސްތަކެއް ހަދާފައިވާކަމަށް ވަރަށްބޮޑަށް ތުހުމަތުކުރެވޭ!!\nއޮކްޓޯބަރ 11, 2018 13:23\nތަމެންނަށް ރައްޔިތުން ވޯޓް ނުދޭނެ ކަން ޔަގީން ވުމުން ޕްރިންޓޭ މެންނާއި އީސީއަނޭ މެންގެ5ބޮޑޭ މެންނަށް ސުޕާރީ މިލިއަނުން ދީގެން ތަމެން ބެލީ ވޯޓް ކަރުދާސް ޕްރިންޓް ކުރިއިރު ނަމްބަރު އެކެއްގައި ޖަހާ ފާހަގަ ފުހެވި ނަމްބަރު2ގައި އަމިއްލަ އަށް ފާހަގަ ޖެހެވޭ ގޮތަށް ދޯ ތަމެން މިފަހަރު ރިޔާސީ އިންތިޚާބުގެ ވޯޓް ކަރުދާހުގައި ޕްރިންޓޭ މެންނާއި ގުޅިގެން ވޯޓް އިން ވައްކަން ކޮށްފައިވެއޭ މަމެން ބުނަން ނެތީމު ދޯ އިންތިޚާބުގެ ނަތީޖާ ބާތިލް ކުރޭ ހަމަ މިހާރު...\nއޮކްޓޯބަރ 11, 2018 13:26\nބާތިލް ކޮށްފައި ބާއްވާ އިންތިހާބެއްގައި ދިވެހި ރައްޔިތުން ވޯޓު ނުލުމަށް ގޮވާލަން. ޔާމިނު އާއި ޖެހުނީމައި ހުރިހާ ކަމެއް ބަދަލުވާކަށް ނުޖެހޭނެ. މި ގައުމަކީ ޔާމިނުގެ އެކަނި ގައުމެއް ނޫން.\nއޮކްޓޯބަރ 11, 2018 13:28\nރިޔާސީ އިންތިޚާބުގެ ވޯޓް އިން ތަމެން 2008 ގައި މަކަރު ހަދައިގެން ގޮނޑި ފޭރިގަތް ގޮތަށް ތަމެން މިފަހަރު ވެސް ތިޔާ އުޅުނީ މަމެން އަތުން ގޮނޑި ފޭރިގަންނާން ދޯ ބުއްދީގެ ހަމަ ތަކުން ގަބޫލެއް ނުކުރެވޭ އެއްގޮތަަކަށް ވެސް ހިނގަ ހިނގާ އޮތް ވެރިކަމެއް ގައި ރާއްޖޭގެ ކުޑަ ކުޑަ އާބާދީ އެއް އޮންނަ ދެ އަތޮޅު އެކަނި ކަމަށް ސަރުކާރަށް ލިބޭނީ އެއީ ގަބޫލުކުރަން ދަތި ކަމެކޭ މިފަހަރު ރިޔާސީ އިންތިޚާބުގައި ވޯޓް ކަރުދާހުގައި ވަނީ ވަރަށް ބޮޑަށް ފްރޯޑް އެން ވައްކަންއޭ މަމެން ގަބޫލެއް ނުކުރާނަމޭ އެއްގޮތަކަށް ވެސް މިފަހަރު ރިޔާސީ އިންތިޚާބުގެ ނަތީޖާ އެއް ގޮތަކަށް ވެސް ގަބޫލެއް ނުކުރާނަމޭ އީސީގެ5މެމްބަރުން ވެސް ވަނީ ރިޝްވަތުގެ ތުހުމަތު ވަރަށް ބޮޑަށް ކުރެވިފައޭ އެމެންގެ4މެމްބަރުން ލަންކާ ގައި ގޮސް ކެނެރީގެ ނަޝީދު އާއި އެކު ސައްލާ ކޮށް މިކަން އޮޅުވާލާނެ ގޮތް މޮޅަށް ރާވަނީ ވެސް އެހެންވެގެންނޭ މިފަހަރު ޖެހޭނީ ރިޔާސީ އިންތިޚާބުގެ ނަތީޖާ ބާތިލްވާން އެ ނޫން އިތުރު އެއްވެސް ޗޮއިސް އެއްވެސް އަދި އިތުރު އެކްސްކިއުޒެއް ވެސް އޮވެގެން ނުވާނެއޭ މިމަގުން މިކަން ހިނގަން ޖެހޭނެއޭ ޗެޕްޓަރ ކްލޯސްޑް...\nއޮކްޓޯބަރ 11, 2018 13:31\nކަލޭނޭ ތިޔާމިނު ނޭވާހޮޅިއަށް އެޅުނަސް ވެރިކަންދޫކޮށެއް ނުލާނެ. ޜައްޔިތުން މަރާފަވިޔަސް ވެރިކަމަށް ކޫފޫހަމަޥާނީ ވަގުކަލޭގެ އެކަނި.\nއޮކްޓޯބަރ 11, 2018 14:31\nނޫނޭ. ރޫޙާނީ ކަލާނގެ ވެރިކަމަށް އެރުވީމަ އެއްވެސް މައްސަލައެއް ނޯންނާނެ\nއޮކްޓޯބަރ 11, 2018 13:33\nތަމެން ރަންރީނދުލޭ މެންގެ ވެރިކަމުގައި ހުޅުމާލެ އިންޑިއާ އެއްޗިއްސަށް ވިއްކަން ޑީލް ހަދާފައިވާތީވެ ދިވެހި ރައްޔިތުންނަށް އެކަން ފަހިވުމުން ތަމެން ދިވެހި ރައްޔިތުން ދެކެވާ ޖެލަސީގެ ސަބަބުން ދިމާވާ ކަންކަމޭ މިފެނިގެން ދަނީ ތަމެން ތިޔާ ތިބީ ދިވެހި ރައްޔިތުން ހާލުގައި ޖައްސަން ވަޖިދުވަދެފައިވާ މިންވަރު ބޮޑު ކަމުން ތަމެންގެ ބުއްދިފިލާ ގޮސްފައޭ މަމެން ބުނަން ނެތީމު ދޯ. ނެތީމޭ އިނގޭތޭ...\nއޮކްޓޯބަރ 11, 2018 13:34\nމި މައްސަލައަށް ކޮލި ޝަނުގެ ފަރާތުން ތަދައްޚުލުވާންޖެހޭ\nއޮކްޓޯބަރ 11, 2018 13:37\nމަމެން ޕިންކީންނަށް ވޯޓް ދިން2ލައްކަ މީހުންގެ ތެރޭން 1 ލައްކަ ހަތަރުހާސް ވޯޓް ވަނީ ވަގަށް ނަގާފައި މަމެން އޮބާބާއްވާފައި މަމެން އަތުން އެމެން ވަނީ ވޯޓް ފޭރިގެންފައޭ ވަގު ވޯޓް ކަރުދާސް ތަކެއް ޗާޕް ކޮށްގެން މަމެން ގެ2ލައްކަ މީހުންގެ ހައްގޭ ބައްލަވާ މިގެއްލެނީ ބައްލަވާ މަމެން2ލައްކަ މީހުންގެ ހައްގޭ ހައްގޭ ގެއްލެނީ ހެޔޮނުވާނެއޭ ބައްލަވާ އިންތިޚާބު ބާތިލް ކޮށްދެއްވާ ނޯޗޮއިސް އިނގޭތޭ ބާތިލް ކޮށްލާ ކޯއްޗެއް ބަލަންތޭ ބާތިލް އަރުވާލާ ނިންމާލާ..\nމަވެސް ބޭނުންވަނީ ތިޔަ ވޯޓު ބާތިލްކުރަން.\nއޮކްޓޯބަރ 11, 2018 13:40\nމަމެން ޕިންކީންގެ ސީދާ ތެދަށް ތިބި ތެދުވެރި އަމާނާތް ތެރި ޚުލްޤުވެރި ރީތި ތިއްތި އަބަދުވެސް ރީތި2ލައްކަ ކުދިން ލި ވޯޓްގެ ތެރޭން ވަނީ 1 ލައްކަ4ހާސް ވޯޓް ގެއްލިފައޭ ވޯޓް ގުނާ ކުދިން ވޯޓް ގުނިއިރު ކަން މިހެން ހުރުމުން ޖެހޭނެއޭ ވޯޓް ބާތިލް ކުރަން މިކަމުގައި އޮވެގެން ނުވާނެއޭ އިތުރު އެއްވެސް ޗޮއިސް އެއް ވެސް އަދި އިތުރު އެއްވެސް އެކްސްކިއުޒެއް ވެސް މިމަގުން މިކަން ހިނގަން ޖެހޭނެއޭ އެނިމުނީއޭ ސްޓޯރީ އެންޑެޑް...\nހަމަ ކުރަންވީ..... އިންތިޚާބުގެ ކަންކަން ހިނގައިދިޔައީ އީސީން މަޒުކަޒުތަކުގެ ވެރިންނަށް ދިން އިރުޝާދުތަކާވެސް ޚިލާފަށް..... ދާއިރާތަކުގެ ވެރިންނާ އެންމެ ފަހުން ބައްދަލުކޮށް އީސީގެ ރައީސް ދެއްކެވި ވާހަކައިގައި ވިދާޅުވި...\n"ވޯޓުލާ ދުވަހު މެންދުރެއްހައި އިރު ފޮށިތަކުގެ ވެރިންނަށް ޚާއްޞަ އެންގުންތަކެއް އައުމަކީ ވެސް އެކަށީގެންވާކަމެއް. އެހެންކަމުން މިއެންގުންތަކަށް ޖެހިލުންވުމެއްނެތި ޢަމަލުކިުރަންކެރޭފަދަ ހިތްވަރު ގަދަ ބަޔަކަށް ފޮށިތަކުގެ ވެރިން ވާންޖެހޭނެ."\nމިވާހަކައަދި ކިރިޔާ މިމޭރުންވީ އެގޮތަށް ހިނގައިދިޔަ ކަންކަން އެބަހުރި.\nއޮކްޓޯބަރ 11, 2018 13:43\nއޮކްޓޯބަރ 11, 2018 13:46\nއެގިދާނެތާ، ފުރަތަމަފަހަރު ނުލެވުނަސް މިފަހަރު މިހިރީ ވޯޓްލާން ދާން ތައްޔާރަށް! ޔާމީން އާ ދެކޮޅަށް، ﷲގެ އިރާދަފުޅާ އެއްކޮށް.\nއޮކްޓޯބަރ 11, 2018 14:37\nﷲގެ އިރާދަފުޅާއެކު ލާދީނީ ބައިގަނޑަށް ދޯ. ސާބަސް. ދެއްކޭ ނުދެއްކޭ ވާހަކައެއް ވެސް މި ބައިގަނޑަށް އެނގޭ ބާއޭ ހިތަށް އަރާ\nއޮކްޓޯބަރ 11, 2018 13:49\nޔާމީން މައްސަލަ ވެއްދީމާ ދެންވީ އެހެން ހަދާށޯ، މިއީ ހިތާމަވެރިގޮތްތަކެއް ކުރިމަތިވެދާނެ ކަމެއް. އަމިއްލަ އަތުން އަމިއްލަ ނަފުސު ހަލާކުގެ ތެރެއަށް އެއްލާ ނުލައްވާ\nއޮކްޓޯބަރ 11, 2018 13:52\nމީ ޔާނުގެ ގައުމެއް އުމުރަށް ދޭން ފެނޭ.ރޯމާ ދުވާލު ޕީޕީ އެމް އެކްވިސްޓޫން ލައްވާ ކުރި ކަންތައް އަތައް ގޮވީ\nއޮކްޓޯބަރ 11, 2018 14:01\nޔާމީން ފޮނުވި އަގޮޓީންވެސް އަދި ފައިސާއިން ޝައިނީ ހަވާލުކުރި ކަޅުފޮށިތަކުންވެސް ވޯޓް ކާމިޔާބު ނުވީމާ ސުޕްރީމް ކޯޓް، ތިކަން ތިމަގުންވެސް ނުވާނެ. އިންޝާﷲ\nއޮކްޓޯބަރ 11, 2018 14:04\nދެންވެސް ފަހުން ވެސް ހަމަ ވޯޓު ލާނީ އިބޫ އަށް. ޕިންކީޒް ހަޖަމް ޕްލީސް.\nއޮކްޓޯބަރ 11, 2018 14:22\nމަމެންގެ ވޯޓް ހަމަ އިބޫއަށް\nއޮކްޓޯބަރ 11, 2018 14:12\nޔާމީނު އަކައް ނެތޭ ތާއީދެއް ހަހާ\nއޮކްޓޯބަރ 11, 2018 14:24\nއިބޫ ހަމަ ހޮވާނީ،، ހަޖަމް ކުރޭ ޕިންކީން\nޙަ ޤީގަތް އެގިގެން ވާހަކަ ދައްކާ\nއޮކްޓޯބަރ 11, 2018 14:16\nޙަޖަމު ނުވަންޔާ ހަޖަމް ކޮއްލާ.... އަހަރެންމީ އިލެކްޝަން ކޮމިޝަންގެ ފަރާތުން އޮފީޝަލެއްގެ ގޮތުގައި ވޯކް ކުރި މީހެއް. ޢެ ވޯޓް ފޮށި ބަންދުކުރީ ވޯޓް ކަރުދާސް ވެސް މަދުކޮށް. މިއީ ކަނޑައެޅުގެން މަނާ ކަމެއް . ޢެ ވޯޓް ފޮށީގެ ވެރިޔާ ޤާނޫނާއި ހިލާފް އެތައް ކަމެއް ވަނީ ކޮއްފަ. މިހެން ކިތައް ފޮށިން ވައްކަން ކުރާނެ.\nއޮކްޓޯބަރ 11, 2018 14:25\nކަލޭ ތީ ސީދާ ޕިންކީ އެއް\nއޮކްޓޯބަރ 11, 2018 15:43\nތީ ބަލަން ޖެހޭ ކަމެއް ނޫން. ތި ތަނަށް މީހުން ހަމަ ޖެއްސީ ކަދުރު ފާތުމަ\nއޮކްޓޯބަރ 11, 2018 16:21\nނޫނޭ. އަހަރެމެންވެސް ބާޣީ ބާޣީ ގޮވަމުން ހުޅުޖަހަމުން ދުވަންވީ\nއޮކްޓޯބަރ 11, 2018 14:52\nރޯމަހެއް ތެޅޭހެން ތެޅެނީ ހަމަ\nއޮކްޓޯބަރ 11, 2018 15:10\nޝުކުރިޔާ ރައީސް ޔާމީން.\nކަލޭ ވީ ވަޅުލާން ބިންމަތީގައި\nއޮކްޓޯބަރ 11, 2018 15:18\nކޮބާ ކޯލިޝަން ބޮޑެތި މީހުން މައުމޫން ގާސީމް\nއޮކްޓޯބަރ 11, 2018 15:35\nއަޅެ އަޖާއިބެއް މީހަކު ނުވާނެތަ؟ އެންމެ ފުރަތަމަ އީސީން ވޯޓާސް ލިސްޓް މައްސަލަ ހުރިވާހަކަ ބުނީމާ އޯކޭ. އެއްވެސް ޝަކުވާ އެއް ޕީޕީއެމް އިން ކޮށްފައެއް ނެތް. ވޯޓުގެ ހުރިހާކަމެއް ކުރީ ޕީޕީއެން އަށް ތާއީދުކުރާ މީހުން. ވޯޓު ފޮށީކައިރީ ތިބީއެމީހުންގެ މީހުން ދެން މިހާރު ކޮން ވާހަކައެއް.\nއޮކްޓޯބަރ 11, 2018 17:49\nކިހިނެތް އިގެނީ .\nއޮކްޓޯބަރ 11, 2018 21:43\nމިރަށުން ތިބީ ޕީޕީއެމް މީހުން ހުސް. އިއުލާނު ކޮށްގެން ފޯމުލީ އެކަކުވެސްނެތް. އެހެންވެ އިނގެނީ\nއޮކްޓޯބަރ 11, 2018 15:52\nމި އިތިހާބު ޖެހޭނީ ބާތިލް ކުރަން. މަވެސް މީ މޮނީޓަރެއްގެ ގޮތުގަ މަސަކަތް ކުރި ފަރާތެއް. މަހުރީ މެދުހެންވޭރު ވޯޓް ފޮޓެއް ކާރީގަ.4ޖަހަން ކައިރި ވީ ތަނާ ބުނީ7ޖަހާ އިރައް ވޯޓް ލާ ވަގުތު ދިގު ކުރި ވާހަކަ. ނަމަވެސް4ކާ7އެދޭ ތެރޭ ބަރާބަރު2މީހުން ވޯޓް ލީ. މި އިލެކްސަން ކޮމިސަނުން ހިގާފަ ވާ ބޮޑު ޖަރީމާ އެއް. މިފަދަ އެތައް ކަމެއް ވަނީ ވޯޓް އޮޅުވާލަން ހިގާފަ. މި ބުނަނީ މި ވޯޓް ޖެހޭނީ ބާތިލު ކުރަން. މަ ވޯޓް ދެވެސް ދޭނީ ރައީސް ޔާމީން އައް.\nއޮކްޓޯބަރ 11, 2018 15:54\nޔާމީން ވީ ބާތިލް ކުރަން.ވަގު ޔާމީން\nއޮކްޓޯބަރ 11, 2018 16:15\nހެހެ ތި އުޅެނީ މިހާރު ޔާމިނު އާއި ، މައުމޫނު އާއި ގާސިމު އާއި ޑީލް ހަދާގެން އަލުނ ވޯޓު ލާންވެގެން.އިބޫ ބާކީ ކޮއްލަނީ. އިބޫ ސަމާލުވޭ!\nއޮކްޓޯބަރ 11, 2018 17:13\nކެރެންޏާ އިންތިޚާބް ބާތިލު ކުރޭ. ދެވަނަ ފަހަރަށް ވަރަށް ރިތި ނަތީޖާ އެއް ދައްކުވާ ދޭނަން ތިބޭފުޅާ އަށް . ލިބުނު 40 ޕސ އާއި އެކީ ޤައުމުގެ މަސްލަހަތު ނަގާނުލުމަށް ނަސޭހަތް ދެން\nއޮކްޓޯބަރ 11, 2018 19:06\nމޮޔަވެބަލަ ޔާމިން.. ބަލި ވީމަ ދެން އިންތިހާބު ބާތިލް ނުކުރެވޭނެ.\nއޮކްޓޯބަރ 11, 2018 19:32\nކޯލިޝަން އުވިއްޖެ! ނަތީޖާ ވަރަށް ސާފް!\nއޮކްޓޯބަރ 11, 2018 21:14\nނަތީޖާ ޤަބޫލުކޮށް ބަލައިގަތުމަށްފަހު އިންތިޚާބު ބާޠިލުކުރުމަށް އެދިފައިވާނަމަ، ސުވާލުއުފެދޭނެއެވެ. ތިޔަ މައްސަލާގައި ތަދައްޚުލު ވުމުގެ ފުރުޞަތު އިންތިޚާބީ ރައީސަށް ލިބިގެންވޭތޯ ސުވާލުއުފެދެއެވެ.\nއޮކްޓޯބަރ 13, 2018 19:14\nޢަހަންނަކީ ޕީޕީއެމް ގެ މީހެއް، ނަމަވެސް ދެން ވޯޓްލައިފިއްޔާ ވޯޓްދޭނީ އެމްޑީޕީ އަށް. އެއީ އެއްވަރަކަށްވެސް އިންސާފު ނެތީމަ..


Dhivehi raajje bidheyseenge haahyakah!\nބިދޭސީން ގަލޮޅު ދަނޑުގައި: ގަވާއިދާ ހިލާފަށް އުޅޭ ބިދޭސީންގެ މައްސަލައަކީ ހައްލެއްނުވި ކަމެއް--\nދިވެހިރާއްޖެ ބިދޭސީންގެ ހާއްޔަކަށް!\nޢާޠިފް ޢަބްދުލް ޙަކީމް - ދޮންފަން\n28 ޖޫން 2020 - 09:26:12\nގަވާއިދާ ހިލާފަށް ރާއްޖޭގައި އުޅޭ ބިދޭސީންގެ މައްސަލައަކީ ބޮޑުވެއްޖެ މައްސަލައެކެވެ. އެންމެން ވެސް، މި ކަންބޮޑުވުން ފާޅު ކުރެއެވެ. އެކަމަކު މިއަދާ ހަމައަށް ވެސް، މިވާހަކަ އޮތީ، ދެކެވޭ ވާހަކަ އެއްގެ ގޮތުގައެވެ. އެންމެ ދައްކާ އެކަމަކު ހައްލު ލިބިފައި ނުވާ ކަމެއްގެ ގޮތުގައެވެ.\nބިދޭސީންގެ ނުރައްކަލުގެ ރަތް "ސިގުނަލް" ކޮވިޑް-19 ގެ މި ހާލަތުގައި ވެސް، ވަނީ ފެނިފައެވެ. ތަޖްރިބާ ކުރެވިފައި ވެސް، މެއެވެ. އެހެން ނަމަވެސް، އެމީހުންގެ ކަންކަން ފާލުން ނެއްޓި މިހާ ހިސާބަށް މިދިޔައީ، ހަދާނެ ގޮތެއް ކުރާނެ ކަމެއް ހަމަ ނެތިގެން ހެއްޔެވެ؟ ނޫނީ މިއީ، ފައިސާގެ ދަހިވެތި ކަމުގައި ބަޔަކު ހިންގައިފައިވާ ބޮޑު ޖަރީމާއަކީ ހެއްޔެވެ.\nއިކޮނޮމިކް މިނިސްޓަރު ފައްޔާޒު އިސްމާޢީލް ސިފަކުރެއްވި ގޮތުގައި ބިދޭސީން ރާއްޖެ އެތެރެކުރުމުގެ ކަންކަން އެމްއެމްޕީއާރުސީގެ ބޮޑު ހިޔާނާތަށްވުރެ ވެސް، ބޮޑެވެ. ތަޖްރިބާކާރު ބައެއް ފަރާތްތަކުން ދެކޭ ގޮތުގައި ބިދޭސީންގެ މައްސަލަ މިއަދު ވަނީ ނުރައްކަލުގެ ތެރެއަށް ހުށަހެޅިފައެވެ. ބައިނަލް އަގުވާމީ އެތައް މުއާހަދާއެއްގައި ރާއްޖެ ސޮއިކޮށްފައިވާއިރު، ބިދޭސީންގެ މައްސަލައަކީ ރާއްޖޭގައި އޮތް ހިއުމަން ޓްރެފިކިންގ ގެ ބޮޑު މައްސަލައެކެވެ.\nގަވާއިދާ ހިލާފަށް މީހުންނަށް އުޅެވެނީ ކިއްވެ؟\nއެއް ބަޔަކު ދެކޭ ގޮތުގައި ގަވާއިދާ ހިލާފަށް ބިދޭސީންނަށް އުޅެވެނީ، ސަރުކާރުގެ ދޯހަޅި ކަމުންނެވެ. އެމީހުން ގަބޫލު ކުރާ ގޮތުގައި ރާއްޖެއަށް ބިދޭސީންނަށް އެތެރެވެވޭނެ ހަމައެކަނި، ދޮރޯއްޓަކީ، ބައިނަލް އަގުވާމީ ވައިގެ ބަނދަރެވެ. ބައެއް ބިދޭސީން ޓްއަރިސްޓް ވިސާގައި ރާއްޖެ އައިސް ފިލައިގެން އުޅޭ ކަމަށް މީހުން ވާހަކަ ދައްކާތީ އަޑުއިވެއެވެ. އަދި ރާއްޖޭގައި ގަވާއިދާ ހިލާފަށް ތިބި ބައެއް މީހުން މިކަން ވިޔާފާރީގެ ގޮތުގައި ކުރަމުންވެސް ގެންދެއެވެ. ސުވާލަކީ މިފަދަ ގޮތްގޮތަށް ރާއްޖެ އެތެރެވެ ފިލައިގެން އުޅޭ މީހުންގެ ވިސާގެ މުއްދަތު ހަމަވެގެން އެފަދަ މީހުން ހޯދުމަށް ކަމާބެހޭ މުއައްސަސާއިން އިއުލާނެއް ކުރެއްވީ ކޮން އިރަކުތޯއެވެ؟\nޓުއަރިސްޓު ވިސާގައި ނޫން ގޮތަކަށް ރާއްޖެއަށް ބިދޭސީންނަށް އާދެވޭނީ، އެމީހުންނާ ޒިންމާ ވާނެ ފަރާތެއް ހުރެގެންނެވެ. ރާއްޖެއަށް އެތެރެ ކުރާ ބިދޭސީއަށް ޑިޕޮސިޓް ބަހައްޓައިގެންނެވެ.\nގަވާއިދާ ހިލާފަށް ރާއްޖޭގައި އުޅޭ ބިދޭސީންނަކީ ހަމައެކަނި، ޓުއަރިސްޓް ވިސާގައި އެތެރެވެގެން އުޅޭ މީހުންނެއް ނޫނެވެ. އެހެންކަމަށް ވީ އިރު، ބިދޭސީން މި ގައުމަށް އެތެރެ ކުރި ފަރާތްތައް އެ ޒިންމާއިން އެމީހުންނަށް ބަރީއަ ވެވުނީ ކީއްވެ ހެއްޔެވެ؟ ގާނޫނު، ތަންދެނީ، ޒިންމާވި ފަރާތް ޒިންމާދާރު ކުރުވަން ހެއްޔެވެ؟ ނުވަތަ އެ ފަރާތް ޒިންމާއިން ބަރީއަ ކުރުވައި ދައުލަތުގެ މާލިއްޔަތުން ހަރަދު ކުރާން ހެއްޔެވެ؟\nއަނެއް ބަޔަކު ދެކޭ ގޮތުގައި ގަވާއިދާ ހިލާފަށް ރާއްޖޭގައި ބިދޭސީންނަށް އުޅެވެނީ، އެ މީހުން ލައްވައި ދިވެހީން މަސައްކަތް ކުރުވާތީ އެވެ. މި ގޮތަށް މިކަން ކުރުވުމަކީ މަނާ ކަމަކަށް ވީ ނަމަވެސް، އެއީ، ލިޔުމުގައި މަނާ، ކުރުމުގައި ހުއްދަ ކަމެއްކަމަށް އާންމުންނަށް ގަބޫލު ކުރެވޭ މިންވަރަށް މިކަން ވަނީ "ހައްދުފަހަނައަޅާ" ގޮސްފައެވެ.\nކޮންސްޓްރަކްޝަން މަސައްކަތް ކުރާ ދެ ކުންފުންޏެއްގެ ވެރީން، ނަން ނުޖެހުމަށް ޝަރުތުކޮށް ވިދާޅުވީ، އަހަރު ދުވަހަށް ވުރެ ކުރުމުއްދަތުގެ މަސައްކަތްތަކަށް ކޯޓާ ނުލިބޭ ކަމަށެވެ. އެފަދަ މަސައްކަތްތައް ކުރުމަށް ދިވެހީން ނުލިބޭ ކަމަށާއި، މިހެންވުމުން ދެން ޖެހެނީ މަނާ ކަމަކަށް ވީ ނަމަވެސް، މަސައްކަތްތައް ނިންމުމަށް ގަވާއިދާ ހިލާފަށް އުޅޭ މީހުން މަގުމަތީން "ނަގަން" ކަމަށެވެ.\nމި މައުލޫމާތުން އެނގުނު ގޮތުގައި ގަވާއިދާ ހިލާފަށް އުޅޭ މީހުން ލައްވާ މަސައްކަތް ކުރުވަނީ އެއީ މަނާ ކަމެއްކަން ނޭނގި ތިބެއެއް ނޫނެވެ. މިގޮތަށް މިކަން ކުރުވަނީ އެނގިތިބެ އެވެ. އެކަމަށް އަޅައިލާނެ ފަރާތެއް ނެތީމައެވެ. ކޮންމެ ގޮތެއް "ވަރިހަމަ" ވީމާ ދެންވާނީ މިހެންތާ އެވެ.\nދެހާސް ނަވާރަވަނަ އަހަރުގެ އޮކްޓޯބަރު މަހުގެ ތެރޭގައި ފެންމަތިވީ އެއް ހަބަރަކީ ށ. ޅައިމަގުގައި ދުއްވާ ބޯޓެއް ކަމަށްވާ "ކުރިމަގު"ގައި އުޅުނު ލުތުފަރު ނަމަކަށް ކިޔާ މީހަކު މެރުމަށް ފަހު ކަނޑުފެއްތި ވާހަކައެވެ. ގަވާއިދާ ހިލާފަށް އުޅުނު މި މީހަ މަރައިލީ އެ ބޯޓުގައި އުޅުނު ބަނގަލަދޭސްގެ ބަޔެކެވެ. މި މީހުންނަކީ ވެސް، ގަވާއިދާ ހިލާފަށް ގެންގުޅެމުންދިޔަ މީހުންނެވެ. މައްސަލަ ހޫނުވެ "ކޯދުލައިގެން" ދިޔައިރު، ލުތުފަރަކީ ރާއްޖެ އައި މީހެއްކަން ވެސް އެނގޭނެ ގޮތެއް ނެތެވެ. މި ހާދިސާއާ ގުޅިގެން ފުލުހުން ހައްޔަރު ކުރީ، ކުރިމަގު ބޯޓުގައި މަސައްކަތް ކުރި، އަދި ލުތުފަރު މަރައިލުމުގައި ބައިވެރިވި ބިދޭސީންނެވެ. ބޯޓުގެ ކެޕްޓަން ނުވަތަ ވެރިފަރާތުގެ ވާހަކަ ދެފަހަރު ދެގޮތަށް ހުރި ނަމަވެސް، އޭނާއަށް އެއްވެސް ހާސްކަމެއް ނެތެވެ.\nދިވެހިރާއްޖޭގެ އެއްގަމާއި ކަނޑުގައި އަދި ވައިގެ ތެރޭގައި އުޅަނދުފަހަރު ދުއްވެނީ އެކަމަށް ހާއްސަ ލައިސަންސެއް އޮވެގެންނެވެ. ދުއްވަން އެނގުނު ނަމަވެސް ލައިސަންސް ނެތި ދުއްވުމަކީ މަނާ ކަމެކެވެ. މިހާރުވެސް، މަގުމަތިން އެތައް ސައިކަލެއް ހުއްޓުވައި ލައިސަންސް ނެތިގެން ނުވަތަ އަހަރީ ފީ ނުދައްކައި އޮވެގެން، ނުވަތަ، ރޯޑުވާދިނަސް ނުހައްދަ އޮވެގެން އެތައް ދިވެހީންނެއް ޖޫރިމަނާ ކުރާތީ އެބަ ފެނެއެވެ. އެއީ، އެކަން އޮންނާން ވެސް، ޖެހޭނެ ގޮތެވެ. އެކަމަކު ސުވާލަކީ، ދިވެހި ގައުމުގައި އަދަބު ލިބޭން ޖެހެނީ ހަމައެކަނި ދިވެހީންނަށްތޯއެވެ؟\nނިމިދިޔަ 2019 ވަނަ އަހަރުގެ މެއި މަހުގެ ތެރޭގައި ފުލުހުންނާއި ސިފައިން ހިންގި ހާއްސަ އޮޕަރޭޝަނެއްގައި ސ. ފޭދޫން މުދާ ބަރުކޮށްގެން ދަތުރު ކުރި ދޯންޏެއް ހިފެހެއްޓިއެވެ. މި ދޯނީގައި އެންމެ ދިވެއްސެއް ވެސް ނެތްތާ، ދޯނީގައި ތިބީ ހައްތަހާ ވެސް، ގަވާއިދާ ހިލާފު ބިދޭސީންނެވެ. ދޯނީގެ ނަމެއް ރަޖިސްޓްރީ ނަންބަރެއް، ދޯނީގެ ވެރިފަރާތެއް އެނގޭ ހަމަ އެކަކު ވެސް، ހުރި ކަމަކަށް ނުވި އެވެ. އެމީހުން ފުލުހުންގެ ބެލުމުގެ ދަށަށް ގެންދިޔައެވެ. ނަމަވެސް ހައްޔަރެއް ނުކުރެއެވެ.\nފުލުހުންގެ ބެލުމުގެ ދަށަށް މީހަކު ގެންދިއުމަކީ އަދި އެމީހާ ނުވަތަ މީހުން ހައްޔަރު ކުރުމެއް ނޫނެވެ. ފުލުހުންނަށް މީހަކު ނުވަތަ ބަޔަކު ހައްޔަރު ކުރެވޭނީ ކޯޓުން އެ ކަމަށް އަމުރު ނެރުނީމައެވެ. ފުލުހުންގެ ބެލުމުގެ ދަށަށް ދިއުމާއި ފުލުހުން މީހަކު ހައްޔަރު ކުރުމަކީ މުޅީން ތަފާތު ދެކަމެކެވެ.\nކުރީން ދެންނެވި ދޯނީގައި ތިބި މީހުންނާ ގުޅޭގޮތުން ފުލުހުން ބައެއް ނޫސްތަކަށް ބުނެފައި ވަނީ، މިފަދައިންނެވެ.\n"ފުލުހުން ބުނީ، ގަވާއިދާ ހިލާފަށް އުޅޭ ބިދޭސީން ހިފަހައްޓައި އިމިގްރޭޝަނާ ކުރިން ހަވާލު ކުރަމުން އައި ކަމަށެވެ. އެކަމަކު، ވަސީލަތް ނެތުމުގެ ސަބަބުން އިމިގްރޭޝަނުން އެ ބިދޭސީންނާ މިހާރު ހަވާލު ނުވާ ކަމަށް ފުލުހުން ބުންޏެވެ."\nދިވެހިރާއްޖެއަކީ، މިނިވަން މުސްތަގިއްލު ގައުމެކެވެ. ރާއްޖޭގައި ގަވާއިދާ ހިލާފަށް އުޅޭ ބިދޭސީންނަށް، ފިޔަވަޅު އެޅުމަށް ވަސީލަތް ނެތް ކަމަށް ބުނެ، އެމީހަކު ކުރާނެ ކަމެއް ކުރުމަށް، އުޅޭނެ ގޮތަކަށް އުޅުމަށް ދޫކޮށްލެވޭނަމަ ގައުމެއްގެ ސިފަ މި ގައުމުގައި އެބަ ފުރިހަމަވޭތޯ އެވެ؟ ބިދޭސީންގެ މައްސަލަ ހައްލުނުވިކަމަށް ހަދައިގެން ސަރުކާރު ހިންގަން ހަވާލުވާ މީހުން މިއުޅެނީ ކީއްވެގެންތޯ އެވެ.\n(އަދި ނުނިމޭ. އަންނަ އާދީއްތަ ދުވަހަށް އިންތިޒާރު ކޮށްލައްވާ)\nޢާޠިފް ޢަބްދުލް ޙަކީމް - ދޮންފަން އަކީ ތަފާތު އިޖުތިމާއީ މައްސަލަތަކަށް ލިޔުއްވާ ބޭފުޅެކެވެ.\nބިދޭސީންގެ މައްސަލަ: ސިފަވީ ބިރުވެރި ހޮހަޅައަކަށް ވަދެވުނުހެން


Avas aruvaaligen ninmaali Horafushi Airport: Bodu ihumaalakah\nއަވަސް އަރުވާލައިގެން ނިންމި ހޯރަފުށި އެއަރޕޯޓް: ބޮޑު އިހުމާލަކަށް\n- 1 month ago4- ސައިޒަން\nހއ. ހޯރަފުށި އެއަރޕޯޓުގެ މަޝްރޫޢު ވެގެންދިޔައީ މުޅި އިހަވަންދިއްޕޮޅުގެ މީހުންނަށް އުއްމީދުން ފުރިގެންދިޔަ ތަރައްޤީގެ ޕުރޮޖެކްޓަކަށެވެ. ކުރަމުންދިޔަ ދިގު ދަތުރުތަކަށް ނިމުމެއްގެނުވި ކަމަކަށެވެ. މުޅި ރާއްޖެއާއި އިހަވަންދިއްޕޮޅު ގުޅުވާލާނެ ވިޔަފާރީގެ ފާލަމަކަށެވެ. ޤުދުރަތީ ނަލަ ހއ. އަތޮޅު ދުނިޔެއަށް ހުޅުވާލަން އެޅިފަހުރި ހުރިހާ ހުރަސްތައް ނައްތާލެވެނު އުއްމީދީ ދޮރާށްޓަކަށެވެ.\nހއ. ހޯރަފުށި އެއަރޕޯޓުގެ ވާހަކަޔަކީ ޒަމާނުއްސުރު ދައްކަމުންއައި ދިގު މާޒީއެއް އޮތް ވާހަކައެކެވެ. އެއަރޕޯޓް ޕުރޮޖެކްޓުގެ ވާހަކަ އެންމެ ގަދަޔަށް ދެއްކެވީ ކުރީގެ ރައީސް، ރައީސް ޔާމީނެވެ. ރައީސް ޔާމީންގެ ސަރުކާރު ނިމުނު އިރު ޕުރޮޖެކްޓުގެ އީއައިއޭ ހަދާ، ޕުރޮޖެކްޓުގެ ފަންޑުވެސް އޮތީ ހަމަޖެހިފައެވެ.\nރައީސް ޔާމީންގެ ސަރުކާރަށްފަހު ދެން ޕުރޮޖެކްޓާ ހަވާލުވީ ރައީސް ޞާލިޙުގެ ސަރުކާރުންނެވެ. އެމްޓީސީީސީއާއި ހަވާލުކޮށްގެން ހޯރަފުށީ ފަޅުން 345،000 އަކަ މީޓަރުގެ ސަރަޙައްދެއް ހިއްކިއެވެ. ހޯރަފުށި އެއަރޕޯޓުގައި 1.2 ކިލޯމީޓަރު ދިގު އަދި 35 މީޓަރު ފުޅާ ރަންވޭއެއް އޮވެއެވެ. 8،635 ސްކެއަރ މީޓަރުގެ އޭޕްރަން އަކާއި ޓެކްސީ ވޭއެއްގެ އިތުރުން 9،473 ސްކެއަރ މީޓަރުގެ ޕާކިން އޭރިއާއަކާއި 1،718 ސްކެއަރ މީޓަރުގެ ފަޔާ އެކްސެސް މަގެއް އޮވެއެވެ.\nމިހާރު ރާއްޖޭގެ އަދި ޚާއްޞަކޮށް އުތުރަށް ކުރަމުންދާ ގަދަ ވިއްސާރައިގައި ހޯރަފުށި އެއަރޕޯޓަށް ވަނީ ބޮޑެތި ގެއްލުންތަކެއްވެފައެވެ. ރަންވޭގައި ފެންބޮޑުވިއިރު، އެ ސަރަޙައްދަށް ގިނަ އަދަދެއްގެ ވެއްޔާއި ގާވެސް ވަނީ އަރާފައެވެ. މީގެ އިތުރުން ގަދަ ވައިގެ ސަބަބުން އެއަރޕޯޓުގެ ބައެއް އިމާރާތްތަކަށްވެސް ވަނީ ގެއްލުންތަކެއް ލިބިފައެވެ. އަދި މިކަމުގެ ސަބަބުން އެއަރޕޯޓުގެ އޮޕަރޭޝަންތައް ވަނީ ވަގުތީގޮތުން ހުއްޓާލެވިފައެވެ.\nއީއައިއޭއަށް ނުބަލައި އެއާޕޯޓު ހެދުން\nހޯރަފުށީ އެއަރޕޯޓަކީ ބިން ހިއްކުމަށްފަހު ހެދި ތަނަކަށްވުމުން، އެކަމުގެ ސަބަބުން އޮއިވަރަށް ބަދަލު އައިސް އުދައަރާ ވަގުތެއްގައި އެކަމުގެ ގެއްލުން ދައްކާނެކަމަށް ގިނަބަޔަކު ދިޔައީ ބުނަމުންނެވެ. އެކަން އެ އެއަރޕޯޓް މަޝްރޫޢުގެ އެންވާރަމެންޓް އިމްޕެކްޓް އެނަލިސިސް (އީއައިއޭ) ރިޕޯޓުގައިވެސް ކޮންމެވެސް މިންވަރަކަށް ވަނީ ފާހަގަކޮށްފައެވެ.\nރިޕޯޓުގައި ބުނެފައިވާ ގޮތުގައި، އިރުވައި މޫސުމާއި ހުޅަނގު މޫސުމުގައިވެސް އެ ސަރަޙައްދަށް ރާޅުއަރާނެއެވެ. ނަމަވެސް އުދައެރުމުގެ ސަބަބުން ނުރައްކާތެރިކަން ބޮޑުވާނީ ހުޅަނގު މޫސުމުގައެވެ. އެއީ އެއަރޕޯޓުގެ ހުޅަނގަށް މާކަނޑާއި ދިމާލުން ރާޅުތައް އަންނާނެތީއެވެ. މިހާރު އެއަރޕޯޓުގެ ޑިޒައިން އޮތްގޮތުން، ތޮށިގަނޑެއް ލާފައިވަނީ ހަމައެކަނި ރަންވޭގެ ދެފަރާތުގައެވެ. ނަމަވެސް ރިޕޯޓުގައި ވާގޮތުން 3.1 ކިލޯމީޓަރުގެ ކޯސްޓަލް ޕްރޮޓެކްޝަންއެއް ލާންޖެހެއެވެ.\nއަވަސް އަރުވާލައިގެން ނިންއްމި އެެއަރޕޯޓުން ދައުލަތާ ރައްޔިތުންނަށް ބޮޑުތަނުން ގެއްލުން\nހއ. ހޯރަފުށި އެއަރޕޯޓުގެ ޕުރޮޖެކްްޓްގެ މުހިންމު ކަމަކީ އެއްވެސްް ބަޔަކު ދެކޮޅުހަދާ ކަމެއްނޫނެވެ. ނަމަވެސް އެކި މީހުންނަށް ނުވަތަ އެކި ސަރުކާރުތަކަށް މަޝްރޫޢުތައް މުހިންމު ވަނީ ތަފާތު ސަބަބުތަކާހެދިއެވެ. އަދި ތަފާތު ވަގުތުތަކުގައެވެ. ރައީސް ޞާލިޙުގެ ސަރުކާރަށް ހޯރަފުށި އެއަރޕޯޓުގެ މަޝްރޫޢު ވެގެންދިޔައީ ރައްޔިތުންގެ ފަރާތުން ކުރަމުންދިޔަ ޝަކުވާތަކަށް ދޭން ބޭނުންވި ހަރު ޖަވާބަކަށެވެ. އަދި ސަރުކާރުގެ ސްލޯ ވާހަކަތައް ދައްކަމުންދިޔަ އިދިކޮޅު ޕާޓީއަށް ސަރުކާރަށް މަޝްރޫޢުތައް ހިންގިދާނެކަން ދައްކާލަން ލިބުނު ޗާންސަކަށެވެ. ކުރުކޮށް ބުނަނީނަމަ ރައީސް ޞާލިޙުގެ ސަރުކާރާއި ދިމާލަށް ނާގާބިލުއޭ ގޮވަމުން ދިޔަ ދިވެހި ރައްޔިތު މީހާގެ އަނގަމަތީގައި އެންމެ ފަސޭހައިން އަޅާލެވޭނެ ރީދޫ ޓޭޕްގަނޑަކަށެވެ.\nދައުލަތުގެ ބަޖެޓުން 200 މިލިއަނެއް ހާ ރުފިޔާ ޚަރަދުކޮށްގެން އެމްޓީސީސީއާއި ހަވާލުކޮށްގެން ނިންމި އެއަރޕޯޓުގެ ސްޕީޑް ވަރަށް ބާރެވެ. ބަލާލަންވެސް ނަލައެވެ. އަދި ޤައުމުގެ ތާރީޚުގައި އެންމެ އަވަހަށް ނިންމި އެއަރޕޯޓުގެ ލަގަބުވެސް ދޭންވީއެވެ. ވެރިންގެ ކަރުގާ މާފަތިގަނޑަކާ މެޑަލްވެސް އަޅުވަންވީއެވެ. ނިންމެވި ބުރަމަސައްކަތަށެވެ.\nއެއަރޕޯޓް ހުޅުވާ ރައްޔިތު މީހާއަށް ދިން އުއްމީދު މިއަދު މިވަނީ ގެއްލުވާލާފައެވެ. ރަނުން ރަނަށް ވަޢުދު ފުއްދާ އެޅި އެއަރޕޯޓް އެއޮތީ އެތައް މަސައްކަތުން ނޫނީ އަލުން ބޭނުން ނުކުރެވޭވަރުވެފައެވެ.\nއެއަރޕޯޓުގެ ޕުރޮޖެކްޓް ހެދި އިރު ވީ އިހުމާލުގެ ޒިންމާ ބަޔަކު ނަގަން އެބަޖެހެއެވެ. ޒިންމާކުރުވާނެ ބަޔަކު އެބަ ތިބެންޖެހެއެވެ. ނަމަވެސް އެއަރޕޯޓް ހަދަންވެސް ތިބީ އެއްބައެކެވެ. އަދި އިހުމާލުގެ ޒިންމާވެސް ނަގަން ޖެހެނީ ހަމަ އެއްބަޔަކަށެވެ. އެއަރޕޯޓުގެ ޕުރޮޖެކްޓުގެ އީއައިއޭ ރިޕޯޓު ތައްޔާރު ކުރީ މޯލްޑިވްސް އެނާޖީ އެންޑް އެންވަޔަރަމެންޓަލް ކޮމްޕެނީ ކިޔާ ކުންފުންޏަކުންނެވެ. އެ ކުންފުނީގެ މެނޭޖިން ޑިރެކްޓަރަކީ މިހާރުގެ ހޯރަފުށީ ދާއިރާގެ މެންބަރު އަޙްމަދު ސަލީމެވެ. އަދި އަދި އެއް ހިއްސާދާރަކީ އެއަރޕޯޓުގެ އެއް ބަލަދުވެރިޔާ، ޕްލޭނިން މިނިސްޓްރީގެ ސްޓޭޓް މިނިސްޓަރ އަކުރަމްއެވެ. ދެން ހޯރަފުށި އެއަރޕޯޓުގެ ފަހުބަސް ބުނަން އިންނެވީ ޓްރާންސްޕޯޓް މިނިސްޓަރ ނަހުލާއެވެ. ނަހުލާއަކީ ހޯރަފުއްޓަށް އުފަން ކަނބަލަކެވެ. އެއަރޕޯޓް މި ނިންމަނީއޭ އެންމެ ގިނައިން ރައްޔިތުން ކައިރީގައި ކިޔަމުން ދިޔަފަރާތެވެ. ތެދެކެވެ. ވީ ވަޢުދު އަވަސް އަރުވާލައިގެން ޓައީ ގޮށެއް ޖެއްސެވިހެން ޖައްސާ ނިންމާލައިފިއެވެ. އެކަމަނާގެ މޭޒުމަތީގައި އޮތް ރިޕޯޓުތަކަށް ނުބަލައެވެ. އެއަރޕޯޓާ ގުޅުންހުރި ކޮންމެ ގަނޑެއްގައި ޖެހީ ޔެސްއެވެ. އަދި ރަބަރު ސްޓޭމްޕެވެ.\nދެންމިއޮތީ ރީޖަނަލް އެއަރޕޯޓްސްއެވެ. އެކުންފުނިން އެބުނަނީ އުދަ އަރައި ރަންވޭ އާއި އިމާރާތްތަކަށް ބޮޑެތި ގެއްލުންތަކެއްވި ވާހަކައެވެ. އެއަރޕޯޓުގެ ޝޯލައިން ނެތް ވާހަކައެވެ. އަދި އެއަރޕޯޓް އަލުން އޮޕަރޭޝަން ފެށުމުގެ ކުރިން ރަންވޭގެ ފަސްގަނޑު އަޑިން ދަމައިގެން ދިޔަތޯ ބެލުންފަދަ ބޮޑެތިކަންތައްތައް ހުރިވާހަކައެވެ. ދެން އަދި ދެންނެވީ މާ ބޮޑު ވާހަކައެކެވެ. 200 މިލިއަނެއް ހާ ރުފިޔާ ޚަރަދުކޮށްގެން ހެދި އެއަރޕޯޓް އޮތީ އިންޝުއާނުކޮށް ކަމަށެވެ. އިހުމާލު ބަޔަކަށް ވެވޭނީ މިވަރަކަށެވެ. ގެއްލުން މި ލިބުނީ ރައްޔިތު މީހާއަށެވެ.\nތި ޔޮތީ ލާރިގަނޑެއް ކާލާފަތިއެތޮތީ އެއާރޕޯޓުގަ އީއައޭ ހެދީ ދައިރާގެ މެމްބަރު ސަލީމު ކުންފޫނިން‘ރިޕޯޓު ލިޔެ ނެރުނީވެސް ސަލީމުއެވެ.ރިޕޯޓު އެޕްރޫވްކޫރިވެސް ސަލީމުއެވެ.އީއައިއޭ ހެދުމުގަ އަމަލީގޮތުން އުޅުނީ ރަށު ދުވަސްވީ ދެތިން މީހުން‘ރަނގަޅަށް ލިޔަންކިޔަން ނޭގޭމީހުންކަށް ހޯރަފުށި ރައްޔިތުން ހެކިވާނެއެވެ.ރައްޔިތުން ބައިތުލް މާލުލުން މިހާބޮޑު ގެއްލުމެއް ލިބުމުގެ ޒިންމާވާފަރާތްތަކަށް ފިޔަވަޅުއަޅަންޖެހެއެވެ.\nއެންމެބާރުގަދައީ އަހަރުމެންނޭކިޔާ ވޯޓްހޯދަންވެގެން އަވަސް އަރުވާލައިގެން ހެދި ގޮމަފުޅުހާ ނަލަނަލަ ރީތި ހޯރަފުށީ އެއަރޕޯޓް އެއީ ހޯރަފުށީ ތައްޔިތުންނަށް މިސަރިކާރުންދިން ކެހިވެރި ފަތިހެއްގެ ފުރިހަމަ މިދާލެކެވެ. އެއަރޕޯޓް ހަދާފައި އެއޮތީ އަމާބުނީތީ ފަރަށްދިޔަ އުސޫލުންނެވެ.ހުރިހާ ގެއްލުމެއް ރައްޔިތުންނަށެވެ.